ডেমব্লাডি, জগবন্ধু ফটাছাতি….. – গীতিকা শইকীয়া – ফটাঢোল\nডেমব্লাডি, জগবন্ধু ফটাছাতি….. – গীতিকা শইকীয়া\n“ডেমব্লাডি, জগবন্ধু ফটাছাতি, ভোটটো দিবা মোৰ পাৰ্টিক…” – ইংৰাজীত এক্সপাৰ্ট বুলি ফিটাহী মাৰি কথা কোৱা এল কে বিৰ এই ডায়লগটোত সময়ে সময়ে আন বিভিন্ন কথাই লগ লয়। তাতে নিৰ্বাচনৰ সময়বোৰত এই ডায়লগৰ কথাই বেলেগ হৈ যায়। আকৌ প্ৰতিটো নিৰ্বাচনতে এল কে বিৰ পছন্দৰ দলবোৰো বেলেগ বেলেগ হয়। আচলতে য’তেই নিজৰ সুবিধা হোৱাৰ চান্স দেখে সেই দলৰ বাবেই এল কে বিৰ নিৰ্বাচনী প্ৰচাৰ জোৰদাৰ হয়। বহুক্ষেত্ৰত নিৰ্বাচনৰ আগতীয়া সময়খিনিতেই এল কে বিৰ দলৰ প্ৰতি দায়বদ্ধতা বেছিকৈ দেখা যায়। স্থানীয় মানুহক, মূলতে অ’ত ত’ত আড্ডা মাৰি সময় নিওৱা ডেকাচামক হাতত ৰখাৰ সুবিধাতে প্ৰায়বিলাক দলৰে প্ৰাৰ্থী অথবা সাংগো-পাংগোৰ লগত এল কে বিৰ আচৰিতকৈ ভাল সম্বন্ধ হৈ যায়। সুবিধা পালেই আৰ-তাৰ আগত এল কে বিৰ ফচহু মাৰা কথাৰ ফুলজাৰীও চলি থাকে -“এই অমুক সমষ্টিটোৰ এম এল এ অথবা অমুক মিনিষ্টাৰ, মিনিষ্টাৰৰ পি এৰ লগত মোৰ তামাম দোস্তি। মই কিবা এটা কাম কৰাই দিবলৈ ক’লে একে আষাৰতে মানি যায়। অমুক মিনিষ্টাৰে যে মই নহ’লে সন্ধিয়াৰ মস্তিৰ বটলেই নুখুলে।”\nলাভৰ মূৰকত সহজ-সৰল মানুহবোৰে চাকৰি, চৰকাৰী সুবিধাৰ ঘৰ, লেট্ৰিন আদি পোৱাৰ লোভত এল কে বিৰ ফচহু কথাত ভোল গৈ নিজৰ কষ্টৰ টকা-পইচা হেৰুওৱাৰো বহু ঘটনা ইতিমধ্যেই হৈছে। অৱশ্যে সৰু-সুৰা দুই-এটা কাম নকৰা নহয়। এল কে বিয়ে তাকেই গাই-বাই প্ৰায়েই মানুহক ঠগাৰ কাহিনী শুনিবলৈ পোৱা যায়।\nকথা-চহকী এল কে বিয়ে এনেদৰেই প্ৰতিটো নিৰ্বাচনতে সেইসময়ত সমৰ্থন কৰা দলৰ তথা প্ৰাৰ্থীৰ নামত শ্লোগান বনাই আৰু নিৰ্বাচনী বতৰত মদ-মাংসৰে দকচি খাবলৈ বিচৰা চামেও হাত তালি দি এল কে বিৰ শ্লো’গানৰ সুৰেদি গাই যায়, “ডেম ব্লাডি, জগবন্ধু ফটাছাতি, ভোট দিবা মোৰ পাৰ্টিক, অমুকত ভোট দিলে তমুক পাব, তমুকক ভোট দিলে চাকৰিটো হ’ব, জগবন্ধু ফটাছাতি, বহাগতে যাওঁ বিয়া পাতি…জগবন্ধু ফটাছাতি…ডেমব্লাডি…”\nএইদৰে দুই-এটা শব্দ কৈয়েই ইংৰাজীত এক্সপাৰ্ট বুলি কোৱা এল কে বিয়ে কিন্তু মেট্ৰিকৰ ডেওনাখনেই পাৰ কৰা নাই। কথা-চহকী এল কে বিৰ কথাবোৰৰ দৰেই পাৰ কৰি অহা জীৱনো আন সাধাৰণ মানুহতকৈ বেলেগ, মানে অদ্ভূত বুলি ক’লেহে শুৱাব।\n“আই এম বি কে বিজ ছন… ইউ নৌ…অঞ্চলৰ সকলোৱেই দেখিলে মূৰ দোওৱা মাই ফাদাৰ…আই এম এল কে বি।”\nৰিক্সাত উঠি এখন ভৰিৰ ওপৰত সিখন ভৰি উঠাই দুয়োখন হাত ৰিক্সাৰ দুয়োফালে সামান্যকৈ ধৰি সিংহাসনত ৰজা বহাৰ দৰে বহি অহা সেয়া এল কে বিৰ ইংলিছ।\nকাষৰ বাটৰুৱাই অথবা ৰাস্তাৰ কাষৰ আৰু গাঁৱৰ মানুহে সুবিধা পালেই এল কে বিক ’ক’ৰপৰা আহিলি’ বুলি সোধে! উত্তৰ সকলোৰে পৰিচিত যদিও এল কে বিৰ মুখৰ সেই দুই-এটা ইংৰাজী শুনাৰ বাবেই সোধে! প্ৰতিটো কথাতে এল কে বিয়ে ‘ডেম ব্লাডি’ ‘জগবন্ধু ফটাছাতি’ আৰু কেইটামান প্ৰচলিত অবাইছ মাত মাতি কথা ক’বলৈ আৰম্ভ কৰে, পিচৰখিনি যিয়েই নহওক লাগে, “ডেম ব্লাডি……জগবন্ধু ফটাছাতি….. তই নাজান নে.. হো আই…?”\nতাতে যদি কোনোবাই সোধে “ইমান দিন ক’ত আছিলি” বুলি তেতিয়া এল কে বিৰ শ্ৰীমুখেদি আৰম্ভ হয় ফোপজহী মৰা ফটা লেকচাৰৰ। তাৰ আগতে ওচৰতে থকা কোনোবাটোৰপৰা চাধা অকণমান লৈ দাঁত-ওঁঠৰ মাজলৈ চালান দি দুই-এবাৰ থু থুৱাই লৈ এল কে বিয়ে তাৰ জীৱনৰ মহাভাৰতৰ ৰং বিলাবলৈ ধৰে।\nচাৰ্কাছত থাকোঁতে মেনেজাৰ হৈ আছিল বোলে এল কে বি। ইংৰাজীত দখল দেখিয়েই বোলে চাৰ্কাছ পাৰ্টিৰ মালিকে তাক মেনেজাৰৰ চাকৰি দিছিল। অৱশ্যে সেইকেইটা ইংৰাজীৰ বাদে আন কোনো ধৰণৰ উচ্চ খাপৰ দূৰৰেই কথা, সাধাৰণভাৱে ক’ব পৰা সম্পূৰ্ণ ইংৰাজী বাক্য এটাও তাৰ মুখত কোনেও শুনা নাছিল। তথাপিও গাঁৱৰ মানুহে নুশুনা কথা বুলিয়েই শুনিছিল বোধহয়। অৱশ্যে আৰু এটা আকৰ্ষণ আছিল, চাৰ্কাছৰ ধুনীয়া ধুনীয়া ছোৱালীবোৰৰ বিষয়ে এল কে বিৰ অতিৰঞ্জিত বিৱৰণ!\n“ইউ নৌ? তবে সেই চাৰ্কাছত ৰছীত খোজ কাঢ়া ছোৱালীজনী যে, তাই মানে তাই পিন্ধা ড্ৰেছ, মানে কাপোৰ দেই, কাপোৰৰ কথানো কি ক’ম? আই থিংক, মেনেজাৰে মানুহক দেখুৱাবৰ বাবেই তাইক কম কাপোৰ পিন্ধায়। ৰছীৰ ওপৰেদি খোজ কাঢ়ি যাওঁতে তলৰপৰা চাই থকা মানুহৰ কি চিঞৰ বে! পৰা হ’লে তাইক সাৱতিয়েই ধৰিলেহেঁতেন! ইফালে মানে তাই আকৌ মোৰ বাবেহে বলীয়া। মানে মোৰ লগত গুচিয়েই আহিব খুজিছিল। পিচে, মাই ফাদাৰ ৱাজ এ টিচাৰ আছিল। মাই ফাদাৰৰ প্ৰেষ্টিজ কেনেকৈ দেচট্ৰয় কৰোঁ কচোন!”\nআচৰিত ধৰণে এল কে বিৰ তেতিয়াহে দেউতাকৰ সন্মানলৈ মনত পৰে।\nমুঠতে চাৰ্কাছত কাম কৰা সকলোবোৰ ধুনীয়া ছোৱালীয়ে কেনেকৈ এল কে বিৰ গাত আঁউজি পৰে তাৰ বিৱৰণ শুনি শুনি অঞ্চলটোৰ বাহিৰলৈ গৈ নোপোৱা গাঁৱৰ মানুহৰ মানত এল কে বি এটা অতি সৌভাগ্যশালী মানুহ।\nহওঁতে এল কে বি পঢ়াত বোলে বেয়া নাছিল। শিক্ষক ভৈৰৱকান্ত ভৃঞাৰ ল’ৰা হিচাবে পঢ়াত ভাল এল কে বিৰ আচল নাম লোকেশ কান্ত ভূঞা। ঘৰত মাতা নাম লেকৌ। লেকৌৱে আকৌ বুজন হোৱাৰেপৰা, মানে ইংৰাজী শিকাৰেপৰা ভাষাটোৰ প্ৰতি কিবা এক অনামী লভ অনুভৱ কৰিবলৈ লৈছিল। সেয়ে নিজৰ নামটোৰ ইংৰাজী ছৰ্ট ফৰ্ম এল কে বি কৰাৰ দৰে দেউতাকৰ নামটোৰো চুটি কৰি বি কে বি কৰি পেলাইছিল। অৱশ্যে গাঁৱৰ মানুহৰ প্ৰায়ভাগেই তাক লেকৌ বুলিহে মাতিছিল। তাৰ বাবেও এল কে বিৰ বৰ বিৰাগ। ইংৰাজী যিয়ে নাজানে তাৰ জীৱন ধন্য হ’বই নোৱাৰে বুলি দম্ভালি মৰা ইংলিশ বাবু এল কে বিৰ শ্ৰী মুখেদি ওচৰত কোনো নাথাকিলে মুখেৰে থুৱাই গালি এষাৰেই ওলাই যায়, “থুই কটা, এই ভিলেজাৰবোৰৰ একো চেঞ্জ নহ’ব আৰু!”\nশুনা মতে পঢ়া-শুনাত ভাল লেকৌ ওৰফে এল কে বিৰ ওপৰত শিক্ষক ভূঞাৰ বোলে বৰ আশা আছিল। পিচে ক্লাছ নাইন পাওঁতেই লেকৌক স্কুল ছুটিৰ পাছত ষ্টেছনৰ কাষৰ গুমটিবোৰত দেখা পোৱা গ’ল। সেইসময়ত স্কুল, সমাজ আদিৰ কামত ব্যস্ত হৈ থাকোঁতেই শিক্ষক ভূঞাৰ নিজৰ ল’ৰা কোনফালে গতি কৰিলে চাবলৈ সময়ৰ অভাৱ। হওঁতে লেকৌৰ মাক আছিল ঘৰত! পিছে ল’ৰাই অকন ঠেঁহ-পেচ কৰিলেই পমি যোৱা মাকৰ আগত লেকৌৰ অগাধ প্ৰতিপত্তি আছিল। এটা সময়ত এনে হৈছিল যে কেৱল টকা বিচাৰিহে বোলে দেউতাক নথকা সময়ত ঘৰত লেকৌৰ পদাৰ্পণ ঘটিছিল। মাকৰপৰা টকা জোৰ-জবৰদস্তি লৈ লেকৌ উধাও হৈছিল সেই ৰে’ল ষ্টেছনৰ ওচৰত থকা গুমটিবোৰলৈ। লাহে লাহে সেই গোমটিবোৰেই লেকৌৰ থকা-শুৱাৰ ঠাই হৈ পৰিছিল। মদ-ভাং, বিড়ি-চিগাৰেট কোনোটোৱেই বাদ পৰা নাছিল। মানুহে লগ পালেও ধোঁৱাৰে ধুসৰিত লেকৌৰ মুখখনো ভালকৈ ধৰিব পৰা হৈ থকা নাছিল।\nকথাবোৰ লাহে লাহে শিক্ষক ভূঞাই জানিছিল যদিও আচৰিতভাৱে লেকৌক শুধৰাবলৈ চেষ্টা কৰা নাছিল।\nতাৰ পৰিৱৰ্তে আন এটা কথাইহে সকলোৰে দৃষ্টি আকৰ্ষণ কৰিছিল। নিচাত দোৰোল খোৱা জিভাৰে লেকৌৱে প্ৰায় সদায় আবেলি নিজৰ ঘৰৰ পদূলীত থিয় হৈ দেউতাকক গোৱাল-গালি পাৰিবলৈ লৈছিল। দেউতাকৰ ধূতী-পাঞ্জাৱীবোৰ এডাল লাঠিত ওলমাই লৈ কাপোৰ বিক্ৰী কৰা বেপাৰীৰ দৰে চিঞৰিছিল–\n“এই…ই…ই কাপোৰ কিনিব কোনোবাই? কাপোৰ কাপোৰ, বগা কাপোৰ, টিচাৰৰ কাপোৰ, ধূতী-পাঞ্জাবী, এই কাপোৰ পিন্ধিলে কষ্ট নকৰাকৈ পঢ়িব পাৰিব। ইউ ৰি়ড, ইউ টক। এনেই পঢ়িব পাৰিব। এই..ই কাপোৰ লাগিব?”\nলাহে লাহে লেকৌ আৰু স্কুলৰ মাজত সম্বন্ধ নাইকিয়া হৈ পৰিল। লেকৌৰ এই আচৰণে আটাইতকৈ বেছি প্ৰভাৱিত কৰিছিল লেকৌৰ ভায়েক-ভনীয়েকহঁতক। এটা এটাকৈ সিহঁতবোৰে স্কুল যাবলৈ বাদ দিছিল। আচৰিতভাৱে শিক্ষক পিতৃ নিৰৱ হৈ পৰিছিল। ল’ৰা-ছোৱালীকেইটাক স্কুললৈ যাবলৈ বুজোৱাৰ, কোনো জোৰ কৰা নাছিল।\nমাজতে লেকৌ বহুতদিন অঞ্চলটোত নেদেখা হৈ আছিল। কোনোৱে ক’লে লেকৌ বোলে নিৰুদ্দেশ হ’ল, কোনোৱে ক’লে লেকৌৱে অঞ্চলটোৰ ভতুৱা কুকুৰবোৰক টোপনি যোৱা বিস্কুট খুওৱাই ট্ৰেইনত উঠাই লৈ গৈ ডিমাপুৰত বিক্ৰী কৰি দিয়েগৈ। সেই সময়ত অঞ্চলটোত সঁচাকৈয়ে ভতুৱা কুকুৰবোৰ হঠাতে নাইকিয়া হ’বলৈ লৈছিল।\nতেনেতে ঘৰলৈ অহা চিঠিৰ পৰা গম পোৱা গ’ল যে লেকৌ বোলে চাৰ্কাছলৈ গ’ল। চাৰ্কাছতনো লেকৌৰ কি কাম মানুহবোৰে ভাবি পোৱাৰ আগতেই লাহে লাহে লেকৌৰ মাকৰ মুখত ফিটাহী মৰা কথা শুনা গ’ল যে লেকৌ বোলে চাৰ্কাছৰ মেনেজাৰ।\nঅঞ্চলটোত এক মৃদু উত্তেজনাই জোঁকাৰি গ’ল। অঞ্চলটোৰ এগৰাকী সন্মানীত শিক্ষকৰ ল’ৰাই পঢ়া-শুনা আধাতে এৰি চাৰ্কাছত সোমালগৈ! তাকো হাইস্কুলৰ ডেওনা অতিক্ৰম নকৰা ল’ৰাটোকনো কোনে চাৰ্কাছৰ দৰে ইমান ডাঙৰ ব্যৱসায়ৰ ক্ষেত্ৰখনত মেনেজাৰৰ চাকৰি দিব!\nছমাহমানৰ পাছত গাঁৱলৈ লেকৌৰ আগমন কোনো চিনেমাৰ ক্লাইমেক্সৰ দৰেই আছিল। ৰিক্সাত গপতে গংগাটোপৰ দৰে বহি অহা লেকৌ ওৰফে এল কে বিয়ে ৰাস্তাত লগ পোৱা সকলোকেই চাৰ্কাছত নিজৰ প্ৰতিপত্তিৰ বিৱৰণ দি দি ঘৰ পাই মানে গাওঁবোৰত খবৰটোৱে ৰজন জনাই গ’ল যে চাৰ্কাছৰ মেনেজাৰ এল কে বি সগৌৰৱেৰে গাঁৱলৈ আহিছে। সেইদিনা সিহঁতৰ ঘৰলৈ মানুহৰ সোঁত ববলৈ ধৰিলে। প্ৰথমে যোৱা ভাগ্যৱান দুজনমানে লেকৌৱে টাউনৰপৰা অনা মিঠাইৰ ভাগো পালে। দুজনে যদি মিঠাই খাইছিল সেয়া চাৰি-পাঁচজনে খোৱা বুলি প্ৰচাৰ হ’ল। যদি ৰসগোল্লাহে খাইছিল তেন্তে লেকৌৰপৰা শুনা অথচ গাঁৱত নুশুনা কোনো নতুন মিঠাইৰ নামো গাঁৱৰ দুই-এজনে পুৱালৈ বহুতকে ক’লে। মুঠতে কালিলৈকে মদ-ভাং, বিড়ি-চিগাৰেট খাই মাতলামি কৰা, হাইস্কুলৰ ডেওনা পাৰ নকৰা ল’ৰাকনো কোনোবাই কি কাৰণত চাৰ্কাছৰ মেনেজাৰ বনালে বুলি ইতিকিং কৰা মাষ্টৰৰ পুতেক লেকৌ ওৰফে এল কে বিৰ প্ৰতিপত্তি ৰাতিটোৰ ভিতৰতে ফাটি-ফুটি গ’ল।\nপাছদিনা গাঁৱৰ তিনি আলিৰ সোণধনৰ দোকানত সদায় বহা ডেকা-বুঢ়াৰ মেলত অতি সোনকালেই মানুহৰ যথেষ্ট ভীৰ দেখা গ’ল। তেতিয়ালৈকে তালৈ লেকৌৰ আগমন নোহোৱাত লেকৌৰ সমনীয়া দুটামানে তাৰ ঘৰৰ আগত গৈ তাৰ নাম লৈ উকিয়াই থৈ আহিলগৈ! সেইদিনা সিহঁতে ইচ্ছা কৰি লেকৌৰ ঠাইত এল কে বি বুলি চিঞৰিছিল। এল কে বি নামটোৰ জোৰ কিমান সেয়া সকলোৱে জানে! তাতে আকৌ চাৰ্কাছৰ মেনেজাৰ এল কে বি, কিবা শুনিয়েই ভাল লগা ধৰণৰ! অৱশেষত দাঁত ব্ৰাছ কৰি কৰি তিনি আলিৰ মেললৈ এল কে বিৰ আগমন ঘটিল। আগতে দাঁতোনেৰে অথবা এঙাৰেৰে দাঁত মাজা এল কে বিৰ সেইদিনা দাঁত ব্ৰাছ কৰাৰ ষ্টাইলেই বেলেগ। দাঁত মাজা পেষ্টটোৰপৰা ওলোৱা ফোঁৱাৰাখিনি পাৰে মানে ইফালে-সিফালে থুৱাই থুৱাইয়েই এল কে বিৰ চাৰ্কাছৰ লেকচাৰ আৰম্ভ হৈ গ’ল। ইতিমধ্যে গাঁৱতো মানুহে দাঁতোনৰ ঠাইত ব্ৰাছেৰে দাঁত ঘঁহা আৰম্ভ কৰিছে যদিও মুখত ব্ৰাছ লৈ কথাৰ ফুলজাৰী মাৰা এল কে বিকে গাঁৱৰ ৰাইজে প্ৰথম দেখিলে। মুখৰপৰা ওলোৱা সেই ফোঁৱাৰাবোৰ দেখি দেখি অসহ্য হৈ মাজতে সোণধন দোকানীয়ে কোৱাত যেনিবা ওচৰৰে এঘৰত গৈ মুখখন পখালি আহিলগৈ। আন এঘৰৰপৰা কোনোবা এটাই চাহ অলপো আনিলেগৈ। সোণধন দোকানীয়ে দিয়া এচ বিস্কুট চাহত ডুবাই পৰম সন্তোষেৰে মুখত ভৰাই লেকৌ ওৰফে এল কে বিয়ে কোৱা চাৰ্কাছৰ কাহিনীতকৈ আচৰিতভাৱে অসমীয়া, ইংৰাজী, বঙালী, হিন্দী, বিহাৰী ভাষাৰ খিচিৰিৰে কোৱা লেকৌৰ কথাবোৰৰ বাবেহে মানুহখিনিৰ মাজত আকৰ্ষণ বাঢ়ি গৈছিল।\nলেকৌৱে কৈ গ’ল,- “তবে, চাৰ্কাছৰ জিনিছটা একদম ডিফাৰেণ্ট আচে ভইল। ডিফাৰেণ্ট মানে বেলেগ! তুই বুজিবই ভী নাই পাৰিবি। মানে চাৰ্কাছৰ জিনিছটো! মই ভী ফাৰ্ষ্ট ফাৰ্ষ্ট একদম আণ্ডাৰষ্টেণ্ড, আই মিন বুজা নাছিলো। ধীৰে ধীৰেহে চমঝ হৈছিল। তৌ, কথাটা মানে এইটা যে একবাৰ মানে টাউনত মই ভী চাৰ্কাছ চাব গৈছিলো। লোকেল মানুহৰ লগত চাৰ্কাছৰ মালিকৰ কিবা ফাইট হ’ল না। কণ্ট্রোল কৰিবই নাই পাৰিছে। ইমিডিয়েট মই নামি গ’লোঁ বে’… একদম চেটেল কৰ দিয়া ৰে! লোকেল খুচ, চাৰ্কাছ কা মালিক ভী খুচ। তৌ চাৰ্কাছৰ মালিকে মানে ইমিডিয়েট মোক সেই মেনেজ মেকিঙৰ বাবে জব অফাৰেই কৰি দিলে। জব মানে চাকৰি দেই! মই বোলো মাই ফাদাৰ ৱাজ এ টিচাৰ। চৌ মোৰ ফাদাৰে মই চাৰ্কাছত যোৱাটো পাৰ্মিছন নাই দিব পাৰিছে। তেতিয়াতো মালিক একদম চাৰপ্ৰাইজ্দ হৈ গৈছে। কৈছে যে টিচাৰৰ ল’ৰা বাবেই মই ইমান জেণ্টল, মানে ভদ্ৰ দেই!”\nশুনি থকা মানুহবোৰে ইজনে সিজনৰ মুখলৈ চাবলৈ ধৰিলে। “লেকৌ আৰু ভদ্ৰ?”-কথাটো ভাবি দুটামানৰ হাঁহিও উঠিল। পিচে একো নকৈ পুনৰ লেকৌৰ কথাত মন দিলে।\n“চৌ মানে কি হইল, মালিকটো মোৰ ইংলিশ শুনি একদম খুশ। চাৰপ্ৰাইজ, মানে আচৰিতো হৈ গৈছে। সেয়ে যিমান চেলাৰী, মানে দৰমহা দেই, মানে ফাৰ্ষ্ট যিমান দৰমহা দিম বুলি কৈছিলে, মোক ক’লে যে মই যদি ইমিডিয়েট যাওঁগৈ তেন্তে বোলে মাই চেলেৰী আৰু বেছি দিব। মই ভী থিংক কৰিলোঁ যে যি নাই নাই, চাৰ্কাছতে যাৱাটোৱেই ভাল মনে হয়। পাৰা-চুনাটা কৰা নহ’লেই, এনেকেই যদি কিবা অকণ জিন্দেগী চাকছেচ কৰিব পাৰোঁ!”\nঅকণমান ৰৈ সকলোৰে আচৰিত হোৱা মুখবোৰলৈ চাই চাই লেকৌৱে পুনৰ ক’বলৈ ধৰিলে,\n“এট লিষ্ট, আই এম দি অনলি ব্ৰেড আৰ্ণাৰ। মানে মোৰ ওপৰতেইতো গোটেই ঘৰখনৰ দায়িত্ব। এতিয়া মই ভী ঘৰ কা দায়িত্ব লে ভইল বা! এতিয়া মই ভী ইমানদিনৰ মূৰত আহিছো, চবলৈকে কিবা এটা হ’লেও আনিছোঁ। বুজিছ, মুঝে লগতা হ্যেয়, মানে সকলো ঠিকে থাকিলে, মালিকে নিজৰ এক লৌটি ডটাৰক মোলৈকে বোলে বিয়া দিব। তাৰ ডটাৰ ভী চাৰ্কাছতেই কাম কৰে। তব তৌ হম ভী চাৰ্কাছ কা মালিক হৈ যাম না। আৰু কোনে পায়! এতিয়া মই ভী এটা কথা ফিল কৰিছোঁ যে পৰা-চুনা আধাতে এৰি বৰ এটা ভুল নাই কৰা। এটা কথা ভাবচোন, জাষ্ট থিংক, গাঁৱৰ কি, সমগ্ৰ অঞ্চলটোতে কোনোবা কেতিয়াবা চাৰ্কাছ কা মালিক হৈ পাইছে জানো?”\nইতিমধ্যে শুনি শুনি অসহ্য হৈ সোণধনে কৈয়েই দিলে,\n“লেকৌ, তই দেখোন মালিক এতিয়াও হোৱাই নাই। এতিয়াৰেপৰা মালিক হোৱা বুলিনো কিয় ফিতাহী মাৰিছ?”\nলেকৌৱে অলপ চিঞৰিয়েই উত্তৰ দিলে, “মালিক হৌনে কে ৱাস্তে হী চব হৈ আছে। আৰু মোক লেকৌ বুলি কিয় কৈছ, মাই নেম ইজ এল কে বি….দি চন অৱ….”\n“থ থ হেৰৌ, বাপ জনমত ইংলিশ কৈ নাপালোঁ, তোৰ অসমীয়া নামটো মই আকৌ ইংলিশত কেলেই কওঁ, চাৰ্কাছত থকা মানুহ, তোৰ কথা বেলেগ, তোক এল বি এ বোলেনে আৰু কিবা বি বোলক মোৰ কি আহে যায়!” – সোণধন জকজকাই উঠিল।\nইমান সময়ে এল কে বিৰ কথা শুনি থকা গাঁৱৰে এজন শিক্ষিত খেতিয়ক দীপকে কৈ উঠিল,\n“বাৰু লেকৌ, চব বুজিলোঁ। পিছে এটা কথা কচোন, এই যে তই অনবৰতে জগবন্ধু ফটাছাতি কৈ থাক, তাৰ অৰ্থটো জাননে?”\nএল কে বিয়ে তপৰাই উত্তৰ দিলে,- “সেইটোতো এটা ইংৰাজী শব্দ হয়, তাৰ অৰ্থ কিয় লাগে?”\n“অহ! মই ভাৱিছিলোঁ তই অনবৰতে কৈ থাক শব্দ দুটা, তই ছাগৈ অৰ্থ জান! তেনেহ’লে তোক আৰু কিবা কৈ লাভ নাই।” – দীপকে ক’লে।\nএল কে বি উচাত মাৰি উঠিল,\n“তই ভী কি পৰা-চুনা কৰিলি! হাল মাৰি মাৰি আৰ কি ভাববেন! টেল টেল কি মিনিংটা আছে?”\nদীপকে হাঁহি এটা মাৰি উত্তৰ দিলে, “জগবন্ধু ফটাছাতি কোনো ইংৰাজী শব্দ নহয়। এই আমাৰ যে ঘৰবোৰৰ লগতে থকা বাৰীবোৰৰ জেঁকা ঠাইবোৰৰ য’তে ত’তে গঁজি থকা কাঠফুলাবিধ, সেইবিধক মানুহে বেংছটা বুলিয়েই কয় যদিও জগবন্ধু ফটাছাতি বুলিও কিছুমান ক্ষেত্ৰত কোৱা হয়। বেংছটা দেখিবলৈ ছাতিৰ দৰে হয়। ৰ’দ-বৰষুণৰপৰা বাচিবলৈ ভেকুলীবোৰে সেই বেংছটাৰে আঁৰত লুকাবলৈ চেষ্টা কৰে যদিও বেংছটাৰ ছাতিৰ দৰে অংশখিনি ফাটি যায় বাবে সেইবোৰেদি বৰষুণৰ পানীও ভেকুলীৰ গাত পৰে। পোক-পৰুৱা, ভেঁকুলী আদিয়ে নিজকে বচাবলৈ বেংছটাৰ আশ্ৰয় লয় যদিও বেংছটাৰ ওপৰৰ ভাগটোৱেদি পানী সৰকি সিহঁতকে তিতাই পেলায়। এহ বাদ দে, তোক আৰু কিবা কোৱাৰো দৰকাৰ নাই।”\nমানুহবোৰে হাঁহিবলৈ ধৰা দেখি তথা নিজৰ দুৰ্বলতা ধৰা পৰাত এল কে বি অলপ সময় মনে মনে থাকিল যদিও পুনৰ ক’বলৈ ধৰিলে, “মই আচলতে মাই ফাদাৰৰ পাৰ্মিছন ল’বলৈহে ঘৰলৈ আহিছোঁ। হাজাৰ হওক অঞ্চলটোৰ এজন নামজ্বলা টিচাৰ আছিল মাই ফাদাৰ।”\nকোনোদিনে কোনো কথাতে দেউতাকৰ অনুমতি নোলোৱা লেকৌৰ পিতৃভক্তি দেখি মানুহবোৰ আচৰিতো হ’ল।\nঅৱশ্যে দুদিন আগলৈকে পিতৃভক্তিত গদ গদ হোৱা লেকৌৰ মুখত লাহে লাহে অবাইচ মাতৰ ভীৰ হ’বলৈ ধৰিলে। সেইকেইদিনত লেকৌৰ মদ-ভাং খাই ঢলং পলংকৈ ঘৰলৈ অহা, ৰিক্সাত মহাৰাজৰ দৰে বহি দেউতাকৰ চৈধ্য পুৰুষ উজাৰি গালি পৰা চলি থাকিল। লগতে নিজে শিক্ষক হৈ অঞ্চলটোৰ সকলোকে শিক্ষিত কৰা মানুহজনে নিজৰ ল’ৰা-ছোৱালীকেইটাক উপযুক্তভাৱে শিক্ষিত কৰিব নোৱাৰিলে বুলিয়েই দেউতাকৰ নামত গালি-গালাজো অব্যাহত থাকিল।\nএদিন হঠাতেই কাকো একো নোকোৱাকৈয়ে লেকৌ আকৌ নোহোৱা হ’ল। মানুহে ধাৰণা কৰিলে যে লেকৌৰ হয়তো পকেট খালি হ’ল। সেয়ে আকৌ চাৰ্কাছলৈ গ’লগৈ চাগৈ! ঘৰৰ মানুহেও কোনো সদুত্তৰ দিব নোৱাৰিলে।\nছমাহমানৰ বিৰতিত এল কে বি ওৰফে লেকৌৰ গাঁৱলৈ পুনৰ আগমন ঘটিল। এইবাৰৰ লেকৌৰ আগমন আগতকৈও ৰোমাঞ্চকৰ আছিল। চাৰিচকীয়া এখনত লগত এগৰাকী ধুনীয়া ছোৱালী লৈ আগমন ঘটিল এল কে বিৰ। সকলোৱে ভাবিলে যে লেকৌৱে চাৰ্কাছৰ মালিকৰ জীয়েকক বিয়া পাতি ঘৰলৈ আনিছে। বহুতে ভাবিলে যে এইবাৰ লেকৌৰ লেকচাৰৰ কোব আৰু বাঢ়িব। চাৰ্কাছৰ মালিক হৈ আহিছে যে!\nএলকেবি ওৰফে লেকৌৰ ঘৰত আকৌ এক হুলস্থুলীয়া পৰিবেশ। প্ৰথমে লেকৌৰ মাকৰ কান্দোন আৰু তাৰ পাছত নিয়ম-নীতি কৰি বোৱাৰীক ঘৰ সোমোৱা আদি কৰি ঘৰ উখল-মাখল। লেকৌৰ দেউতাক অৱসৰপ্ৰাপ্ত ভূঞাই পিছফালৰ চোতালত চকী এখনত ওৰেটো আবেলি বহি থাকিল।\nতেনেতে লেকৌৰ নৱ-বিবাহিতা পত্নীয়ে শুদ্ধ অসমীয়াত লেকৌক “হেৰা, শুনিছানে, এইফালে আহাচোন!” বুলি মাতোঁতেহে মানুহবোৰ আচৰিত হ’ল।\nমানুহবোৰ অলপ আচৰিত হ’ল। লেকৌৰ চাৰ্কাছৰ মালিক বোধহয় বিহাৰী আছিল। দুটামানে ক’লে যে অসমত থাকি থাকি অসমীয়া শিকি ল’লে চাগে! চাৰ্কাছৰ মালিক লেকৌক কৈ কিবা প্ৰকাৰে চাকৰি যোগাৰ কৰিব পাৰি নেকি বুলিও দুটামানে গুণা-গঁঠা কৰি থাকিল।\nতাকে দেখি মানুহবোৰে লেকৌক কিবা সোধাৰ আগতেই হঠাতে লেকৌৱে ক’বলৈ ধৰিলে,- “গাঁৱৰ কি, এই ৰিজিয়নটোতে এনে কোনো নাই যি এম এ পাছ গাৰ্ল মেৰেজ কৰিছে। এইয়া দেখি লিয়া এল কে বি কা কামাল! মাই ৱাইফ, মাষ্টাৰ্ছ ডিগ্ৰী হ’ল্ডাৰ, ইউ নৌ! নাউ মাই ফাদাৰ ফিল প্ৰাউড অৱ দিচ। হোৱেৰ মাই ফাদাৰ? এতিয়া মাই ফাদাৰে ৰিকুৱেষ্ট দি দিলে তেওঁৰ পঢ়ুৱা স্কুলখনতে মোৰ ৱাইফে জৱ কৰিব পাৰিব।”\nচাকাৰ্ছত থাকিও ছোৱালীজনীয়ে পঢ়া-শুনা কৰিলে বুলি ভাবি গাঁৱৰ মানুহবোৰৰ লেকৌৰ বোৱাৰীক খুবেই ভাল লাগিল। কিন্তু লেকৌৰ কথাবোৰহে খেলি-মেলি যেন লাগিল। চাৰ্কাছৰ মালিকৰ জীয়েক যদি চাৰ্কাছতে নাথাকি স্কুলত পঢ়াবলৈ কিয় বিচাৰিছে?\nফটা লেকচাৰ পূৰ্ণ গতিত চলাই থকা লেকৌৰ মুখত এইবাৰ খিচিৰি ভাষাটো কমকৈ শুনা গ’ল- “মোৰ ইমানখিনি ’দম’ আছে যে চাৰ্কাছ কা মালিক, তাৰ ডটাৰক বুঢ়া আঙুলি দেখুৱাই তাৰ জৱটো এৰি আহিবলৈ! ভাল লাগি গ’ল এওঁক, ইমান এডুকেটেড, কিন্তু অকনো ভেম নাই, নৌ প্ৰাউদ।”\n“হেৰৌ এল কে বি, তই বোলে কিবা চাৰ্কাছৰ মালিকৰ জীয়েককহে বিয়া পাতিম বুলি কৈ গৈছিলি! বোৱাৰী চাৰ্কাছৰ মালিকৰ জীয়েক নহয় নেকি? তই দেখোন কৈছ যে তই চাৰ্কাছৰ মালিকক বুঢ়া আঙুলি দেখুৱাই আহিছ বুলি!” – কোনোবা এজনে সুধিয়েই দিলে।\n“সেইটোৱেইটো কথা” – লেকৌয়ে চিঞৰি উত্তৰ দিলে। “মানে সি চাৰ্কাছৰ মালিকে ক’লে বোলে তই মেৰী বেটী কৌ ছাদী কৰনে কে বাদ অপনে ঘৰ কভী ভী নাহী জা চকতে হৌ ভইল। অগৰ ইচ বাত কৌ মানতে হৌ তৱ হী মেৰী বেটী চে ছাদী কৰ চকতে। তৌ মই কি হোম জোঁৱাই হম নেকি? মই টিচাৰৰ চন হয়। মোৰ ফাদাৰৰ সন্মান থাকিব নেকি?”\nমানুহবোৰৰ মনত পৰিল, আগৰবাৰ আহোঁতে লেকৌয়ে চাৰ্কাছৰ মালিকৰ জীয়েকক বিয়া পাতি চাৰ্কাছৰ মালিকেই হম বুলি গপতে গংগাটোপ হৈ আছিল। এতিয়া আকৌ ঘৰ জোঁৱাই হ’বলৈ মন নাই বুলি কৈছে। কোনোবা এটাই ফুচফুচাই কৈ উঠিল, “ই খেদা খালে চাগৈ!”\nমানুহবোৰে নিজৰ মাজতে হাঁহিবলৈ ল’লে। চাৰ্কাছৰ কম কাপোৰ পিন্ধা ছোৱালীবোৰৰ বিষয়ে বিশেষ কিবা শুনিবলৈ ৰৈ থকা কিছুমান লাহে লাহে যাবলৈ ল’লে। বাকীবোৰো লাহে লাহে ঘৰা-ঘৰি গ’ল।\nকেইদিনমান লেকৌৰ ঘৰখনত উচ্চ স্বৰত টেপ ৰেকৰ্ডাৰ বাজি থাকিল। লাহে লাহে মদৰ ঘাটিত লেকৌক দেখা গ’ল। সেই একেই মদ খাই লৈ প্ৰথম কেইদিনমান ৰিক্সাত উঠি মহাৰাজৰ দৰে বহি আহে, ঘৰত আহি দেউতাকক উদ্দেশ্যি অশ্ৰাব্য গালি পাৰে। কেতিয়াবা ৰাস্তাৰ দাঁতিত পৰি ৰয়। প্ৰায়ে ভনীয়েকহঁতে উঠাই ধৰি, মেলি ঘৰলৈ নিয়ে। লাহে লাহে লেকৌৰ পত্নীয়েও লেকৌক তেনেকৈ উঠাই ঘৰলৈ নিবলৈ ল’লে। লগতে ঘৰতো ভীষণ কাঁজিয়া পেঁচাল হ’বলৈ ল’লে। কোনে কাৰ লগত কিয় কাঁজিয়া লাগিছে সেইবোৰ কাষৰ-পাঁজৰৰ মানুহে বুজিব পৰা নাছিল। তিনিমাহমান তেনেকৈ থাকি লেকৌৰ পত্নীয়ে লেকৌক লৈ নিজৰ ঘৰলৈ গ’লগৈ! এবছৰমানৰ পিছত খবৰ আহিল লেকৌৰ পত্নীৰ হেনো ল’ৰা এটা জন্ম হৈছে। লেকৌৱে বোলে শহুৰেকৰ ঘৰতে থাকি কিবা ’বিজনেছ ’ কৰিছে, পত্নীয়ে ঘৰৰ ওচৰৰ স্কুল এখনত চাকৰিত সোমাইছে।\nপিছে হঠাতেই এদিন এল কে বি অকলেই ঘৰ পালেহি! ঘৈণীয়েক, সন্তানক এৰি ঘৰৰ ল’ৰা ঘৰলৈ বোলে একেবাৰেই গুচি আহিছে। এইবাৰ কিয় জানো গাঁৱৰ দুই এজনেহে এল কে বিৰ খবৰ ল’বলৈ আহিল। অলপ দিন এল কে বি গাপ মাৰি থাকিল। তেনে সময়তে দেশত নিৰ্বাচনৰ বতৰ সমাগত। হঠাতেই এদিন এল কে বিক এটা দলৰ নিৰ্বাচনী সভাত বৰ আস্ত-ব্যস্ত হৈ থকা দেখা গ’ল।\nআচৰিতকৈ ৰাজনৈতিক দলৰ নামে যহে লেকৌ, মানে এল কে বিৰ কথা-কাণ্ডই বেলেগ হৈ গ’ল। কিন্তু এল কে বি একেটা দলতে থকা কথাটো সম্ভৱ হয়তো কোনোদিনেই নাছিল। প্ৰত্যেক বিধানসভা, লোকসভা আনকি স্থানীয় পঞ্চায়ত, টাউন কমিটিৰ নিৰ্বাচন প্ৰক্ৰিয়া হ’লেও এল কে বিৰ দল বাগৰা কাৰ্য নিয়মিতভাৱেই চলি থাকে। কালিলৈকে দলটোৰ বিষয়ববীয়াৰ গুণ-গান কৰি থকা এল কে বিয়ে যিদিনাই সেই দলটো এৰে সেইদিনাৰপৰাই বেলেগ দল এটাৰ গুণ-গান কৰা আৰম্ভ কৰি দিয়ে। এল কে বিৰ দল বাগৰা স্বভাৱটোৰ বিষয়ে সকলোৱে জানে যদিও কিবা প্ৰকাৰে এল কেবি এ ’মেনেজো’ কৰে। অৱশ্যে দলৰ বিষয়বাব সিমান নেপায়। তথাপিও চলি যায়। বাটে-ঘাটে, বজাৰে-সমাৰে এল কে বিয়ে সেইসময়খিনিত জড়িত থকা দলটোৰ নেতৃবৃন্দৰ এনেকৈ বিৱৰণ দিবলৈ আৰম্ভ কৰে যে সঁচাকৈয়ে এল কে বি মন্ত্ৰী, এম এল এৰ ঘনিষ্ঠ হয় বুলি মানুহে বিশ্বাস কৰিবলৈ বাধ্য হৈ যায়। এনেদৰেই এল কে বিৰ ‘বিজনেছ’ চলি গৈ থাকে। যেনেকৈয়ে হ’লেও আক-তাক ঠগি পোৱা টকাৰে এল কে বিৰ ঘৰ সদায়েই ৰমৰমীয়া হৈ থকা হ’ল।\nসময়ৰ দাবী বুলি এল কে বিৰ ইংলিশ লেংগুৱেজৰ শ্বৌ অফত টিভিৰ বিজ্ঞাপনত দিয়া বা কোৱা কিছু শব্দ-বাক্যও নিজাববীয়া ইংলিশ হৈ পৰিল। বিশেষকৈ “নাথিং অফিচিয়েল এবাউট ইট”টো বিজ্ঞাপনৰ নহৈ এল কে বিয়ে যেন নিজেহে বনাই কোৱা ইংলিশ তেনে ধৰণেৰেই ইমেজ দিবলৈ চেষ্টা কৰিলে। দুই-একে ইয়াৰ অৰ্থ কি বুলি সুধিলেই এল কে বিৰ ফিতাহী মাৰা উত্তৰ হৈছিল,-\n“দু ইউ নৌ হু আই? আই এল কে বি, হু টক ইংলিশ, শ্লিপ ইংলিশ, ইট ইংলিশ! নাথিং অফিচিয়েল এবাউট দিচ।”\nজনা দুই-এজনে মন্তব্য কৰে যে এল কে বিয়ে নিশ্চয় ক’ৰবাত এই ইংৰাজী বাক্যশাৰীও শিকি ল’লে। ক’বলৈ সহজ হোৱাত য’তে ত’তে ক’বলৈ লৈছে। পিছত সি নিজেই এই বাক্যশাৰী বনোৱা বুলি ক’ব যে সেইটো খাটাং।\nচাৰ্কাছত কষ্ট কৰি টকা আৰ্জন কৰাৰ কথাৰে গৌৰৱ কৰি লেকৌৱে ছাত্ৰ আন্দোলনটোক কাম নাইকিয়া মানুহৰ কাম বুলি উপলুঙা কৰিছিল। এতিয়া সেই ছাত্ৰসকলৰে কিছুৱে খোলা ৰাজনৈতিক দলটোৰ স্থানীয় শাখাৰ এল কে বি হৰ্তা-কৰ্তা বুলি কৈ ফুৰে। তাৰ মাজতে এল কে বিয়ে পুনৰ বিয়া কৰালে আৰু পাঁচোটাকৈ ল’ৰা-ছোৱালীও হ’ল। প্ৰথমগৰাকীৰ কথা সুধিলে কথাৰে ফালৰি কাটি দিয়ে।\nইংৰাজীৰ প্ৰতি থকা সহজাত দুৰ্বলতাৰ বাবেই এল কে বিয়ে ল’ৰা-ছোৱালীকেইটাক ইংৰাজী মাধ্যমতেই পঢ়িবলৈ পঠাইছিল। সেইসময়ত এল কে বিৰ সেই একেই ফচহু মৰা যুক্তি। এল কে বিয়ে হেনো অসমীয়া মাধ্যমত পঢ়া বাবেহে সম্পূৰ্ণকৈ পঢ়া-শুনা কৰিব নোৱাৰিলে। ইণ্টাৰেষ্টেই নেপালে বোলে! গতিকে ল’ৰা-ছোৱালীক ইংৰাজী মাধ্যমতেই পঢ়িবলৈ দি এল কে বিৰ ফিটাহি আৰু বাঢ়িল। ওচৰ-পাঁজৰৰ ল’ৰা-ছোৱালীবোৰে অসমীয়া মাধ্যমত যোৱা দেখিলেই এল কে বিৰ কটুক্তি – “ডেমব্লাডি, জগবন্ধু ফটাছাতি, হেৰৌ কিডাল কৰিবি অসমীয়া স্কুললৈ গৈ! নাথিং অফিচিয়েল এবাউট ইট! পঢ়ি লৈ হালত ধৰিব লাগিব। আৰু মাই চিল্ড্ৰেন ফৰেইনত যে যাব সেইটো খাটাং। এতিয়াই কি ফৰ ফৰ ইংলিশ কয়। আখীৰ চিল্ড্ৰেন কাৰ! এল কে বিৰ চন-ডটাৰ হৈ ইংলিশ নক’ব, সেইটো হ’বই নোৱাৰে। নাথিং অফিচিয়েল এবাউট দিচ। ডেমব্লাডি।”\nপিছে এল কে বিৰ ল’ৰা-ছোৱালী হৈ যে পঢ়া-শুনা শেষ কৰিব সেইটোত সকলোৰে সন্দেহ আছিল। ডাঙৰ ল’ৰাটোৱে মেট্ৰিক দি ফেইল কৰাত পঢ়া তাতেই শেষ কৰিলে। জীয়েকেও দুবাৰমান দি কোনোমতে পাছ কৰিলে যদিও কলেজ যোৱাৰ নামত ধুন-পেছকে মাৰি থাকিল। ইফালে ঘৈণীয়েকৰো যি ধুন-পেছ, ল’ৰা-ছোৱালীকেইটাই পঢ়িছেই নে আন কিবা কৰিছে খবৰেই নাই। গতিকে পিছৰ তিনিটাইও স্কুলৰ বাউণ্ডেৰীতে উইকেট কিপীং কৰি থাকিল।\nএনেহেন এল কে বিয়েই এতিয়া অঞ্চলটোৰ সকলোবোৰ ৰাজনৈতিক দলতেই কিবা নহয় কিবা প্ৰকাৰে জড়িত হৈ থাকে।\nএদিন শুনা গ’ল এল কে বিয়ে হেনো নিৰ্বাচন খেলিব। বহুতে ভাবিলে এল কে বিয়ে এনেয়ে ঢৌ দি আছে, কোনোবা পাৰ্টিয়ে টোপ দিয়ে বুলি! কেইদিনমানৰ পিছতে এল কে বিয়ে সেই সময়ত সমৰ্থন কৰি থকা দলটোৰ তথা বিধায়কজনৰ বদনাম কৰিবলৈ ধৰিলে,- “ডেমব্লাডি, জগবন্ধু ফটাছাতি, সিহঁত কাম নাইকিয়া বাতি। আই নট, দে নাথিং টক। নাথিং অফিচিয়েল এবাউট দিচ। মোক টিকট নিদিওঁ বুলি কয়! আই শ্বৌ দেম, এই এল কে বি হোৱাট জিনিছ হয়। ডেমব্লাডি, আখীৰ মোৰ ফাদাৰ টিচাৰ আছিল। অঞ্চলটোৰ ফেমাচ টিচাৰ। এই এল কেবি ইমান সহজতে হাৰি নাযায়। ইমান ইয়ং হৈ চাৰ্কাছ কা মেনেজাৰ আছিলোঁ। এই এল কে বি মিনিষ্টাৰ, এম এল এ হৈহে এৰিব। নাথিং অফিচিয়েল এবাউট দিচ! ডেমব্লাডি, জগবন্ধু ফটা ছাতি।”\nকেইদিনমান এল কে বি তাপ মাৰি থকা যেন লাগিল। যেতিয়া দেখিলে যে কোনো এটা ৰাজনৈতিক দলৰ মানুহেও এল কে বিৰ খবৰ কৰা নাই, তেতিয়া হয়তো এল কে বিৰ গা চেবালে! সেয়ে নিৰ্দলীয় প্ৰাৰ্থী হিচাবে নিৰ্বাচন খেলিব বুলি ৰাজহুৱা কৰিলে। কিন্তু নিৰ্বাচনত কি চিম্বল দিব বুলি কোনোবাই সোধাতহে এল কে বিৰ হুচ আহিল।\nএনেতে এল কে বিৰ সাংগো-পাংগোবোৰৰ লিডাৰ বুলি ভাৱা কেৰকনে কৈ উঠিল, “এল কে বিয়ে অনবৰতে যিটো ডায়লগ মাৰি থাকে তাকেই দেখোন নিৰ্বাচনৰ চিম্বল হিচাবে ৰাখিব পাৰি!”\nইতিমধ্যে নিজৰ তথা দেউতাকৰ নামৰ শ্বৰ্ট ফৰ্ম কৰা এল কে বিয়ে কেৰকনৰ নামটোও কে কে কৰি পেলাইছিল। কে কেয়ে কোনটো ডায়লগৰ কথা কৈছে তাকে ভাবি এল কে বি চিন্তাত পৰিল।\nএল কে বিক চিন্তিত দেখি কে কে ওৰফে কেৰকনে তপৰাই উত্তৰ দিলে,- “এল কে বি ব্ৰ’, কি যে কয়? আপুনি দেখোন অনবৰতে কৈ থাকে “জগবন্ধু ফটাছাতি“ বুলি! তাৰ মানেতো কাঠফুলা হয়, গতিকে আপুনি নিৰ্বাচনত কাঠফুলাকে ইলেকচনৰ চিম্বল দিব পাৰে দেখোন!”\nলগে লগেই এল কে বিৰ মদ-মাংসৰ শ্ৰাদ্ধ কৰা পাৰ্টিৰ জোৰদাৰ প্ৰচাৰ অভিযান আৰম্ভ হৈ গ’ল। এইবাৰ এল কে বি নিৰ্বাচনত যে জিকিবই সেইটো একপ্ৰকাৰ খাটাং বুলিয়েই বিয়পি পৰিল।\nসততে ডায়লগ কোৱাত সিদ্ধহস্ত এল কে বিয়ে নিজৰ বাবে ডায়লগ বনোৱাত কৃপণালি নকৰিলে। গতিকে বাটে-ঘাটে, দিনে-পোহৰে এল কে বিৰ নামত নিৰ্বাচনী ডায়লগবোৰ মানুহৰ মুখে মুখে চলিবলৈ ধৰিলে। মানুহবোৰে ভোট দিয়ক নিদিয়ক, এল কে বিৰ নিৰ্বাচনী ডায়লগবোৰ হ’লে ভালকৈয়ে অনুসৰণ কৰিবলৈ ল’লে।\n“জগবন্ধু ফটাছাতি, এইবাৰলৈ এল কে বিৰ বাত্তি, নাথিং অফিচিয়েল এবাউট ইট, এল কে বি মিনিষ্টাৰ, ৰাস্তা-পদুলী জাতিষ্কাৰ, ডেমব্লাডি জগবন্ধু ফটাছাতি, বানপানী ইজ যাব উভতি, নাথিং অফিচিয়েল এবাউট ইট। ডেমব্লাডি।”\nভোটৰ দিনা পুৱাই পুৱাই এল কে বিয়ে বগা চাফাৰী ছুট পিন্ধি, কঁপালত চন্দনৰ ফোট, ডিঙিত গামোছা আৰু চকুত ৰঙীণ চানগ্লাছ পিন্ধি গাঁৱৰ ৰাস্তাইদি এক প্ৰকাৰৰ এটা প্ৰচেছনেই কৰি গ’ল। ইতিমধ্যে ভোটাৰেও পুলিং বুথবোৰত ভিৰ কৰিবলৈ ধৰিলে। প্ৰথম ভোটদান কৰি উলটি অহা মানুহবোৰৰ প্ৰায়বোৰৰে মুখবোৰত আচৰিত হোৱাৰ স্পষ্ট আভাষ পোৱা গ’ল। মানুহবোৰে ভুনভুনাই কথা পাতিবলৈ ধৰিলে – “এল কে বিৰ কাঠফুলা চিম্বলটো দেখোন তাত নাই, কথা কি?”\nইতিমধ্যে এল কে বিৰ এই খবৰটো বিয়পি পৰাত সামান্য সময়ো নালাগিল। আচৰিতকৈ পুৱাই প্ৰচেছন কৰি যোৱা এল কে বিৰ ছাঁটোকে তেতিয়া বিচাৰি পোৱা নগ’ল। তেনেকৈয়ে ভোটগ্ৰহণ হৈ গ’ল। তাৰ কেইদিনমান পিছলৈকে এল কে বি তথা গেঙৰ বহুতৰে কোনো উম-ঘাম পোৱা নগ’ল। পত্নী তথা ল’ৰা-ছোৱালীকেইটাইও একো ক’ব নোৱাৰিলে। এল কে বিক আগৰেপৰা জনা গাঁৱৰে বয়সীয়াল কেইজনমানে কথাটোত বৰ এটা আচৰিত নহ’ল। জনা-শুনা দুজনমানে ক’বলৈ ধৰিলে,\n“এল কে বিৰ নিৰ্বাচন খেলাৰ কোনো আঁচনিয়েই নাছিল। কোনোবা দলে দিয়ে নেকি অথবা কোনোবা দলৰ লগত কিবা টকা-পইচাৰ বুজা-বুজি হয় বুলিহে হাৱাতে কথাবোৰ উলিয়াইছিল। তেনে একো নহ’ল। ভোটৰ দিনা সকলোৱে গম পাই যাব বাবেই এল কে বি ক’ৰবাত গৈ লুকাই আছে।”\nকেইদিনমানৰ পিছত এখন ৰিক্সাত উঠি সিংহাসনত বহাৰ দৰে বহি সেই আগৰ দৰেই এল কে বি গাঁৱলৈ আহিল। মুখত সংসাৰৰ অবাইচ মাত, লগতে আছিল সেই চিৰ পৰিচিত ডায়লগ,\n“ডেমব্লাডি, জগবন্ধু ফটাছাতি, আই এল কে বিক পাত্তা নিদিয়, তহঁতকো ভোট কমি যোৱাৰ ভয় দেখাইকে এৰিলোঁ। দোণ্ট নৌ নাথিং। হিঃ হিঃ হিঃ। আই মেক দেম মূৰ্খ। হুঁহ! মোৰ পপুলেৰিটি দেখি নাইট নাইট সিহঁতে পইচা দি মোক ইলেকচন উইড্ৰ কৰিবলৈ এগ্ৰি কৰাই দিলে। আৰু মই ভী কি ধৰি থাকিম। ইফ মই বিকাম মিনিষ্টাৰ এই অঞ্চলক কোনে চাব? হু উইল হা? সেইটোতো মই লাইফ গ’লেও কৰিব নোৱাৰিম। কাণ্ট। আফটাৰ অল আই, এই অঞ্চলৰ সন্মানীয় টিচাৰৰ চন হয়। আই, প্ৰাউদ ফৰ মাই টিচাৰ ফাদাৰ! মাই ফাদাৰৰ দৰে এই অঞ্চলৰ প্ৰতিও মোৰ দায়িত্ব আছে। নাথিং অফিচিয়েল এবাউট ইট। ডেমব্লাডি, জগবন্ধু ফটাছাতি।”\n« নয়নমণিৰ পঞ্চামৃত – মনোজ নেওগ\nপ্ৰেমচান্দৰ ফটা জোতা (মূল:হৰিশংকৰ পৰছাই) – অনুবাদ : পূৰবী এম কটকী »\nখুব ভাল লাগিল গীতিকা\nRintumaoni Dutta, গল্পটো আলোচনীখনত স্থান দিয়া বাবে অশেষ ধন্যবাদ….\nভাল লাগিল পঢ়ি গীতিকা বা\nসঁচা কৈছোঁ মোৰ অলপো ভাল লগা নাছিল। বিশেষকৈ শেষৰখিনি। তুমি ভাল পোৱা বুলি জানি সঁচাকৈয়ে ভাল লাগিল।\nগীতিকা বা, কিছু লিখিছে। মানি গৈছো।\nবিচাৰি আছিলো তোমাৰ লেখাটো ৷ তোমাৰ বৰ্ণনা অপূৰ্ব ৷ লেকৌৰ ইংলিছ প্ৰেম মজা লাগিল ৷ বৰ সুন্দৰ\nকাবেৰী, তোমাৰ মন্তব্যই সঁচাকৈয়ে উৎসাহিত কৰিলে। চিন্তাত আছিলোঁ, বিশেষকৈ দীঘল হোৱাৰ বাবে।\nদিঘলীয়া কাৰনে এৰি থৈছিলো৷ আজি ৰাতিপুৱাই বহিলো পঢ়িবলৈ৷\nসঁচা কৈছো, তামাম ভাল লাগিল৷ বিদ্যাা, নাথিং অফিচিয়েল এবাউট ইট! একদম এল কে বিক দেখি গ’লো৷ শেষখিনি একো বেয়া নালাগিল৷ বৰঞ্চ একদম পাৰফেক্ট এণ্ডিং হৈছে৷ এই এল কে বি কেৰেক্টাৰটো দি এখন চিনেমা বনাব পৰা যাব৷\nতোমাৰ এটা শ্ৰেষ্ঠ গল্প৷\nঅশেষ ধন্যবাদ দাদা। চমুৱাবলৈ ভাৱিছিলোঁ যদিও কিদৰে কৰোঁ তাকে ভাৱি থাকোঁতেই সময় গ’ল।


(COVID-19 pandemic lockdown in Indiaৰ পৰা পুনঃনিৰ্দেশিত)\nপৰ্ব ৫ (কেৱল কন্‌টেইনমেণ্ট মণ্ডলৰ বাবে): ১ জুন ২০২০ (2020-06-01) – চলিত (72 days); শেষ হ'ব ৩০ জুন ২০২০ (2020-06-30)\nবাণিজ্যিক আৰু ব্যক্তিগত প্রতিষ্ঠানসমূহ বন্ধ (কেৱল ঘৰৰ পৰা কাম কৰাৰ অনুমতি আছে)\nসকলো শিক্ষামূলক, প্রশিক্ষণ, গৱেষণা প্রতিষ্ঠান বন্ধ\nঅপৰিহার্য নোহোৱা চৰকাৰী আৰু ব্যক্তিগত পৰিবহন বন্ধ\nসকলো সামাজিক, ৰাজনৈতিক, ক্ৰীড়া, বিনোদন, শৈক্ষিক, সাংস্কৃতিক, ধর্মীয় ক্রিয়াকলাপ নিষিদ্ধ\n২০২০ চনৰ ২৪ মাৰ্চত প্ৰধান মন্ত্ৰী নৰেন্দ্ৰ মোদীৰ নেতৃত্বাধীন ভাৰত চৰকাৰে ২১ দিনৰ বাবে সমগ্ৰ দেশত লক্‌ডাউনৰ নিৰ্দেশ দিছিল আৰু ভাৰতত ক'ভিড-১৯ বৈশ্বিক মহামাৰীৰ প্ৰতিৰোধ কৰাৰ বাবে ১৩০ কোটি জনসংখ্যাৰ গতিবিধি সীমাবদ্ধ কৰিছিল। ২২ মাৰ্চত পালন কৰা এক স্বেচ্ছামূলক ১৪ ঘণ্টীয়া জনতা কাৰ্ফিউ দেশৰ ক'ভিড-১৯ আক্ৰান্ত অঞ্চলসমূহত বিভিন্ন নিয়ন্ত্ৰণ বিধি জাৰীৰ পাছত এই লক্‌ডাউনৰ ঘোষণা কৰা হৈছিল। ভাৰতত ক'ৰণা ভাইৰাছ আক্ৰান্ত নিশ্চিত লোকৰ সংখ্যা প্ৰায় ৫০০ থাকোঁতে লক্‌ডাউন আৰম্ভ কৰা হৈছিল। পৰ্যবেক্ষকসকলে জনায় যে এই লক্‌ডাউনে মহামাৰীৰ বৃদ্ধিৰ হাৰ ৬ এপ্ৰিলৰ আগতে ছদিনত দুগুণ হোৱাৰ পৰা১৮ এপ্ৰিলমানত আঠদিনৰ মূৰত দুগুণ হোৱাকৌ হ্ৰাস কৰে।\nলক্‌ডাউনৰ ম্যাদ শেষ হ'বলৈ লওঁতে ৰাজ্য চৰকাৰ আৰু আৰু উপদেষ্টা সমিতিসমূহে লক্‌ডাউন বঢ়াই দিয়াৰ পৰামৰ্শ দিয়ে। ওড়িশা আৰু পাঞ্জাব চৰকাৰে ৰাজ্যিক লক্‌ডাউন ১ মে'লৈকে বৃদ্ধি কৰে। মহাৰাষ্ট্ৰ, কৰ্ণাটক, পশ্চিম বংগ আৰু তেলেংগানাই এই কাৰ্য অনুসৰণ কৰে। ১৪ এপ্ৰিলৰ প্ৰধানমন্ত্ৰী নৰেন্দ্ৰ মোদীয়ে ৰাষ্ট্ৰীয় লক্‌ডাউন ৩ মে' পৰ্যন্ত বৃদ্ধিৰ ঘোষণা কৰে; মহামাৰী নোহোৱা বা নূন্যতম বৃদ্ধি হোৱা অঞ্চলবোৰত ২০ এপ্ৰিলৰ পাছত লক্‌ডাউন চৰ্তসাপেক্ষে শিথিল কৰি দিয়া হয়।\nভাৰত চৰকাৰে ২০২০ চনৰ ৩০ জানুৱাৰীত কেৰালাত ৱুহানৰ পৰা ঘৰলৈ উভতি অহা এজন ছাত্ৰক ভাৰতৰ প্ৰথম কৰ'নাভাইৰাছ ৰোগী বুলি নিশ্চিত কৰে।  ক'ভিড-১৯ত আক্ৰান্ত লোকৰ সংখ্যা ৫০০ মান হওঁতে ১০ মাৰ্চত প্ৰধানমন্ত্ৰী মোদীয়ে সকলো দেশবাসীকে ২২ মাৰ্চৰ দিনা পুৱা ৭ টাৰ পৰা সন্ধিয়া ৯ টালৈ 'জনতা কাৰ্ফিউ' পালন কৰিবলৈ আহ্বান জনায়। কাৰ্ফিউৰ শেষত মোদীয়ে কয় যে: "জনতা কাৰ্ফিউ ক'ভিড-১৯ৰ বিৰুদ্ধে এক দীঘলীয়া সংগ্ৰামৰ আৰম্ভণিহে"। ইয়াৰ পাছত ২৪ মাৰ্চৰ দিনা দেশবাসীক সম্বোধন কৰোঁতে তেওঁ ঘোষণা কৰে যে সেইদিনা মাজৰাতিৰ পৰাই ২১ দিনীয়া দেশজুৰি লক্‌ডাউন আৰম্ভ হ'ব। তেওঁ কয় যে কৰ'নাভাইৰাছৰ সঞ্চাৰণ ৰখাবলৈ একমাত্ৰ উপায় সামাজিক দূৰত্ব স্থাপন। তেওঁ লগতে জনায় যে জনতা কাৰ্ফিউতকৈ এই লক্‌ডাউন কঠোৰভাৱে বলবৎ কৰা হ'ব।\n২০২০ চনৰ ৪মেৰ পৰা স্বৰাষ্ট্ৰ মন্ত্রীৰ নিৰ্দেশনা অনুসৰি সকলো অঞ্চলতে ভালেই কেইটামান ক্ৰিয়াকলাপ শিথিলকৰণৰ মাধ্যমেৰে লকডাউন সহজসাধ্য কৰা হয়। \nপ্ৰতিটো ঠাইতক্রিয়াকলাপ অনুমোদিত আৰু সীমাবদ্ধ (৪ মে – ১৭ মে ২০২০)\nশিক্ষা প্রতিষ্ঠান N N N\nসিনেমা থিয়েটাৰ, মল ইত্যাদি N N N\n৫০% যাত্রীসহ জিলাৰ মাজতে বাছ পৰিসেৱা N N Y\nটেক্সি চালক আৰু ২জন যাত্রী N Y Y\nচাৰিচকীয়া বাহনত ২ জন যাত্রী আৰু চালক Y Y Y\n↑ Anuja (10 April 2020). "Taking cues from Odisha, Punjab extends lockdown till 1 May". https://www.livemint.com/news/india/taking-cues-from-odisha-punjab-extends-lockdown-till-1-may-11586520697517.html.\n↑ উদ্ধৃতি ত্ৰুটি: অবৈধ <ref> টেগ; HT extension নামৰ refৰ বাবে কোনো পাঠ্য প্ৰদান কৰা হোৱা নাই\n↑ উদ্ধৃতি ত্ৰুটি: অবৈধ <ref> টেগ; ET lockdown নামৰ refৰ বাবে কোনো পাঠ্য প্ৰদান কৰা হোৱা নাই\n↑ "PM Modi announces extension of lockdown till3May". 14 April 2020. https://www.livemint.com/news/india/pm-modi-announces-extension-of-lockdown-till-3-may-11586839412073.html.\n↑ "2 More Weeks Of Lockdown Starting May 4". https://www.ndtv.com/india-news/nationwide-lockdown-over-coronavirus-extended-for-two-weeks-beyond-may-4-2221782.\n↑ "Centre extends nationwide lockdown till May 31, new guidelines issued". 17 May 2020. https://www.tribuneindia.com/news/nation/centre-extends-nationwide-lockdown-till-may-31-new-guidelines-issued-86042.\n↑ Sharma, Neeta (30 May 2020). ""Unlock1": Malls, Restaurants, Places Of Worship To Reopen June 8". In Ghosh, Deepshikha. NDTV. https://www.ndtv.com/india-news/lockdown-extended-till-june-30-malls-restaurants-can-reopen-from-june-8-except-in-containment-zones-2237910.\n↑ Ward, Alex (24 March 2020). "India's coronavirus lockdown and its looming crisis, explained". https://www.vox.com/2020/3/24/21190868/coronavirus-india-modi-lockdown-kashmir.\n↑ "21-day lockdown in entire India to fight coronavirus, announces PM Narendra Modi". https://www.indiatoday.in/india/story/india-lockdown-pm-narendra-modi-speech-coronavirus-1659266-2020-03-24.\n↑ উদ্ধৃতি ত্ৰুটি: অবৈধ <ref> টেগ; PM calls নামৰ refৰ বাবে কোনো পাঠ্য প্ৰদান কৰা হোৱা নাই\n↑ "MHA extend lockdown period". https://www.mha.gov.in/sites/default/files/MHA%20Order%20Dt.%201.5.2020%20to%20extend%20Lockdown%20period%20for%202%20weeks%20w.e.f.%204.5.2020%20with%20new%20guidelines.pdf.\n"https://as.wikipedia.org/w/index.php?title=ভাৰতত_ক%27ভিড-১৯_মহামাৰী_লকডাউন&oldid=243381"ৰ পৰা সংকলিত\nএই পৃষ্ঠাখন ১১ আগষ্ট, ২০২০ তাৰিখে ১০:২৫ বজাত অন্তিম সংশোধন কৰা হৈছিল।


এতিয়া ক’ত টকা সঞ্চয় কৰা উচিত হ’ব — বিকাশপেডিয়া\nমূল পৃষ্ঠা / সমাজ কল্যাণ / বিত্তীয় অন্তৰ্ভূক্তি / বিত্তীয় সাক্ষৰতা / এতিয়া ক’ত টকা সঞ্চয় কৰা উচিত হ’ব\nপুৱাই খোজকাঢ়ি আহি, ঘৰত প্ৰাণায়াম কৰিবলৈ ওলাওতেই টেলিফোনটো বাজি উঠিল….\n: হেলৌ।– সুপ্ৰভাত।\n: মই গুৱাহাটীৰ পৰা কৈছো…..\n: কোন বাৰু?\n: মই বুলু মোহন…… চিনি পাইছেনে?\n: অ’ বীমা কোম্পানীৰ…...চিনি নাপাম কিয়? আগতেও টেলিফোন কৰিছিল। কি খবৰ কওক।\n: খবৰ বেয়া…..।\n: কি হ’ল? হঠাৎ…..।\n: বেংকৰ সুদবোৰ দেখোন কমি গ’ল। এতিয়া কোনো বেংকতে সুদ ৮ শতাংশ বেছি নাই। বৰং বিখ্যাত বেংকবোৰত ৭.৮ শতাংশ হে দিয়ে।\n: এৰা। প্ৰবীণ নাগৰিকসকলৰ বাবে দুৰ্যোগৰ কথা। কিন্তু আপোনাক দীৰ্ঘম্যাদৰ বাবে টকা থ’বলৈ কোৱা নাছিলো নেকি? মই সুধিলো।\n: আপুনি পৰামৰ্শ তেনেকৈয়ে দিছিল। জানো মোৰ কি হ’ল। টকা এবছৰৰ বাবেহে থ’লো। এতিয়া সময় পূৰ্ণ হ’বৰ হ’ল। খবৰ কৰি দেখিলো- বেংকৰ সুদ একেবাৰে কমি গ’ল? এতিয়া কি কৰো উপায় এটা দিয়ক…….।\nবুলু মোহন এইক্ষেত্ৰত অকলশৰীয়া নহয়। বহুতো প্ৰবীণ হাজৰিকাৰ একেই অৱস্থা। শ্ৰীমতী মোহনে ভাল চাকৰি কৰি আহিছিল-ইন্সিওৰেন্স কোম্পানীত। তেওঁ অৱসৰ ল’লে-৬০ বছৰত। অৱসৰৰ সময়ত প্ৰভিডেন্ট ফাণ্ড, ছুটীৰ টকা, গ্ৰেচুইটিৰ টকা ইত্যাদি পালে। তেওঁ সংসাৰৰ খৰচ চলাবলৈ কিছু টকা বেংকত ফিক্সড ডিপ’জিট কৰিছিল। সেই ডিপ’জিট কম দিনৰ বাবে কৰাৰ বাবে এতিয়া মনত সংশয় হৈছে- ক’ত থ’লে ভাল ৰিটাৰ্ন পাব। বহুতো মানুহৰ একেই সমস্যা এতিয়া। বহুতো টেলিফোন পাইছো-বছৰৰ শেষত কি কৰা উচিত।\nমোৰ প্ৰথম পৰামৰ্শ: বেছি সুদ দিয়ে বুলি নজনা-নুশুনা নামৰ সংস্থাত টকা জমা নথ’ব। অৰ্থাৎ অচিন কাঠৰ থোৰা নলগাব।\n২) অৱসৰ কালত লক্ষ্য ৰাখিব- কম সুদ পালেও নামী-দামী বেংকতহে টকা জমা থ’ব। যেনে-ষ্টেট বেংককে আদি কৰি ৰাষ্ট্ৰীয় পৰ্য্যায়ৰ চৰকাৰী বেংকত। বেচৰকাৰী বেংকতো থ’ব পাৰে-যেনে ষ্টেট বেংককে আদি কৰি ৰাষ্ট্ৰীয় পৰ্য্যায়ত চৰকাৰী বেংকত। বেচৰকাৰী বেংকতো থ’ব পাৰে- যেনে- এইচ ডি এফ চি বেংক, আই চি আই চি আই বেংক, এক্সিছ বেংক, আই ডি এফ চি বেংক, পেটাক মহেন্দ্ৰ বেংক ইত্যাদি।\n৩) বৰ্তমান সময়ত ফিক্সড ডিপ’জিটৰ সুদৰ হাৰ প্ৰায় সকলো বেংকত কমি আহিছে। একমাত্ৰ বন্ধন বেংকত সুদ এতিয়া ৯ শতাংশ হৈ আছে। বন্ধন বেংক নতুন বেংক। ব্যৱসায় ভাল কৰিবৰ বাবে প্ৰবীণ নাগৰিকৰ ক্ষেত্ৰত ৯ শতাংশ সুদ দিছে। অইন কোনো বেংকত ইমান বেছি সুদ নাই। প্ৰবীণ নাগৰিকৰ ক্ষেত্ৰত, গুৱাহাটীত বন্ধন বেংকৰ শাখা কৰিছে। এই বেংকক বিশ্বাস কৰিব পাৰে।\n৪) যদিও ভাল ভাল বেংকত সুদৰ হাৰ এতিয়া বেছ কম- আপোনালোকে পোষ্ট অফিচৰ সুদ বেছি- এই ক্ষুদ্ৰ সঞ্চয় প্ৰকল্পসমূহত টকা খটুৱাব পাৰে।\n৫) ষ্টেট বেংক আৰু অন্যান্য কিছু বেংকত- প্ৰবীণ নাগৰিক সঞ্চয় আঁচনি পাব। ইয়াত সুদৰ হাৰ ৯.৩ শতাংশ। এই আঁচনিত সৰ্বমুঠ ১৫ লাখ টকা থ’ব পাৰে- পাঁচ বছৰৰ বাবে। এই আঁচনিত টকা খটুৱাক-পাঁচ বছৰৰ বাবে।\n৬) ‘এল আই চি’ ৰ পেন্সন প্ৰকল্পতো (জীৱন বীমা নিগমৰ পেন্সন প্ৰকল্পত) টকা খটুৱাব পাৰে ৯ শতাংশ সুদত-পোন্ধৰ বছৰৰ বাবে। প্ৰতিমাহে, তিনিমাহে, ছমাহে বা বছৰত এবাৰ সুদ ল’ব পাৰে আপোনাৰ ইচ্ছা অনুসাৰে।\nপ্ৰবীণ নাগৰিকসকলে মিউচুৱেল ফাণ্ডৰ কৰ্পৰেট বণ্ড ফাণ্ডতো থ’ব পাৰে। তিনি বছৰৰ বাবে টকা থ’ব লাগিব। অন্তত: ৯ ১/২ ৰ পৰা ১০ শতাংশ লৈ ৰিটাৰ্ন পাব পাৰে। যিখিনি মানুহে শংকাবোধ কৰে-বেংকত টকা থওক-মিউচুৱেল ফাণ্ডত নথ’ব। যিখিনি মানুহে সাহস কৰে তেওঁলোকে থ’ব পাৰে।


নাস্তিকৰ ভূত (বিপ্লৱ বৰা) - সাহিত্য ডট অৰ্গ\nনাস্তিকৰ ভূত (বিপ্লৱ বৰা)\n‘পাছ কৰ বে। মণিপুৰী হ’য়। যাহা তাঁহা নাটানিবি, নগেনদা টাইপ কিচ্ছা বনি যাবি।’\nডক্টৰ নিচাৰ ৱেডাৰ ফ’ৰকাষ্টিং শুনি লগে লগে বাবাডাললৈ মুখ মেলি চাই থকা গুটিলৈ সেইডাল পাছ কৰি দিলো। গুটিয়ে বাবাডাল দুই হাতৰ মুঠিত লৈ ওপৰলৈ মুৰ কৰি সেঁৱা এভাগ জনাই আপোনমনে সেইডাল হুপাত লাগিল।\n( ফ্লেচবেক -১: নগেনদাৰ AK47\nআমি তেতিয়া হায়াৰ ছেকেন্দেৰি ফাৰ্ষ্ট ইয়েৰত। সেইবাৰ শিৱৰাত্ৰিত ডিগ্ৰী থাৰ্ড ইয়েৰৰ ছাত্ৰ নগেনদাই সভক্তিৰে এনেকৈয়ে ঘোঁটা খালে, পাৰফৰমেঞ্চ দেখি প্ৰসন্নহৈ খোদ শিৱবাবা চাগে নিজেই আহি নগেনদাৰ গাত লম্ভিলে আৰু নগেনদাই হোষ্টেলৰ বাকীবোৰক যাকে মুখৰ আগত পাই তাৰ ওপৰতে লম্ভিবলৈ ল’লে। মানে ঘোঁটা খাই নগেনদা ইনষ্টেণ্ট এজন প্ৰভাৱশালী মন্ত্ৰীৰ খাচম্-খাছ মানুহ হৈ পৰিল আৰু নগেনদাৰ স্বৰচিত কবিতাৰ আবৃত্তি নুশুনিলেই বাকী আকখা ইন্দিয়া এ.কে. 47 ৰ গুলীত চল্লি-চল্লি হ’বলৈ ৰেডি থাকিব লগীয়া হ’ল। নগেনদাৰ ৰুমমেটকেইটাই নগেনদাক ফুচুলাই ফুচুলাই তিনিদিনমান অহৰহ নেমুপানী, তেঁতেলি পানী, টেঙা মৰ্টনৰ চাপ্লাই নগেনৰ পেটলৈ পঠাইহে নগেনদাক লম্ভাজনক পুনৰ AK 47 সহ কৈলাশলৈ ঘূৰাই পঠাইছিল।)\nডক্টৰ নিচা মানে প্ৰৱাল, মোৰ সহপাঠী। নিচাত পাৰ্গত কাৰণে গোটেই ক’লেজৰেই ভকতসমাজৰ এজন গণ্যমাণ্য সূত্ৰধাৰ। “বাবা” বুলিলে প্ৰৱাল আমাৰ আনদিচপুটেড লীডাৰ। লোকেল, মণিপুৰী, ত্ৰিপুৰী, চিমলা, কোনবিধ প্ৰসাদত কি পৰিমাণে শিলিখা গুড়ি, জেষ্ঠমধু দি কেইটা টান মাৰিলে কৈলাশৰ শৃংগ পাব পাৰি, আৰু সুকলমে ঘূৰি আহিব পাৰি, অকল প্ৰৱালেহে জানে। প্ৰৱালে আঁকি দিয়া ৰেড লাইন যিয়েই ক্ৰছ কৰিছে, সিয়েই উদাহৰণ বনি গৈছে। মুঠতে বাবাৰ নিচা যদি এটা বিষয় হ’য়, প্ৰৱাল সেই বিষয়ত ডক্টৰ উপাধিৰ বাবে পাৰফেক্ট ষ্টুডেন্ট। তাত সন্দেহ কৰাৰ সাহস বাঘা বাঘা চকুচঁৰহাকেইটাইয়ো কৰা নাই।\nএই অধমে লাডু খাইছো, লোকেলবিধ একটান, দুইটান কেতিয়াবা ক’ৰবাত প্ৰেষ্টিজ্ মেইনটেইন কৰাৰ স্বাৰ্থত টানি দিছো যদিও মণিপুৰী সেইদিনাহে প্ৰথম চুইছিলো। বিদ্যা শপত।\nসেইকেইদিন হোষ্টেল প্ৰায় নিমাওমাও। আমি হায়াৰ ছেকেন্দেৰি ছেকেন্দ ইয়েৰৰ বিজ্ঞানৰ ছাত্ৰকেইটা প্ৰেকটিকেলৰ পৰীক্ষা আৰম্ভ হোৱালৈ ৰৈ আছো। থিঅ’ৰি শেষ। লগৰ আৰ্টছৰমখা পৰীক্ষা শেষ কৰি ঘৰাঘৰি হ’ল। হায়াৰ ছেকেন্দেৰি ফাৰ্ষ্ট ইয়েৰখিনিৰো এটাও নাই। পৰীক্ষা দি সব ফুৎ। স্নাতক মহলাৰো একাংশ ষ্টাডি লীভ লৈ ঘৰত আছেগৈ । সেয়ে হোষ্টেলৰ কোনো এটা ৰুমতেই এতিয়া চাৰিটাকৈ প্ৰাণী নাই। কেইটামান ৰুমততো এটাও নাই। মুঠতে প্ৰসাদকণ ধৰিবলৈ ঠাইৰ আকাল নাই, চুপাৰৰ হাতত ধৰা পৰাৰো চান্স অ’লম’ষ্ট নীল। সন্ধিয়াতে গম পালো ডক্টৰ নিচাৰ হাতত ক’ৰবাৰ পৰা মণিপুৰীবিধ আহি পৰিছে বুলি। মনতে বোলো হোষ্টেল এৰিবৰে হ’লহি, যোৱাৰ আগতে মণিপুৰীবিধো ট্ৰাই এটা দি যাওঁ । আৰু ৰাতি ভাত খাই উঠি আমি পাঁচ ভকত – ড. নিচা, গুটি, থুইপাছ, চিনটেক্স আৰু মই- পূজাত ব্যস্ত হ’লো। মানে বাবাৰ প্ৰসাদ ইখন মুখৰ পৰা সিখন মুখলৈ ৰাউণ্ডত ঘুৰিবলৈ ল’লে।\n‘আবে, হোষ্টেলত এইকেইদিন একো জমা নাই বে। মই কথা এটা ভাৱিছো। চা, যোৱাবাৰ আমাৰ এনুৱেলৰ টাইমত কি থ্ৰীল আছিল। ভূত উলাইছিল। জমি আছিল নে নাই ক? এইবাৰো এটা উলিয়াই দিও আহ- চিনটেক্সে ক’লে।\nচিনটেক্সে খোৱাৰ বাদে কিবা বেলেগ ভাৱিছো বুলি ক’লে ভয় খাব লগা কথা। চিনটেক্সৰ উৰ্বৰ চিন্তাৰ বজ্ৰপাত পৰি কিমান খাণ্ডৱ দাহ হৈ গ’ল, ভগৱানেহে জানে। সেয়ে আটাইকেইটাই তাৰ মুখলৈ ভালকৈ চালো। বাবা খালে মানুহৰ চকু সৰু হোৱাহে দেখিছিলো, কিন্তু সেইসময়ত তাৰ চকু অমৰাগুটিৰ সমান মস্তকৈ মেল খাই আছিল।\nচিনটেক্স মানে, সন্দীপ পেটুৱা। খাদ্যমন্ত্ৰী সন্দীপে এটা চিনটেক্স পানী টেংকিৰ সমানেই পেটত খাদ্য ধাৰণ কৰিব পাৰে বুলি হোষ্টেলৰ ৰান্ধনী কেইজনে বাজী মাৰি কয়। আন কাৰোৱেই সি এবাৰত কিমান খাব পাৰে, ডিটেইল আইডিয়া নাই।\nফ্লেচবেক-২:- ভুতৰ পজিটিভ কন্ট্ৰিবিউচন\nহয়, ফাৰ্ষ্ট ইয়েৰৰ বাৰ্ষিক পৰীক্ষাৰ সময়ত হোষ্টেলত ভূত ওলাইছিল আৰু বহুতকে লটিঘটি কৰিছিল। ভূতৰ কবলত পৰি যাতে কোনো দুৰ্ঘটনা নহ’য়, সেয়ে আমি ফাৰ্ষ্ট ইয়েৰখিনি ৰাতি ভাত খাই চিধাই নিজ নিজ ৰুমত সোমাই থকাৰ হিটলাৰী সান্ধ্য আইন জাৰী হৈ গৈছিল। সেই আখ্যান এতিয়া এৰিলো বাৰু। কিন্তু ৰূমতে সোমাই থাকি, ভূতৰ ভয় পাহৰিবলৈ পঢ়া-শুনালৈ মন দাইভাৰ্ট কৰাত আমাৰ জুনিয়ৰবোৰৰ ৰিজাল্টত প’জিটিভ এফেক্ট পৰিছিল বুলি ভূত বিশ্বাস কৰা ৰাইজৰ বহুতেই কয় – “ভূতৰ এনেকুৱাও চাইড এফেক্ট থাকিব পাৰে বুলি আগতে কেতিয়াও সপোনতো ভৱা নাছিলো।“\nচিনটেক্সৰ প্ৰস্তাৱৰ উপৰত চিন্তাচৰ্চা চলিল। শেষত সিদ্ধান্ত হ’ল যে ভূত কাইলৈকে ওলাব আৰু থুইপাছৰ ৰুমমেট ৰঙাদাক যদি ভূত দেখাই দিব পাৰো, তেন্তে মিছন ফাটাফাটি , এশৰ ভিতৰত পুৰা এশ। ৰঙাদাক ভূতে কেনেকৈ গেৰিলা এটেক দিব, তাৰ প্লেনো গৃহীত কৰি নিজৰ নিজৰ বিচনা পাওঁ মানে নিশা দুইমান বাজিল সেইদিনা।\nৰঙাদা মানে প্ৰাঞ্জলদা। ৰসায়ন বিজ্ঞান, স্নাতক তৃতীয় বৰ্ষৰ ছাত্ৰ। মাওঁবাদ, লাল চালাম, বুৰ্জোৱা সভ্যতা আদিবোৰ প্ৰাঞ্জলদাৰ মুখত অহৰহ আখৈ ফুটাদি ফুটিয়েই থাকে বাবে ৰাইজে প্ৰাঞ্জলদাৰ নামেই ৰাখি দিলে- ৰঙা, মানে লাল, ৰেড। ৰঙাদা দুৰ্ঘোৰ নাস্তিকো। ভগৱান, ভূত, এইবোৰৰ ৰঙাদাৰ লগত কোনো খেলেই নাই। টাইকোৱান্দ’তো ইয়েল্ল’ নে ব্ৰাউন কিবা এপাত বেল্টো ৰঙাদাই লৈ থৈছিল বোলে। মুঠতে ৰঙাদা এজন ওৱান মেন ৰেড আৰ্মী।\nপিছদিনা হোষ্টেলত বাতৰি উলাল চিনটেক্সক ঠেকেৰাজোপাৰ তলত মুত্ৰদান কৰি থাকোতে পুৱতি নিশা কোনোবাই, মানে ভূতে, কাণতলীয়া দুটা সোধালে। সেই যি আৰম্ভ হ’ল হ’লেই আৰু। আমাৰ পাঁচটাক সলাই সলাই সন্ধিয়া নমাৰ লগে লগে নিয়মিত ভূতে পাবলৈ ল’লে।\nবিভিন্ন ইস্তাহাৰ, বিজ্ঞপ্তিৰ জোৰত এতিয়াৰ ‘ মোডি ৱেভ’ মাফিক ‘ভূত ৱেভ’ এটা এসপ্তাহৰ ভিতৰত খাড়া হৈ গ’ল। আগৰ বছৰৰ কাহিনীবোৰ ৰাইজৰ আকৌ মনত পৰিল। সন্ধিয়া নমাৰ লগে লগে ৰাইজ কমকৈ ওলোৱা-সোমোৱা কৰি পঢ়া শুনা বেছিকৈ কৰিবলৈ ভাল পোৱা হ’ল। মুঠতে আজিকালিৰ নিউজ চেনেলবোৰত কোৱাৰ দৰে এটা ‘চেপা উত্তেজনা’ বিৰাজমান হ’ল। আজি বা কাক পাই, কাক চৰিয়াই!!! সমানে সমানে ৰাইজৰ পৰীক্ষাও চলি থাকিল। ৰাইজৰ পৰীক্ষাবোৰত এইবাৰৰ ভূত ৱেভৰ প্ৰভাৱ পিছত কেতিয়াবা লিখিম বাৰু।\nএদিন আকাংক্ষিত অমাৱস্যাৰ নিশাটো আহিল। থুইপাছে সেইদিনা ৰাতি গুটিৰ লগত বায়’লজিৰ প্ৰেকটিকেল পৰীক্ষাৰ বাবে কম্বাইন ষ্টাডি কৰিব। ৰঙাদা ৰুমত অকলে থাকিব লগা স্থিতি । তাতে ৰঙাদাহঁতৰ ৰুমটোৰ পৰা এইফালে পাঁচটা ৰুম খালী। কোনো নাই। ৰঙাদাই ভয় কৰে যদি বেলেগ ক’ৰবাত গৈ শুব লাগিব।\nকিন্তু ৰঙাদাই দেখোন ভূত নামানেই, নাস্তিক মানুহ। তেন্তে ভয় কিহৰ বুলিও ৰাইজে বুবু বাবা কৰিবলৈ আৰম্ভ কৰি দিলে। ৰঙাদা অকলে ৰাতি থাকিব পাৰিবনে নাই, এই প্ৰসংগত ডাইনিং হ’লত হোৱা মিশ্ৰিত প্ৰতিক্ৰিয়া স্বচক্ষে দেখিও ৰঙাদাই কিন্তু সেইদিনা আচৰিত ধৰণে তেওঁৰ ‘কিক’ত কেতিয়া কোন কেনেকৈ বেঁহুচ হৈছিল জনাবলৈ এৰি মাজে মাজে এটা দুটা হাঁহি মাৰি মনে মনে চাইহে থাকিল।\nৰাতি এক বজাত ৰঙাদাৰ ৰুমৰ দুৱাৰত টোকৰ পৰিল। কোনো সাৰসুৰ শুনিবলৈ পোৱা ন’গল। দুই-তিনি মিনিট মুৰে মুৰে দুৱাৰত টোকৰ পৰি থাকিল। এসময়ত ৰঙাদাৰ টেবুল লাইটতো জ্বলি উঠিল।আৰু দুৱাৰৰ ফুটাৰে দেখা গ’ল ৰঙাদা বিচনাত বহি নিজৰ কাণ দুখনত ধৰি কিবা কিবি (হনুমান চালিচা ???) বিৰবিৰাই আছে আৰু মাজে মাজে নামাজ পঢ়িলে মাথা মাটিত লগোৱাৰ নিচিনাকৈ বিচনাত নিজৰ মুৰতো লগাইয়ো দিয়ে। ৰঙাদাই ভয়ত চাগে সেইদিনা ঈশ্বৰ, আল্লা, দুয়োকে মাতিছিল। ৰঙাদাহঁতৰ এখন খিৰিকী বাহিৰৰ পৰা হেঁচুকি দিলেই খুল খাই পৰে। সেইখন লাহেকৈ অলপমান মেলি ভূতৰ হাত হিচাপে প্ৰস্তুত কৰা ক’লা ৰং সানা ক্ৰিকেটৰ গ্ল’ভছ এপাত মাৰি এদালদি অলপ ভৰাই দিওঁতেই ৰঙাদাৰ হোষ্টেল প্ৰসিদ্ধ ৰামপুৰী খুকুৰীখন মোৰ নাকৰ এক ইন্সিমানহে আঁতৰদি উৰি গৈ আন এটা কোঠাৰ ৱালত লাগি চিটিকি জাৱৰ পেলোৱা টিন এটাত পৰি নিশাৰ নিৰৱতা ভাঙি পেলালে।\nআমি ভূত সন্মিলনী লগে লগে তাৰ পৰা পলাই পত্ৰং দিলো। ধৰা পৰিব লাগিলে ৰঙাদাৰ বেক কিক, ফ্লাইং কিকৰ পৰা বাছি গ’লেও হোষ্টেল চুপাৰৰ কাণতলীয়াৰ পৰা নাবাচিম। বেলেগ এক্সন ল’লেতো বৰ্বাদেই।আৰু নাস্তিক ৰঙাদাৰ ভূতৰ ভয়ত হাৰ্টফেইল হ’ব লাগিলেতো খেলেই চাফা। চিনটেক্সে ভৱামতে গৈ কেতিয়াবা কাৰোবাৰ কিবা ভাল হৈছে, তেনেকুৱা ৰেকৰ্ড চিনটেক্সে নিজেও কেতিয়াও কনফিডেণ্টলি দিব পৰা নাছিল।\nপিছদিনা পুৱা গম পাইছিলো ৰাতি ৰঙাদা গৈ গৌতমদাৰ ৰুমত শুইছিল বোলে। সেইৰাতি ৰঙাদাৰ খিৰিকীৰে ভূত সোমাব বিচাৰিছিল। ৰামপুৰীয়েহে ৰঙাদাক ৰক্ষা কৰিছিল।\nনাস্তিক ৰঙাদাইয়ো ভূত দেখাত ভূতৰ সন্ত্ৰাস আৰু বাঢ়ি গৈছিল যদিও সেইদিনাৰ পৰা ভূতে কাকো দেখা নিদিয়া হ’ল। হয়তো ৰামপুৰী এটেকত ভূতেও ভয় খাই গৈছিল। প্ৰেকটিকেলৰ পৰীক্ষা শেষ কৰি এই অধমো এদিন হোষ্টেল এৰি আহিল।\nশুনিবলৈ পোৱা মতে ৰঙাদা আজিকালি আগৰ দৰে উগ্ৰ নাস্তিক নহ’য়। ব্যৱসায়ত ধৰাৰ বাবেই, নে সেইবাৰৰ ভূত দৰ্শনৰ অভিজ্ঞতাৰ বাবেই নাজানো, কিন্তু আজিকালি ৰঙাদা মা কামাখ্যাৰ ভক্ত। তেওঁক থানত কেইবাবাৰো আন মানুহে দেখিছে।\nএই অধমেও আৰু কোনোদিন ক’তো ভূতৰ ভাওঁ দিয়া নাই। ৰঙাদাৰ ৰামপুৰী সেইদিনা বুকুত সোমোৱাৰো চান্স সমানেই আছিল।\nআজিকালি বাৰু হোষ্টেলত ভূত ওলাইনে ?\n← কা মেইখাৰ ঘৰ আৰু ঘৰৰ দাৰ্শনিক মৰ্ম (সমুদ্ৰ কাজল শইকীয়া)\nকোমল প্ৰাণ (ৰঞ্জন জ্যোতি বৰ্মন) →


অৰুণা ইৰানী - অসমীয়া ৱিকিপিডিয়া\nঅষ্টাদশ বাৰ্ষিক গোল্ড বঁটা অনুষ্ঠানত অৰুণা ইৰানী\n১৮ আগষ্ট, ১৯৪৬ (৭৫ বছৰ)\nঅভিনেত্ৰী, ছবি পৰিচালক\nইন্দ্ৰ কুমাৰ (ভ্ৰাতৃ)\nআদি ইৰানী (ভ্ৰাতৃ)\nফিৰোজ ইৰানী (ভ্ৰাতৃ)\nবিন্দু (অভিনেত্ৰী, ভাগিনী)\nঅৰুণা ইৰানী (ইংৰাজী: Aruna Irani; জন্ম: ১৮ আগষ্ট ১৯৪৬) হৈছে এগৰাকী ভাৰতীয় চলচ্চিত্ৰ অভিনেত্ৰী। তেখেতে পাঁচশতকৈও অধিক ছিনেমাত অভিনয় কৰিছে। হিন্দী, কন্নড়, মাৰাঠী আৰু গুজৰাটী ছবিত সাধাৰণতে তেখেতক দেখা যায়। অৰুণা ইৰানীয়ে প্ৰায়েই সহ-অভিনেত্ৰী আৰু চৰিত্ৰত অৱতীৰ্ণ হয়। তেখেতে এতিয়ালৈকে দুবাৰকৈ ফিল্মফেয়াৰৰ শ্ৰেষ্ঠ সহ-অভিনেত্ৰীৰ সন্মান লাভ কৰিবলৈ সক্ষম হৈছে। ১৯৮৫ চনত নিৰ্মিত 'পেট প্যাৰ ঔৰ পাপ' (১৮৫) আৰু ১৯৯৩ চনত নিৰ্মিত 'বেটা' হৈছে সেই ছবি দুখনৰ নাম। ইয়াৰ লগতে দহটাতকৈও অধিক বঁটাৰ বাবে তেখেত মনোনীত হৈছে। উল্লেখযোগ্য যে, এইটো শিতানত সৰ্বাধিক মনোনয়ন লাভ কৰা অভিনেত্ৰীৰ ভিতৰত তেখেত শীৰ্ষত আছে। ২০১২ চনত ৫৭ সংখ্যক ফিল্মফেয়াৰ মহোৎসৱত তেখেত 'জীৱনজোৰা সাধনাৰ বঁটা'ৰে সন্মানীত হয়।\nঅৰুণা ইৰানীৰ জন্ম হৈছিল মুম্বাইত। পিতৃৰ নাম হৈছে ফাৰেডুন ইৰানী আৰু মাতৃ হৈছে সগুন। পিতৃয়ে এটা নাট্যগোষ্ঠী পৰিচালনা কৰিছিল আৰু মাতৃ আছিল এগৰাকী অভিনেত্ৰী। আঠগৰাকী ভগ্নীৰ মাজত অৰুণা ইৰানী আছিল জ্যেষ্ঠ। পৰিয়ালৰ আৰ্থিক অভাৱৰ বাবে অৰুণাই মাত্ৰ ষষ্ঠ শ্ৰেণীলৈকেহে পঢ়িব পাৰিছিল।ছবিজগতত কাম কৰি থকাৰ সময়তে অৰুণা ইৰানীয়ে নৃত্যৰ শিক্ষা গ্ৰহণ কৰা বুলি মন্তব্য কৰে। কাৰণ পেছাদাৰী প্ৰশিক্ষকৰ অধীনত নৃত্যশিক্ষা গ্ৰহণ কৰিবৰ বাবে তেখেতৰ একাধিক সীমাবদ্ধতা আছিল।[উদ্ধৃতিৰ প্ৰয়োজন] তেখেতৰ ভ্ৰাতৃ ইন্দ্ৰ কুমাৰ, আদি ইৰানী আৰু ফিৰোজ ইৰানী ছবিজগতৰ লগতে জড়িত। আনহাতে অভিনেত্ৰী বিন্দু হৈছে তেখেতৰ ভাগিনী।\n১৯৬১ চনত মুক্তিলাভ কৰা 'গংগা যমুনা' ছবিৰ যোগেদি অৰুণা ইৰানীয়ে ছবিৰ জগতত প্ৰৱেশ কৰে। ছবিখনত তেখেতে আজৰাৰ শৈশৱৰ ৰূপটো ৰূপায়ণ কৰে। ইয়াৰ পিছত অৰুণা ইৰানীয়ে 'অনপড়' (১৯৬২) ছবিত মালা সিনহাৰ শৈশৱৰ ৰূপটোত অৱতীৰ্ণ হয়। পৰৱৰ্তী সময়ত তেখেতে 'জাহানাৰা' (১৯৬৪), 'ফৰ্জ' (১৯৬৭), 'উপকাৰ' (১৯৬৭) আৰু 'আয়া সাৱন ঝুমকে' (১৯৬৯) ছবিত অভিনয় কৰে। ভাৰতৰ বিশিষ্ট অভিনেতা আৰু কমেডিয়ান মেহমুদ আলীৰ লগত অৰুণা ইৰানীয়ে 'ঔলাদ' (১৯৬৮), 'হামজোলী' (১৯৭০), 'দেৱী' (১৯৭০) আৰু 'নয়া জমানা' (১৯৭১)ত অভিনয় কৰে।\n১৯৭১ চনত তেখেতে 'কাৰাভান' ছবিত অভিনয় কৰে।\n১৯৮৪ চনত মুক্তি লাভ কৰা হিন্দী ছবি 'পেট প্যাৰ ঔৰ পাপ'ৰ বাবে অৰুণা ইৰানীয়ে ফিল্মফেয়াৰৰ পৰা প্ৰথমটো শ্ৰেষ্ঠ সহ-অভিনেত্ৰীৰ বঁটা লাভ কৰে।\n১৯৮০-৯০ৰ দশকৰ ফালে তেখেতে মাতৃৰ চৰিত্ৰবোৰত অভিনয় কৰিবলৈ আৰম্ভ কৰে। তাৰে উল্লেখযোগ্য ছবিখন হৈছে ১৯৯২ চনত মুক্তিলাভ কৰা অনিল কাপুৰ আৰু মাধুৰী দীক্ষিত অভিনীত ছবি "বেটা। " এইখন ছবিত অভিনয় কৰি তেখেতে সহ-অভিনেত্ৰীৰ শিতানত দ্বিতীয়টো ফিল্মফেয়াৰ বঁটা অৰ্জন কৰে।\nকেৰিয়াৰৰ শেষৰফালে অৰুণা ইৰানীয়ে দূৰদৰ্শনৰ জগতত ভূমুকি মাৰে আৰু একাধিক ধাৰাবাহিকত গুৰুত্বপূৰ্ণ চৰিত্ৰ ৰূপায়ণ কৰে। তেখেতে 'মেহেন্দী তেৰে নাম কী', 'দেছ মেইন নিকলা হোগা ছান্দ'ৰ দৰে ধাৰাবাহিক প্ৰযোজনা আৰু পৰিচালনাৰ দায়িত্বও পালন কৰে।\n২০১২ চনৰ ১৯ ফেব্ৰুৱাৰীত মুম্বাইত অনুষ্ঠিত হোৱা ফিল্মফেয়াৰৰ বাৰ্ষিক মহোৎসৱত অৰুণা ইৰানীক 'জীৱনজোৰা সাধনাৰ বঁটা' প্ৰদান কৰা হয়।\nচলচ্চিত্ৰ পৰিচালক, চিত্ৰনাট্যকাৰ আৰু সম্পাদক কুকু কোহলীৰ সৈতে ১৯৬০ চনত অৰুণা ইৰানীৰ দাম্পত্য জীৱন আৰম্ভ হয়।\n↑ 1.0 1.1 "IMDB-Aruna Irani". IMDB. https://www.imdb.com/name/nm0045119/। আহৰণ কৰা হৈছে: 22 February 2021.\n↑ "Exclusive biography of #ArunaIrani and on her life." (en ভাষাত). FilmiBeat. https://www.filmibeat.com/celebs/aruna-irani/biography.html। আহৰণ কৰা হৈছে: 14 April 2020.\n↑ "Filmfare Awards: Aruna Irani wins the Lifetime Achievement Award". The Times of India. http://timesofindia.indiatimes.com/entertainment/hindi/bollywood/news/Filmfare-Awards-Aruna-Irani-wins-the-Lifetime-Achievement-Award/articleshow/11676248.cms.\n↑ "5 lesser known facts about Aruna Irani | Tata Sky Blog Buster" (en ভাষাত). Tata Sky Blogbuster. 17 August 2018. http://blogbuster.tatasky.com/5-lesser-known-facts-aruna-irani/। আহৰণ কৰা হৈছে: 14 April 2020.\n↑ "'An actor should consider no role small or big': Aruna Irani". The Indian Express. http://indianexpress.com/article/entertainment/bollywood/an-actor-should-consider-no-role-small-or-big-aruna-irani/.\n↑ "Aruna Irani on winning the Lifetime Achievement Award". The Times of India. http://timesofindia.indiatimes.com/entertainment/hindi/bollywood/news/Aruna-Irani-on-winning-the-Lifetime-Achievement-Award/articleshow/11700748.cms.\n"https://as.wikipedia.org/w/index.php?title=অৰুণা_ইৰানী&oldid=293847"ৰ পৰা অনা হৈছে


মঙলবাৰে ইণ্টাৰনেচনেল ক’ৰ্ট অৱ জাষ্টিচত কুলভূষণ যাদৱৰ গোচৰৰ শুনানিৰ দ্বিতীয় দিন। সোমবাৰৰ পৰা গোচৰটোক লৈ আৰম্ভ হোৱা শুনানি ২১ ফেব্ৰুৱাৰীলৈ লৈ হ’ব। নেডাৰলেণ্ডৰ হেগত অনুষ্ঠিত হৈছে বহুচৰ্চিত শুনানি। মঙলবাৰে দিনৰ ২.৩০ বজাৰ পৰা…\nজিএমচিএইচত নিৰাপত্তাৰক্ষীয়ে চোৰ কৰে ৰোগী-আত্মীয়ৰ ম’বাইল! আটক ৫\nনিৰাপত্তাৰক্ষীৰ নেতৃত্বতে গুৱাহাটী চিকিৎসা মহাবিদ্যালয়ত সংঘটিত হয় চুৰিকাণ্ড।  এটা চোৰৰ স্বীকাৰোক্তিত পোহৰলৈ আহিছে এই কথা। ৰোগী আৰু আত্মীয়ৰ ম'বাইল চুৰিৰ আঁৰত নিৰাপত্তাৰক্ষী জড়িত বুলি প্ৰকাশ চোৰটোৰ। সোমবাৰে আৰক্ষীৰ জালত পৰে…\nনগাঁও কাগজ কলত অগ্নিকাণ্ড\nজাগীৰোডৰ নগাঁও কাগজ কলত অগ্নিকাণ্ড। সোমবাৰে নিশা সূত্ৰপাত হয় জুইৰ। ১৩২ কেভি বিদ্যুতৰ পাৱাৰ হাউছৰ নিয়ন্ত্ৰণ কক্ষত লাগে জুই। অগ্নিকাণ্ডৰ ফলত জ্বলি ছাই হ’ল কেইবাকোটি টকাৰ মূল্যৱান সামগ্ৰী। ঘটনাস্থলীত অগ্নিনিৰ্বাপক বাহিনীৰ গাড়ী…\nমহানগৰীৰ বশিষ্ঠত বন্যহস্তীৰ সন্ত্ৰাস\nমহানগৰীৰ বশিষ্ঠত অব্যাহত বন্যহস্তীৰ সন্ত্ৰাস। সোমবাৰে নিশাও সন্ত্ৰাস চলাই বন্যহস্তীয়ে। বৈকুণ্ঠপুৰ আৰু ইন্দিৰা নগৰত উপদ্ৰৱ এটা হাতীৰ। ৫ ঘণ্টা ধৰি অঞ্চলটোত সন্ত্ৰাস হাতীটোৰ। বন বিভাগে গুৰুত্ব নিদিয়াৰ অভিযোগ। হাতীয়ে…\n৭দিনৰ ভিতৰত নুমলীগড় শোধনাগাৰৰ হস্তী কৰিডৰৰ পকীবেৰা ভঙাৰ নিৰ্দেশ ন্যায়ালয়ৰ\nডিজিটেল সংবাদ, গোলাঘাটঃ গোলাঘাট জিলাৰ তেলগৰমত অৱস্থিত নুমলীগড় তেলশোধনাগাৰৰ সমীপত শোধনাগাৰ কৰ্তৃপক্ষই নিৰ্মাণ কৰা পকীবেৰ ভাঙিবলৈ উচ্চতম ন্যায়ালয়ে নিৰ্দেশ দিছে। উল্লেখযোগ্য যে, শোধনাগাৰ কৰ্তৃপক্ষই হস্তীকৰিডৰত পকীবেৰা নিৰ্মাণ কৰি বন্যহস্তীৰ…\nফেচবুকত দেশবিৰোধী মন্তব্য কৰি ক’ত নিখোজ হ’ল প্ৰবক্তা পাপৰি বেনাৰ্জী\nডিজিটেল সংবাদ, গুৱাহাটীঃ সোমবাৰেও চানমাৰি থানাত হাজিৰ নহ’ল ফেচবুকত দেশবিৰোধী মন্তব্য কৰি গণৰোষত পৰা মহানগৰীৰ আইকণ কমাৰ্চ মহাবিদ্যালয়ৰ প্ৰবক্তা পাপৰি বেনাৰ্জী। চানমাৰী থানাৰ আৰক্ষীৰ নিৰ্দেশৰ পিছতো থানাত হাজিৰ নহ’ল প্ৰবক্তা গৰাকী। শনিবাৰে…\n১. হিমাচল প্ৰদেশৰ ৫ নং ৰাষ্ট্ৰীয় ঘাইপথত যোৱা ২৪ ঘণ্টাই যান-বাহন চলাচল ব্যাহত। পথত পাহাৰৰ বৃহৎ অংশ খহি পৰাৰ ফলত স্তব্ধ হৈ পৰে পথটো। ২. সোমবাৰে নৱ-নিযুক্তি দিয়া হয় হাৰিয়ানাৰ আৰক্ষী সঞ্চালকক। আই পি এছ মনোজ যাদৱ ৰাজ্যখনৰ নতুন ডি জি পি। ৩…\nডিজিটেল সংবাদ, গুৱাহাটীঃ চিংগাপুৰ, জাপান, অথবা চীনত নহয়, এইবাৰ গুৱাহাটীত মুকলি হ'ল ১০ মহলাৰ ওপৰত এখন পুল বাৰ। মুকলি আকাশ, মুক্ত বতাহৰ লগতে গুৱাহাটীৰ সৌন্দৰ্য উপভোগ কৰি আপুনি যদি কিছু সময় কটাব বিচাৰিছে তেন্তে এতিয়াৰে পৰা আপুনি আৰু ৰাজ্যৰ…\nশৰৎ চন্দ্ৰ লেখাৰু সোঁৱৰণী তৰ্ক প্ৰতিযোগিতাত কটন বিশ্ববিদ্যালয় শ্ৰেষ্ঠ\nডিজিটেল সংবাদ, গুৱাহাটীঃ সোমবাৰে মহানগৰীৰ উজানবজাৰস্থিত বিবেকানন্দ কেন্দ্ৰত চিভিল ছাৰ্ভিচ এচিভাৰ্ছ পইণ্টৰ উদ্যোগত ৰাজ্যিক ভিত্তিত অনুষ্ঠিত হয় স্বৰ্গীয় শৰৎ চন্দ্ৰ লেখাৰু সোঁৱৰণী তৰ্ক প্ৰতিযোগিতা। প্ৰতিযোগিতাখনত শ্রেষ্ঠ দলৰ সন্মান লাভ কৰে কটন…\nকোকৰাঝাৰত ইস্কনৰ ট্ৰাইবেল কেয়াৰ উৎসৱ\nডিজিটেল সংবাদ, কোকৰাঝাৰঃ কোকৰাঝাৰ সদৰ চহৰৰ ডিএন হিম্মৎসিংকা খেলপথাৰত অহা ২২ আৰু ২৩ ফেব্ৰুৱাৰীত দুদিনীয়া বৰ্ণিল কাৰ্যসূচীৰে ইস্কনৰ ট্ৰাইবেল কেয়াৰ উৎসৱ অনুষ্ঠিত হব। কোকৰাঝাৰৰ ডিএন হিম্মৎসিংকা বিদ্যালয়ৰ খেলপথাৰত অনুষ্ঠিত হ'বলগীয়া ইস্কনৰ…


ইণ্ডিয়ান ৰিভাইচ ভাৰচন (IRV) আচামিচ - 2019 1 চমূৱেল 16 অধ্যায়\nচমূৱেলে দায়ুদক অভিষেক কৰা; আৰু দায়ুদ চৌলৰ ৰাজ সভাত সোমোৱা।\n1 যিহোৱাই চমূৱেলক ক’লে, “মই চৌলক অগ্ৰাহ্য কৰি ইস্ৰায়েলৰ ওপৰত দিয়া তেওঁৰ ৰাজপদ গুচাই দিয়া দেখি তুমি নো কিমান সময় চৌলৰ কাৰণে শোক কৰি থাকিবা? তোমাৰ শিংটো তেলেৰে পুৰ কৰি লোৱা; এতিয়া মই তোমাক বৈৎলেহেমীয়া যিচয়ৰ ওচৰলৈ পঠাওঁ; কিয়নো মই তেওঁৰ পুত্ৰ সকলৰ মাজৰ এজনক ৰজা হ’বৰ অৰ্থে বাচি ললোঁ।”2চমূৱেলে ক’লে, “মই কেনেকৈ যাম? চৌলে যদি এই কথা শুনে, তেন্তে তেওঁ মোক বধ কৰিব।” যিহোৱাই ক’লে, “তুমি এজনী চেঁউৰী গৰু লগত লৈ যোৱা, আৰু ক’বা, মই যিহোৱাৰ উদ্দেশে বলিদান কৰিবলৈ আহিছোঁ।”3সেই যজ্ঞলৈ যিচয়ক নিমন্ত্ৰণ কৰিবা, আৰু তুমি কি কৰিব লাগে, মই তোমাক দেখুৱাম; মই তোমাৰ আগত যিজনৰ বিষয়ে ক’ম, তুমি মোৰ কাৰণে সেই জনকেই অভিষেক কৰিবা।”4চমূৱেলে যিহোৱাই কোৱা অনুসাৰে কৰিলে আৰু বৈৎলেহেমলৈ গ’ল। নগৰৰ বৃদ্ধসকলে তেওঁক লগ ধৰিবলৈ আহি কঁপি কঁপি তেওঁক ক’লে, “আপুনি শান্তিৰ অৰ্থে আহিছে নে?”5তেওঁ ক’লে, “শান্তি হওক; মই যিহোৱাৰ উদ্দেশে বলিদান দিবলৈ আহিছোঁ। বলিদানৰ অৰ্থে তোমালোকে নিজকে পবিত্ৰ কৰি মোৰ লগত আহাঁ।” আৰু তেওঁ যিচয়ক আৰু তেওঁৰ পুত্ৰসকলক পবিত্ৰকৃত কৰিলে আৰু বলিদানৰ কাৰণে নিমন্ত্ৰণ কৰিলে।\n6 তাৰ পাছত তেওঁলোক যেতিয়া আহিল, তেতিয়া চমূৱেলে ইলীয়াবলৈ চাই মনতে ক’লে, “যিহোৱাৰ আগত উপস্থিত হোৱা এই মানুহেই অৱশ্যে তেওঁৰ অভিষিক্ত জন।”7কিন্তু যিহোৱাই চমূৱেলক ক’লে, “তুমি তেওঁৰ বাহ্যিকতালৈ বা উচ্চতালৈ দৃষ্টি নকৰিবা; কাৰণ মই তেওঁক অগ্ৰাহ্য কৰিলোঁ। কাৰণ মানুহে যেনেকৈ চাই যিহোৱাই তেনেকৈ নাচায়; কাৰণ মানুহে, যি দেখা পায়, তালৈ চায়, কিন্তু যিহোৱাই মানুহৰ অন্তৰলৈ চায়।”\n8 পাছত যিচয়ে অবীনাদবক মাতি আনিলে আৰু চমূৱেলৰ সন্মুখেদি যাবলৈ দিলে। তাতে চমূৱেলে ক’লে, “যিহোৱাই এওঁকো মনোনীত কৰা নাই।”9তাৰ পাছত যিচয়ে চম্মাক আগেদি যাবলৈ দিলে; আৰু চমূৱেলে ক’লে, যিহোৱাই এওঁকো মনোনীত কৰা নাই। 10 এইদৰে যিচয়ে তেওঁৰ সাত জন পুত্ৰক চমূৱেলৰ আগেদি যাবলৈ দিলে; কিন্তু চমূৱেলে যিচয়ক ক’লে, “যিহোৱাই এওঁলোকৰ এজনকো মনোনীত কৰা নাই।”\n11 তাৰ পাছত চমূৱেলে যিচয়ক ক’লে, “তোমাৰ সকলো পুত্ৰ ইয়াতে আছে নে?” তেওঁ উত্তৰ দি ক’লে, “সকলোতকৈ সৰুজন ইয়াত নাই কিন্তু তেওঁ মেৰ-ছাগৰ ৰখীয়া হৈ মেৰ-ছাগ চৰাই আছে।” চমূৱেলে যিচয়ক ক’লে, “মানুহ পঠিয়াই তেওঁক মাতি আনা; কাৰণ তেওঁ নহালৈকে আমি নবহোঁ।” 12 যিচয়ে মানুহ পঠিয়াই তেওঁক মাতি অনালে। তেওঁ স্ৱাস্থ্যৱান, সুনয়ন, আৰু দেখিবলৈ সুদৰ্শন আছিল। যিহোৱাই ক’লে, “উঠা, তেওঁক অভিষেক কৰা; কাৰণ এওঁৱেই সেই জন।”\n13 তেতিয়া চমূৱেলে তেল ভৰোৱা শিংটো ল’লে, আৰু ককায়েকসকলৰ আগত তেওঁকেই অভিষেক কৰিলে; সেই দিনাৰ পৰা যিহোৱাৰ আত্মা দায়ূদত স্থিতি হ’ল। তাৰ পাছত চমূৱেল উঠি ৰামালৈ গ’ল।\n14 তাৰ পাছত যিহোৱাৰ আত্মা চৌলৰ পৰা আঁতৰি গ’ল আৰু তাৰ পৰিবৰ্তে যিহোৱাৰ পৰা অহা এক অনিষ্ট কাৰক আত্মাই আহি তেওঁক ব্যাকুল কৰিবলৈ ধৰিলে। 15 চৌলৰ দাসবোৰে তেওঁক ক’লে, “চাওক, ঈশ্বৰৰ পৰা অহা এক অনিষ্ট কাৰক আত্মাই আপোনাক ব্যাকুল কৰিছে। 16 এই হেতুকে আমাৰ প্ৰভুৱে আপোনাৰ আগত থকা দাসবোৰক এজন নিপূণ বীণা বজাওঁতা বিচাৰিবলৈ আজ্ঞা কৰক; পাছত যি সময়ত ঈশ্বৰৰ পৰা অহা সেই আত্মাই আপোনাক ধৰিব সেই সময়ত সেই মানুহে হাতেৰে বীণা বজালে আপুনি উপশম পাব।”\n17 তেতিয়া চৌলে তেওঁৰ দাসবোৰক আজ্ঞা কৰিলে, “ভালকৈ বীণা বজাব পৰা এজন লোক বিচাৰি যোৱা আৰু মোৰ ওচৰলৈ আনা।” 18 দাসবোৰৰ এজনে ক’লে, “চাওক, বৈৎলেহেমীয়া যিচয়ৰ এজন পুতেকক দেখিলোঁ; তেওঁ বীণা বজোৱাত পাৰ্গত, পৰাক্ৰমী বীৰ, যুদ্ধাৰু, কথা কোৱাত বিবেচক, ৰূপৱান আৰু যিহোৱা তেওঁৰ লগত আছে।” 19 সেয়ে চৌলে যিচয়ৰ ওচৰলৈ বার্তাবাহকক পঠিয়াই কোৱালে, “দায়ুদ নামেৰে তোমাৰ যি পুত্ৰই মেৰ-ছাগ চৰাই আছে, তেওঁক মোৰ ওচৰলৈ পঠাই দিয়া।”\n20 যিচয়ে এটা গাধৰ পিঠিত পিঠা, এক বটল দ্ৰাক্ষাৰস, আৰু এটা ছাগলী পোৱালি বোজাই দি তেওঁৰ পুত্ৰ দায়ূদৰ হাতত দিলে আৰু তেওঁক চৌলৰ ওচৰলৈ পঠাই দিলে। 21 দায়ুদ চৌলৰ ওচৰলৈ আহি তেওঁৰ কামত যোগ দিলে, তেওঁ দায়ূদক অতিশয় ভাল পাবলৈ ধৰিলে; আৰু দায়ুদ তেওঁৰ অস্ত্ৰবাহক হ’ল।\n22 তাৰ পাছত চৌলে যিচয়ক কৈ পঠালে, “মই বিনয় কৰোঁ, দায়ূদক মোৰ লগত থাকিবলৈ দিয়া; কাৰণ তেওঁ মোৰ দৃষ্টিত অনুগ্ৰহপ্ৰাপ্ত হ’ল।” 23 সেয়ে ঈশ্বৰৰ পৰা অহা অনিষ্ট কাৰক আত্মাই যেতিয়া চৌলক ধৰে, তেতিয়া দায়ূদে বীণা লৈ হাতেৰে বজায়; তাতে চৌল সুস্থ হয়, আৰু উপশম পায়, আৰু সেই অনিষ্ট কাৰক আত্মা তেওঁৰ পৰা আঁতৰি যায়।


থৌকি-বাথৌ লাগিছে কোহলী শিবিৰত... কিন্তু কিয় ? -\nHomeক্ৰীড়াথৌকি-বাথৌ লাগিছে কোহলী শিবিৰত... কিন্তু কিয় ?\nথৌকি-বাথৌ লাগিছে কোহলী শিবিৰত… কিন্তু কিয় ?\nনতুন দিল্লীঃ আইপিএলৰ সামৰণি পৰাৰ লগে লগে টি-২০ বিশ্বকাপক লৈ সচেতন হৈ পৰিছে ভাৰতীয় ক্ৰিকেট দলৰ অধিনায়ক বিৰাট কোহলী । নেট প্ৰেকটিছত ব্যস্ত হৈ পৰিছে তাৰকা ক্ৰিকেটাৰ গৰাকী| ব্যস্ত হোৱাৰে কথা| সন্মুখত কঠিন লক্ষ্য| আনহাতে,টি-২০ বিশ্বকাপত অন্তিমবাৰৰ বাবে ভাৰতীয় দলক নেতৃত্ব দিব ৰান মেছিন কোহলীয়ে। তাৰ মাজতে আছে এক আনন্দ তথা সুখদায়ক বাৰ্তা। অধিনায়ক হিচাপে জীৱনৰ অন্তিম টুৰ্নামেণ্টখনত পৰামৰ্শদাতা হিচাপে নিচেই কাষতে পাব ভাৰতীয় ক্ৰিকেটৰ যুগদ্ৰষ্টা মহেন্দ্ৰ সিং ধোনীক। যিটো কথাই কোহলীৰ লগতে ভাৰতীয় দলটোক অতিকৈ অনুপ্ৰাণিত কৰিছে।\nবিশ্বকাপলৈ মাজত মাত্ৰ কেইটামান মুহূৰ্ত থাকোতেই কোহলীৰ সংবাদমেল| সংবাদমেল যোগে কোহলী য়ে কয়, ‘ধোনীৰ নেতৃত্বতে ভাৰতে সফলতাৰ শিখৰ চুমিছিল। সলনি হৈ গৈছিল ভাৰতীয় ক্ৰিকেটৰ ইতিহাস। এনে এক সম্ভাব্যপূৰ্ণ সময়ত মই তেওঁক দলত পাই উৎসাহিত। ধোনীৰ উপস্থিতিয়ে দলটোৰ মনোবল বৃদ্ধি কৰিব। ধোনীৰ পৰামৰ্শই আমাৰ অগ্ৰগতিত সহায়ক হ’ব। তেওঁৰ যথেষ্ট অভিজ্ঞতা আছে। ধোনী নিজেই ভাৰতীয় দললৈ উভতি আহিবলৈ অতি উৎসাহিত। তাত পৰ আমাৰ বাবে আৰু সুখদায়ক তথা আনন্দৰ বাৰ্তা আন কি হ’ব পাৰে!’\nভাৰতীয় ক্ৰিকেট ব’ৰ্ডে ধোনীক টি-২০ বিশ্বকাপত পৰামৰ্শদাতাৰ দায়িত্ব প্ৰদান কৰিলেও কিন্তু তেওঁ সদায় দলটোৰ পৰামৰ্শদাতা আছিল আৰু হৈ থাকিব বুলিও দোহাৰে কোহলীয়ে।কোহলীয়ে কয়, ‘ধোনী সদায় আমাৰ বাবে এজন পৰামৰ্শদাতা। আমাৰ অগ্ৰজ তেওঁ| যেতিয়া আমি আমাৰ কেৰিয়াৰ আৰম্ভ কৰোঁ তেওঁ তেতিয়া খেলি আছিল। এইবাৰ তেওঁ নতুন কেৰিয়াৰৰ আৰম্ভণি কৰিবলৈ লৈছে, য’ত তেওঁৰ নেতৃত্বত আমি খেলাৰ সৌভাগ্য হ’ব। ধোনীৰ দৰে যুগদ্ৰষ্টাৰ সুবিশাল অভিজ্ঞতাৰ পৰা যুৱ ক্ৰিকেটাৰসকলে টি-২০ বিশ্বকাপত শিকনি লোৱাৰ এয়া এক সুৱৰ্ণ সুযোগ।‘\nউল্লেখ্য যে, ধোনীৰ উপস্থিতিয়ে কোহলীক যুঁজি যোৱাত অফুৰন্ত প্ৰেৰণা যোগাৱ| প্ৰথম অভিষেক খেলতে ভাৰতে অভিযান আৰম্ভ কৰিব চিৰবৈৰী পাকিস্তানৰে| কোন হ’ব বিজয়ী তাৰ নিৰ্ণয় হ’ব অহা ২৩ অক্টোবৰত…|\nPrevious articleচকুৰ তলত কলা দাগ পৰিছে নেকি ? লওক এই ঘৰুৱা বিধান…\nNext articleৰৌণক আলীৰ আছে সোণৰ পাহাৰ, জেৰা কৰিবলৈ গৈ হায়ৰান তদন্তকাৰী বিষয়া


মনৰকথাঃ 'মাজুলীলৈ দলং' আৰু ৰূপান্তৰৰ প্ৰত্যাশা :: অজয় লাল দত্ত - অসমীয়াৰ সুখ-দুখ\nHome AJOY LAL DUTTA MONOR KATHA MONOR-KATHA RECENT অজয় লাল দত্ত মনৰ কথা মনৰ-কথা মনৰকথাঃ 'মাজুলীলৈ দলং' আৰু ৰূপান্তৰৰ প্ৰত্যাশা :: অজয় লাল দত্ত\nমনৰকথাঃ 'মাজুলীলৈ দলং' আৰু ৰূপান্তৰৰ প্ৰত্যাশা :: অজয় লাল দত্ত\nxukhdukh.com August 07, 2020 AJOY LAL DUTTA, MONOR KATHA, MONOR-KATHA, RECENT, অজয় লাল দত্ত, মনৰ কথা, মনৰ-কথা,\n'মাজুলীলৈ দলং' আৰু ৰূপান্তৰৰ প্ৰত্যাশা\nমাজুলীলৈ দলং হব, দক্ষিণপাট ঘাটৰ পৰা টিয়কৰ হাতীশাললৈ ৬.৭৫ কিল'মিটাৰ দৈৰ্ঘ্যৰ দলঙৰ লগত ৰাস্তা আদিৰে আনুমানিক ব্যয় ২৪৪২ কোটি টকা। অতি দ্ৰুততাৰে কামবোৰ আগবাঢ়ক। ইয়াৰ লগতে মাজুলীক খহনীয়াৰ পৰা ৰক্ষা কৰিবলৈ সমুখত গাইড-বান্ধ আদিও জিঅ' টিউব আদি উন্নত প্ৰযুক্তিৰে নিৰ্মাণ হওক। মানুহে বেলেগ কিছু হাতী-ঘোঁৰা এইখন চৰকাৰৰ পৰা আশা কৰা নাই। কেৱল কৈছে যে নিৰ্বাচনী প্ৰতিশ্ৰুতিবোৰ দ্ৰুতভাৱে ৰূপায়িত কৰক। মানুহৰ সৰল প্ৰাৰ্থনা ইমানকনেই। নিৰ্বাচনৰ আগতে গাডকাৰী চাহাবে মুঠ পাঁচখনমান দলঙৰ কথা কৈছিল... সকলোবোৰ নিৰ্মাণ কৰাৰ বাবেও পদক্ষেপ ল'লে আৰু অধিক ভাল লাগিব। মাজুলীৰ পৰা বিহপুৰীয়াৰ বাঁহগড়া বদতি ঘাট আৰু মাজুলীৰ উলুৱনী চাপৰিৰ মাজতো এখন দলঙ সোনকালেই নিৰ্মাণৰ কথা ভাবিবই লাগে। কেবি ৰোডেৰে লখিমপুৰ সংযোগী খাবলু ঘাটতো দলঙ হওক। হাৰমতীৰ পৰা বিহপুৰীয়া হৈ মাজুলী সংযোগ কৰি ঢকুৱাখনা হৈ ধেমাজি জিলালৈ এই অঞ্চলটো ৰেলৱেৰ দ্বাৰা সংযোগৰ কাম-কাজৰ কথাও চলি আছিল। কিছু এই সম্পৰ্কত চাৰ্ভেৰ কাম হোৱা বুলিও কোৱা হয়। মুঠতে সুচলতৰ হওক সকলো সংযোগ আৰু সহজ হওক আহ যাহৰ সম্ভৱপৰ ব্যৱস্থা। গুগোল মেপত চালে দেখিব, ভৌগোলিক ভাৱে মাজুলী এক উজনি অসমৰ এক মধ্যম স্থানত থাকিও কিদৰে এতিয়াও বিকাশৰ মূলসুঁতিৰ পৰা একাষৰীয়াকৈ ৰৈ গৈছিল। কেৱল যাতায়তৰ সুচলতা সৃষ্টি নোহোৱাটো আছিল ইয়াৰ এক মূল কাৰণ।\nমনত ৰাখিব, মুম্বাইৰ নিচিনা এখন অৰ্থনৈতিক প্ৰাণকেন্দ্ৰ চহৰ সাতটা দ্বীপৰ মাজত কেৱল 'দলঙ' নিৰ্মাণ কৰিয়েই গঢ় দিয়া হৈছিল। এতিয়া মুম্বাইক কোনেও দ্বীপ....নিৰ্জন, পিছপৰা...এইবোৰ শব্দৰ আওতাত ৰাখিব পৰা নাই। এই দলঙ আৰু পথ, এই দুটা সাৰ্বজনীন প্ৰয়োজনীয় বস্তু, কাৰণ ইয়াৰেই হয় সংযোগ প্ৰগতিৰ সৈতে, সংযোগ হয় বৰ্হিঃ বিশ্বৰ সভ্যতা সংস্কৃতিৰ সৈতে। মাজুলীও 'নদীদ্বীপ'ৰ একাকীত্বৰ পৰা মুক্ত হব। বৰ্তমানে ঢকুৱাখনাৰ ফালে থকা দলঙেৰে কোনো অসুবিধা নোহোৱাকৈ মাজুলীৰ সৈতে বাকী দেশৰ পথ সংযোগ অলৰেডি আছেই। সেইফালে মাজুলী-গুৱাহাটী নাইট চুপাৰো চলে! ডিব্ৰুগড় মেডিকেল কলেজলৈকো বাচ চলে। মেডিয়াই বানপানীৰ বতৰত ফেৰী নচলিলেই বৰ্হিবিশ্বৰ সৈতে সংযোগ বিচ্ছিন্নতাৰ বাতৰি কৰে, জেংৰাইমুখ-ঢকুৱা সংযোগী পকা দলঙৰ সুলভতাৰ কথা উল্লেখ নকৰে!! কিন্তু দক্ষিণ মাজুলী আৰু কমলাবাৰীৰ ফালৰ ৰাইজৰ যোৰহাট-মুখিতা আৰু সহজ দূৰত্বত সুলভ সুবিধাৰ বাবে যোৰহাট-মাজুলী দলঙে জীৱনবোৰ আৰু অধিক সহজতৰ কৰি তুলিব পাৰিব। বিহপুৰীয়া, লখিমপুৰ সংযোগী পথৰ দলঙৰ লগতে ৰেলৱেৰ সাম্ভাব্য সুচলতাই মাজুলীৰ উন্নতিক নিশ্চয়কৈ তৰান্বিত কৰিব পাৰিব।\nসংবিধানপ্ৰণেতা বি.আৰ. আম্বেদকাৰে কৈ থৈ গৈছে- 'একোটা চিন্তা-ধাৰণাৰো প্ৰসাৰতাৰ প্ৰয়োজন, যাতে ফুলত পানী দিয়াৰ দৰে ই সজীৱ হৈ থাকিব পাৰে'। সেয়ে, এই পটভূমিত পাঁচটা মন কৰিব লগীয়া কথা আলোচনা কৰিবলৈ বিচৰা হৈছে। প্ৰথম, সেয়া হৈছে যে মাজুলীৰ নৈ পৰীয়া মাটিৰ বেছি ভাগৰে ম্যাদি পট্টন নাই। গতিকে ভূমি অধিগ্ৰহণ আদিৰ ক্ষেত্ৰত বৰ্তমানে ভোগ-দখল কৰি থকা সকলে ক্ষতিপূৰণ 'ফৰলেনত কোটিপতি' হোৱা সকলৰ দৰে নাপাব। মাজুলী প্ৰশাসনে এই বিষয়ে ধেমাজি প্ৰশাসনে পূৰ্বতে কৰাৰ দৰে বগীবিলৰ মাটি অধিগ্ৰহণৰ আগে আগে ব্যাপক ম্যাদি পট্টনৰ ব্যৱস্থাৰ উদাহৰণ গ্ৰহণ কৰিলে কথাটো জনকল্যাণমুখী হব, ক্ষতিপূৰণো ভালকৈ পাব। আৰু মাজুলীৰ ৰাইজক নতুন জিলা হোৱাৰ পৰা এই ব্যাপক ম্যাদিকৰণ সুবিধা দিলে চৰকাৰেও সদনাম পাব। বিগত দশকটোত ধৰিত্ৰী চফটৱেৰ যোগে অসমৰ মাটিৰ মেপবোৰৰ ডিজিটেলাইজেচন কৰাৰ ফলত চৰকাৰী আগ্ৰহ থাকিলে, এই কাম সনিপুণ ভাৱে কৰিব পৰা যাব।\nদ্বিতীয়তে, এই ক্ষেত্ৰত চৰকাৰৰ নীতি হব লাগিব অতি অনুকম্পামূলক আৰু সহানুভূতিশীল। কাৰণ মাজুলীৰ ইতিহাস জনা সকলে ভালকৈ জানে যে পূৰ্বৰ শতিকাৰ মাজুলীৰ এক তৃতীয়াংশ মান ভূমি, এক বিশাল শালমৰা মৌজাই ইতিমধ্যেই লুইতৰ বুকুত জাহ গৈছে। এতিয়াও হাজাৰটা পৰিয়ালে ওখ ঠাই অথবা মাথাউৰিতে ঘৰ বান্ধি গৃহহীন, ভেটিহীন হৈয়ে ৰৈছে। এই সকল প্ৰাকৃতিক কাৰণত শৰণাৰ্থীত পৰিণত হোৱা লোকৰ বাবে বিকল্প ঠাইত সুচল মাটি আবণ্টন (ম্যাদি পট্টনৰ সৈতে) আৰু চৰকাৰী আঁচনিৰ ঘৰৰ নিম্নতম ব্যৱস্থা কৰাৰ বাবে এক সুনিৰ্দিষ্ট নীতি চৰকাৰে গ্ৰহণ কৰাৰ প্ৰয়োজন আছে। নিম্নতম আয় নিশ্চিতকৰণৰ বাবে কাৰ্যকৰী প্ৰকল্পও এই সকলৰ বাবে গ্ৰহণ কৰাৰ প্ৰয়োজন আছে। কাৰণ, এই সকল লোক মাটি-বাৰীৰ ডকুমেণ্টৰ অভাৱতে দেশৰ কল্যাণকামী পদক্ষেপবোৰৰ পৰা বঞ্চিত হৈয়ে ৰব লগা হৈছে। বানপানীৰ নিয়ন্ত্ৰণ আৰু সহ-অৱস্থান এই দুয়োটা দিশতে কৰণীয় কামবোৰৰো এক মুকলি পৰ্যালোচনা হোৱা উচিত।\nতৃতীয়তে, ভৱিষ্যতৰ দশকটোত প্ৰস্তাৱিত দলঙবোৰ নিৰ্মিত হৈ মাজুলী উজনিৰ সজীৱতম প্ৰাণকেন্দ্ৰ হৈ পৰক, অৰ্থনৈতিক ভাৱেও। তাৰ লগতে কিন্তু সাংস্কৃতিক সমলৰ যাতে হৰণ ভগন নহয়, তাৰ বাবেও সজাগ হব লাগিব। অসমীয়া জাতীয় সংস্কৃতিৰ লগতে ধৰ্মীয় বৰঘৰ মাজুলীক এই 'ধাৰ্মিক সাংস্কৃতিক' আগ্ৰাসনৰ পৰা বচাই ৰখাটোও হব, আন এটা গুৰুত্বপূৰ্ণ কথা! এই আগ্ৰাসন হিন্দী বলয় ধৰ্মী হিন্দুত্ব, মিছনেৰীৰ ভেশত আৰু বালি চাপৰিদখল কৰা ধৰ্মীয় সংখ্যালঘুৰ তিনিওটাৰ বাবেই প্ৰযোজ্য হব লাগিব। ফৰাছী লেখক ভিক্টোৰ হুগোৰ কথাষাৰ এইক্ষণত আমিও আওৰাব পাৰো যে-"আপুনি মত সলাওক, কিন্তু নীতি নহয়। আপুনি পাত সলাওক, কিন্তু শিপা নহয়"!\nচতুৰ্থতে, মাজুলী গাখীৰে, মাছে উভৈনদী ঠাই। খেতিবাতিও ভাল হয়, পশুপালনক বিজ্ঞান সন্মত কৰি হাজাৰ কোটিৰ ব্যাপকতা দিয়াৰ আছে প্ৰভূত সম্ভাৱনা। স্কেভেঞ্জিয়ান উন্নত দেশ চুইডেন আদিৰ আৰ্হিত চৰকাৰী উদ্যমত বিশাল বিশাল পশু পালনৰ প্ৰকল্প ৰূপায়িত কৰি এক আৰ্হি বিকাশ কৰাৰ বাবে মাজুলী আমাৰ দৃষ্টিত এক অনুপম ঠাই। এনে বিশাল পামত আঠ ঘণ্টাকৈ তিনিটা চিফটত উন্নত মজুৰীয়ে কাম কৰিবলৈ পালে মাজুলীৰ ডেকাই আকৌ নিশ্চয়কৈ দেশৰ ভিন্ন প্ৰান্তত নিম্ন দৰমহাৰ অউতপাদনমুখী কামত ধৰিবলৈ যোৱাৰ প্ৰয়োজন নহব। শ্বেত বিপ্লৱ (দুগ্ধ), নীল বিপ্লৱ (মাছ) আৰু পিংক বিপ্লৱ (মাংস)ৰ কিছু উদাহৰণযোগ্য প্ৰকল্পই মাজুলীক অসমৰ এক অৰ্থনৈতিক ৰূপান্তৰৰ আখৰাথলীলৈ পৰিবৰ্তিত কৰাৰ প্ৰভূত সম্ভৱনা আছে। লগতে ভিন্ন ৰঙী সূতাৰ জনগোষ্ঠীয় ডিজাইনৰ হস্ততাঁত বস্ত্ৰ-শিল্পক সংগঠিত ৰূপত গঢ়ি 'উজনিৰ মানচেষ্টাৰ' গঢ়াৰ কথাওটো ভাবিব পাৰি। পৰম্পৰাগত মুখা-শিল্প, বাঁহ-বেতৰ ভেলু এডেড প্ৰডাক্ট (ফাৰ্নিচাৰ তথা বায়-ডিগ্ৰেডেবল পুতলা) নিৰ্মাণৰ জৰিয়তেও সংগঠিত ৰূপত ৰাজহ সৃষ্টিৰ প্ৰভূত সম্ভাৱনা মাজুলীয়ে বহন কৰিছে।\nপঞ্চমতে, গ্ৰাম্য পৰ্যটন, সাংস্কৃতিক পৰ্যটন, ধাৰ্মিক পৰ্যটনটো থাকিবই। সেয়ে মাজুলীক লৈ এক দীৰ্ঘম্যাদি এক সুসংহত প্ৰকল্প হাতত লোৱাৰ প্ৰয়োজনীয়তা আছে। প্ৰাকৃতিক বিল-জান-সুঁতিয়েদি ভেনিচৰ দৰে নাও, গাঁৱৰ মাজে মাজে গোৱাৰ পানাজীৰ দৰে পথ! সেয়ে তাৰ সুচল ভূমি যাতে ভৱিষ্যতৰ সম্ভাৱনীয়তাৰ বাবেই যাতে বহিৰাগতৰ হাতলৈ যাব নোৱাৰে, এতিয়াই শ শয়ে বিঘা ভূমি মাজুলীয়াৰ বাদে আনে যাতে কিনি ৰাখিব নোৱাৰে, তাৰ বাবে সংবিধানৰ আওতাত থকা ট্ৰাইবেল বেল্ট এণ্ড ব্লক, গ্ৰামদান আদি বিভিন্ন পদ্ধতিৰে ৰাইজে ভেটি-মাটিৰ সুৰক্ষাৰ কথাও নিশ্চিত কৰি লওক। এয়াই হৈছে সময়ৰ আহ্বান। মাজুলীক মাজৰ ঠাই হিচাবে অসমৰ সাংস্কৃতিক আৰু অৰ্থনৈতিক ৰাজধানী একত্ৰে কৰি 'মুম্বাই'ৰ দৰে উজ্বলাই পেলোৱাৰো পূৰ্ণ সম্ভাৱনা আছে। ইয়াৰ বাবে এক দূৰদৰ্শী সামুহিক সদিচ্ছাৰ প্ৰয়োজন আছে।\nএই নতুন দলঙ হওক, এইবোৰ কাংখিত ৰূপান্তৰৰ দিশে নতুন এখোজ। মাজুলীৰ ভৱিষ্যত সলাব পৰা আশা কঢ়িয়াই অনা এই দলঙৰ বাতৰি যাতে নিৰ্বাচনৰ পূৰ্বে নতুন ঠাইত 'কেৱল নতুন আধাৰশিলা'ৰ অনুষ্ঠানতে থমকি নৰয়। তাৰ বাবে ৰাইজ সচেতন হব লাগিব আৰু নতুন মাজুলীৰ এক ভিজন ডকুমেণ্ট তৈয়াৰ কৰি তাৰ বাস্তৱায়িত কৰাৰ বাবে ঐক্যবদ্ধ ভাৱে ৰাজনৈতিক নেতৃত্বক বাধ্য কৰাব পাৰিব লাগিব, সেই কথাও কিন্তু নিশ্চিত।\nTags # AJOY LAL DUTTA # MONOR KATHA # MONOR-KATHA # RECENT # অজয় লাল দত্ত # মনৰ কথা # মনৰ-কথা\nBy xukhdukh.com on August 07, 2020\nLabels: AJOY LAL DUTTA, MONOR KATHA, MONOR-KATHA, RECENT, অজয় লাল দত্ত, মনৰ কথা, মনৰ-কথা


'বিস্ময়' - মোৰ প্ৰিয় বন্ধু : মনীষ বড়ো - সাহিত্য ডট অৰ্গ\nতাহানিতে মা-দেউতাই পঢ়া বিস্ময়ৰ পৃষ্ঠাবোৰ লুটিয়াই চাইছিলো৷ দীন তামুলী, শান্তনু তামুলী, বিমান বড়া, মাণিক বড়া, অনিল ফুকন, ছাইদুল ইছলাম, সুৰেন্দ্ৰ কুমাৰ শৰ্মা, ৰঞ্জু হাজৰিকা………, নামবোৰ ক্ৰমশঃ চিনাকি হৈ পৰিছিল৷ লাহে লাহে “বিস্ময়” নিজে কিনিও পঢ়িব পৰা হ’লো৷ মাহৰ প্ৰথম তাৰিখটোলৈ অধীৰ অপেক্ষা৷ বিস্ময় আহি কেতিয়া ঘৰ পায়! জীতেন ফুকন, স্যমন্ত ফুকন, বন্দিতা ফুকন, মৃত্যুঞ্জয় মহন্ত, বৈদূৰ্য্য বৰুৱা, জীমণি চৌধুৰী, চন্দনা পাঠক, দীপিকা ডেকা, পৰিণীতা বুজৰবৰুৱা, উৎপল শৰ্মা, ৰঞ্জিৎ চাৰিংগীয়া………নামবোৰ অতি প্ৰিয় হৈ পৰিছিল৷\nসম্পৰ্কীয় দাদা এজন শ্বিলঙৰ হেপ্পী ভেলীত থাকে৷ গড়কাপ্তানি বিভাগৰ কৰ্মচাৰী৷ ২০০৫ চনৰ কোনোবা এটা দিনত তেওঁলোকৰ চৰকাৰী আৱাসৰ আলহী হ’লোগৈ কাজিন-মেঘালী, মিতালী, টুকটুকী দাদা বৌৰ অনুৰোধত৷ পাইন কাঠৰ সুন্দৰ বাংলো এটাত থাকে তেওঁলোক৷ মোক থাকিব দিয়া কোঠালীটো ষ্ট’ৰ ৰুম৷ বহুদিন আগতে তাত সুভাষ দেউৰী নামৰ কণিষ্ঠ অভিযন্তা এজন আছিল৷ অৱসৰ পোৱাৰ পিছত গলগৈ হেনো৷ চৰকাৰী আৱাসটোত সৰু সুৰা লাম লাকটু বহু কিবা কিবি এৰি গৈছিল হেনো তেওঁ৷\nপাইন কাঠৰ আলমিৰা এটা আছিল ৰূমটোত৷ এনেয়ে খুলি চালো৷ অসঃ গড৷ “বিস্ময়”ত দুচকু বিস্ফাৰিত হৈ গৈছিল মোৰ! ৰাশি ৰাশি বিস্ময়! যেন গুপ্তধনৰহে সন্ধান পালো মই! ইখনৰ পিছত সিখন লুতিয়াই গ’লো……৷ বহুত পুৰণি বিস্ময়; প্ৰথম সংখ্যাটোৰ পৰা… কাজিন কেইটাক মাতি সুধিলো৷ এইবোৰ কাৰ? নাজানো! মা দেউতাই হে জানিব! সমস্বৰে দিয়া উত্তৰত কিতাপবোৰ চালো৷ সুন্দৰ পকোৱা আখৰেৰে লিখা “সুভাষ দেউৰী“ নামটো প্ৰতিখন কিতাপত জাজ্বল্যমান৷ কাজিন কেইটা ইংলিছ মিডিয়ামত পঢ়া৷ অসমীয়া ভাষাৰ সৈতে চিনাকি মাথোঁ ঘৰুৱা কথা-বতৰাতহে, তাকো গাঁৱৰ ঘৰলৈ আহিলেহে৷ হিন্দী ইংৰাজীহে চলে সিহঁতৰ৷ গতিকে বিস্ময় কি নজনাটোৱেই স্বাভাৱিক; আৰু সেইবোৰৰ প্ৰতি কোনো আগ্ৰহো নাই সিহঁতৰ৷\nযিমান পাৰো গো-গ্ৰাসে গিলিলো৷ প্ৰথম পঢ়িলো বিস্ময়ৰ প্ৰথম সংখ্যাৰ পুনৰ্মূদ্ৰন সংখ্যাৰ সুৰেন্দ্ৰ কুমাৰ শৰ্মাৰ -“নিয়ঁৰৰ দৰে টোপা টোপে“………৷ সাংঘাতিক পিৰিয়’ড নভেল৷ তাত থকা দিন কেইটা ফুৰা চকা বাদ দি কেৱল পঢ়িলো- অনিল ফুকণৰ- “অন্ধকাৰৰ হত্যাকাণ্ড” (বিস্ময়ৰ ৰহস্য উপন্যাসৰ অদ্বিতীয় সম্ৰাট বুলি ভাৱো) মাণিক বড়াৰ- “বুঢ়া পৰ্ব্বতে যেতিয়া নাঁছে”, দীন তামূলীৰ- “পিতল গঢ়িলো চোৰে চোৰে”, ড° নবীনচন্দ্ৰ নাথ অনূদিত ৰবিন কুকৰ -মেডিকেল থ্ৰিলাৰ “ক’মা”, “দা ফাইনেল ডাইগনছিছ্” ৰঞ্জু হাজৰিকাৰ- “অস্ত প্ৰ’হৰৰ খেলা “, “শংখ বলয়“, বিমান বড়াৰ -“অজান দেশৰ নিৰ্জন উপত্যকা”……………ইত্যাদি৷\nদাদা বৌৰ অনুমতি লৈ কিতাপৰ ভড়ালতোৰ আধাখিনি লৈ আনিলো৷ বাকী খিনিও এসপ্তাহ পিছত গৈ আকৌ আনিলো৷ আস কি অমূল্য ৰত্নভাণ্ডাৰ এটা মোৰ হাতত দিলে দাদা, বৌয়ে! যিটো আজিও আাছে(কিছু সংখ্যক আনে পঢ়িব নি ওভোটাই নিদিলে, কিছু বুক চেলফত উঁই পৰুৱা সোমাই খালে)৷\n২০১৮ চন৷ বিস্ময়ৰ সোণালী জয়ন্তী বৰ্ষ৷ অৰ্ধশতিকাৰ যি এক অক্লান্ত যাত্ৰা, তাত নিজেও কেতিয়াবা সামান্যতম অৰিহণা দিছিলো! ভাৱি গৌৰৱবোধ কৰো৷ এই বৰ্ণিল যাত্ৰা অবিৰত হওক, দীৰ্ঘায়ু হওক বিস্ময়……\nসঁচাকৈ বিস্ময়ৰ প্ৰতি যি এক অবুজ টান – অইন আলোচনীৰ সতে নাই! কিয় নাজানো!\n← শুশ্ৰূষা- সুনীল দত্ত\nজৈৱিক (ভৌতিক গল্প) – বি জে ৰঞ্জন →


অতিথি চ’ৰাৰ সম্পাদকৰ সম্পাদকীয় - (সৃষ্টি শ্রেয়ম ) - মুক্ত চিন্তা\nঅতিথি চ’ৰাৰ সম্পাদকৰ সম্পাদকীয় - (সৃষ্টি শ্রেয়ম )\nএক : একাশী\nসভ্য পৃথিৱীখনত চলচ্চিত্র বা চিনেমা হৈছে আচলতে এটা জাতিৰ ‘ষ্টেটাছ চিম্বল’। চিনেমাৰ শব্দ-চিত্র-সঙ্গীত-কেওবিধ কলাৰূপৰ স’তে টেকন’ল’জিৰ প্রায়োগিক মাপে নির্ণয় কৰে আমি পৃথিৱীখনৰ প্রগতিশীল জাতিবোৰৰ বৌদ্ধিক দৌৰত কোনখিনিত। একাশী বছৰ সময় - বহুত সময়। কিন্তু আমাৰ অসমীয়া চিনেমাৰ বৃদ্ধি-বিকাশৰ গঢ়-গতি দেখি এনে লাগে যেন ই বুদ্ধত্ব নোপোৱাকৈয়ে বৃদ্ধ হ’বৰ হ’ল। ১৮৯৫ৰ ফেব্রুৱাৰিত ফ্রান্সৰ লুমিয়েৰ ভ্রাতৃদ্বয়ে লণ্ডনত প্রথম চলচ্চিত্র নির্মাণ কৰাৰ তিনি বছৰ পাছত ১৮৯৮ চনত হীৰালাল সেনে ‘The Flower Of Persia’ নামৰ ভাৰতৰ প্রথমখন চুটি চলচ্চিত্র নির্মাণ কৰিছিল। তাৰ ১৫ বছৰৰ পিছত ভাৰতৰ প্রথম পূর্ণ দৈর্ঘৰ চলচ্চিত্র নিৰ্মাণ কৰিছিল দাদা চাহেব ফাল্কেয়ে ১৯১৩ চনত। অ-বাকভাৱে নির্মিত এইখন চিনেমা আছিল ‘ৰাজা হৰিশ্চন্দ্র’। ইয়াৰ পাছত ১৯৩১ চনত পোন প্রথমবাৰৰ বাবে সবাক ভাৰতীয় চিনেমা নির্মাণ হয়। সেয়া আছিল আৰ্দেশী ইৰানীৰ ‘আলম আৰা’। গুৰুত্বপূর্ণ কথাটো এয়ে যে ১৯১৩ৰপৰা ১৯৩১লৈ এই ১৮ বছৰত প্রায় ১৩০০খন নির্বাক চুটি কাহিনী-চিত্র নির্মাণ হয় বুলি জনা যায়। এতিয়া আমি চাওঁ অসমলে’। ১৯৩৫ চন। ‘আলম আৰা’-ৰ চাৰি বছৰ মাত্র। ব্ৰিটিছ অধ্যুষিত অসমত তেতিয়া আকাশে-বতাহে বিপ্লৱী চেতনা। তেনে সময়তে জাৰ্মানিৰপৰা সঙ্গীত আৰু চিনেমাৰ কাৰিকৰী জ্ঞান লৈ উভতি অহা জ্যোতিপ্রসাদ আগৰৱালাই তেজপুৰৰ ভোলাগুৰি চাহ বাগিছাত কলগছ-কাঠ-বাঁহৰ ষ্টুডিঅ’ সাজি অসমৰ পটভূমিত অসমীয়া চিনেমা বনোৱাৰ দুঃসাহস কৰিছিল। নাৰী চৰিত্রৰ বাবে ছোৱালী বিচাৰি ঘৰে ঘৰে ঘূৰি, নিম্ন মানৰ কাৰিকৰী সামগ্রীৰ বাবে শ্বুটিঙৰ পিছত অকলেই কেওটি চৰিত্রৰ বাবে নিজে ডাবিং কৰি জ্যোতিয়ে মুক্তি দিছিল ‘জয়মতী’। ভাৰতীয় সবাক চিনেমাই মুক্তি পোৱাৰ চাৰি বছৰৰ ভিতৰতে ইমান প্রতিকূলতাৰ মাজতো অসমীয়া চিনেমাই মুক্তি পাইছিল। বিপ্লৱকেই প্রগতিৰ পথ বুলি ভবা জ্যোতিৰ ক্ষেত্রত আক্ষৰিক অর্থতে এয়া আছিল এক বিপ্লৱ। ১৯৩৯ত জ্যোতিপ্রসাদেই দ্বিতীয় অসমীয়া চিনেমা ‘ইন্দ্রমালতী’ আৰু ১৯৪১ত ৰোহিণী কুমাৰ বৰুৱাই তৃতীয়খন অসমীয়া চিনেমা ‘মনোমতী’ নিৰ্মাণ কৰি উলিয়ায়। তাৰ পাছত বছৰ-দুবছৰত এখন-দুখনকৈ লেহেমীয়াকৈ অসমীয়া চিনেমাই মুক্তি পাই থাকিল। স্বৰাজোত্তৰ কালছোৱাত আমাৰ চিনেমা নিৰ্মাণৰ হাৰে কিছু গতি ল’লে যদিও ইয়াৰ উদ্ভৱ কাললৈ চাই বৰ্তমান প্ৰেক্ষাপটত এই অঙ্ক পুতৌ লগা। এতিয়া কথা হ’ল সেই তেতিয়াৰপৰা এতিয়ালৈ ভাৰতীয় চিনেমা বা কাষৰ বাঙালী চিনেমাই যি গতি আৰু বিৱৰ্তন লাভ কৰিলে তাৰ তুলনাত আমাৰ চিনেমা ক’ৰবাতে থাকিল কিয়। দেখা যায়, বজাৰ অথবা কলাত্মক দিশত তামিল, তেলেগু, মালয়ালম, মাৰাঠী ইত্যাদি চিনেমাও আজি কোনোবাখিনিত। এই সকলো ভাষাৰ চিনেমাই আজি ভাৰতীয় চিনেমাৰ ‘face’স্বৰূপ বলিউডক টক্কৰ দিব পৰা পর্যায়ত বা তাতোকৈ বহু উচ্চ স্তৰত নিজকে প্রতিষ্ঠা কৰিছে। তামিলভাষাৰ ওচৰত কে বালচন্দৰ, মণি ৰত্নম, কমল হাছান, শঙ্কৰ আছে; তেলেগুত বি নৰসিংহ ৰাও, এন টি ৰামাৰাও, এছ ৰাজামুলি আছে; মালায়ালমত অদূৰ গোপালকৃষ্ণন, প্রিয়দর্শন; মাৰাঠীৰ ওচৰত মহেশ মঞ্জৰেকাৰ, নাগৰাজ মঞ্জুলে; বাঙালীৰ ওচৰত সত্যজিত ৰায়, ঋত্বিক ঘটক, ঋতুপর্ণ ঘোষ, অপর্ণা সেন আছে – আমাৰ? মাজতে টি ছার্ট-ত লিখা দেখা মনত পৰে, “সেই এজনেই ভূপেনদা”। - ঠিক তেনেকৈ ‘এজনেই জাহ্নু বৰুৱা’ বা তেনেকুৱা কিবা এটা? এক অনুপাত একাশী? একাশী বছৰত ৰাষ্ট্ৰীয় পৰ্যায়ত জিলিকিব পৰা এটা নাম? তাকো বন্ধনীৰ ভিতৰত এডাল প্রশ্নবোধক দি! তেনেহ’লে কি আমি স্বীকাৰ কৰিবই লাগিব নেকি যে আমি সঁচাই ভোদা? পাছপৰা? ৩ মিনিটৰ ভিতৰত নাম ল’বলে’ দিলে যদি পাঁচজন ঔপন্যাসিক, তিনিজন গল্পকাৰ, দুজন সমালোচক, এজন চিত্রকৰ, আধাজন ভাস্কৰৰ নাম মনলে’ আহে আৰু ৰাষ্ট্ৰীয়-আন্তঃৰাষ্ট্ৰীয় পর্যায়ৰ নাম সুধিলে যদি আধা ঘন্টা ঘেঁহাই ঘেঁহাই পাৰ কৰিব লগা হয় - তেন্তে এয়াইতো সঁচা - নহয়নে? সাহিত্য-চিনেমাৰ ক্ষেত্রত বাঙালী-অসমীয়াৰ আৰম্ভণি প্রায় সমসাময়িক। কিন্তু বিবর্তনৰ গ্রাফকেইডালত আকাশ-পাতাল পার্থক্য নহয়নে? মানৰ কথা বাৰু ব্যক্তি বিশেষলে এৰিলোঁ; কিন্তু সংখ্যাৰ ফালৰপৰা? কিয়? এজনৰ/এখনৰ স্বর্ণকমল-ৰজতকমলে গোটেই উদ্যোগটোৰ উন্নতি নির্দেশ কৰেনে? আমাৰ উৎপাদন কিয় ইমান কম? আলফাই হিন্দী চলচ্চিত্ৰৰ আগ্ৰাসন বন্ধ কৰিবলৈ যাওঁতে অসমীয়া চিনেমাই নিজৰ আসনখনো হেৰুৱালে। এনেই কম উৎপাদনৰ অসমীয়া চলচ্চিত্ৰ উদ্যোগটোৱে তেতিয়াই বেয়াকৈ কঁকাল থেকেচা খালে সঁচা, কিন্তু সেই সময় আঁতৰি যোৱাৰোতো দিনচেৰেক হ’ল। সেই দিনৰ লোকচান পূৰাবলৈ প্রকৃততে এতিয়া দুগুণ জোৰেৰেহে দৌৰিবলৈ হ’ল। আমি এই লেখা-মেলা, ছবি-চিনেমাৰ দৌৰত পিছ পৰি থকাৰ অন্য এটা কাৰণ হিচাপে মনলে’ আহে - জাতীয়তাবোধ থকা যেন লাগিলেও আমি, অসমীয়া আচলতে দুৰ্বল আত্মবিশ্বাস আৰু আত্মসন্মানৰ জাতি। কলিকতাত বহুবছৰ থকা আমাৰ কলেজীয়া বন্ধু এজনে কথা প্রসঙ্গত কৈছিল যে আমাৰ ষ্টেটাচ অসমীয়া নজনাত, বিষ্ণুৰাভা নজনাত; বাঙালীৰ ষ্টেটাচ কিমান ৰবীন্দ্ৰ সঙ্গীত জানে তাত। বাঙালীক ভাত নহ’লেও চলিব- নিজৰ চিত্র-গীত-সাহিত্য-ৰ অভ্যাসৰ তাৰতম্য নচলিব। কথাটো দলিয়াই দিব পৰা নহয়। ফৰাচী চিনেমা ফৰাচী সাহিত্য, জাৰ্মান চিনেমা জাৰ্মান সাহিত্য- শিল্প-সাহিত্যত ৰাজ কৰি থকা যি জাতিলৈকে চাওঁ প্রত্যেকেই প্রথমে নিজ ভাষা-সংস্কৃতিক বৰপীৰাত বহোৱাইহে আনক আকোঁৱালি লৈছে। নিজৰ মাটিৰ essence গুৰুত্বপূর্ণ নোহোৱা হ’লে ব্ৰিটেইন, জার্মানি দেখি অহা ডেকা ল’ৰা এটাই দুখুনী অসমীৰ কাহিনী নেদেখুৱাইও পাৰিলহেঁতেন। সেই সকলো কথা সামৰি এতিয়া সবাতোকৈ গুৰুত্বপূর্ণ কথাটো হৈছে, আমাক কাম লাগে। খালী ময়দানত এজন খেলুৱৈয়ে তেওঁৰ শ্রেষ্ঠত্ব উজাৰিব নোৱাৰে। তেওঁৰ সম্ভাৱনাৰ বিকাশ নহয়। সেই কাৰণেই প্রতিদ্বন্দ্বী লাগে। আৰু তিনি কোটিৰ (অৱশ্যে তাত ভাষিক তাৰতম্য আছে) ভিতৰত তিনিজনৰ অংশগ্রহণে জাতিৰ সামগ্রিক অগ্রগতিৰ খতিয়ান দাঙি নধৰে, সেই কাৰণেই সংখ্যা লাগে। উদ্যোগটোত Mass আৰু class-অৰ ভাৰসাম্যৰ বাবে বাণিজ্যিক আৰু কলাত্মক, দুইবিধ চলচ্চিত্রৰ সন্মানজনক সহাৱস্থান লাগে। অসমৰ চিনেমা উদ্যোগটোৰ ক্ষেত্ৰত ধাৰাবাহিকভাৱে বহুত কাম হৈ থাকিলেহে উদ্যোগটোৰ বৃদ্ধিৰ লগতে বিকাশৰ সম্ভাৱনা বেছি। সেইকাৰণেই চলচ্চিত্রপ্রেমী আৰু চৰকাৰ - দুয়োপক্ষই অধিক অসমীয়া চিনেমা চোৱা, দেখুওৱা আৰু বনোৱাৰ উদ্যোগ ল’ব লাগিব। কিন্তু নির্মাতা অৱশ্যেই সচেতন হ’ব লাগিব - ‘parallel’ হওক বা popular front-অৰ commercial - যিয়ে নহওক, পর্দাত যি কৰা যায় সেয়া পতিয়ন নিব পৰাতহে চিনেমাৰ প্রাণ। নহ’লে দৰ্শকৰ কাৰণে ষ্টেজ আৰু চার্কাছো আছে।\nআমাৰ সাংস্কৃতিক পৰিবেশ আৰু সংস্কৃতি চর্চা\nআমাৰ অসমত কোনো এটা বিষয়ৰ চর্চাৰ পৰিবেশটোও বেছ গণ্ডগোলীয়া। ভাগ্যৱান দুই-এজনক বাদ দি এজনে আনজনক ভাল কিতাপ recommend নকৰা, ভাল চিনেমা recommend নকৰা, ফটোশ্বপ শিকাই নিদিয়া মানুহৰ সংখ্যা অসমত যেতিয়ালৈকে নকমে তেতিয়ালৈকে সামূহিক অগ্রগতি ক্ষিপ্র হোৱাৰ আশা কৰাটো বাতুলামি। চিনেমাৰ ক্ষেত্রত পাৰস্পৰিক সহযোগ উল্লেখ কৰিব নলগীয়া অপৰিহার্য কথা। এইখিনিতে মনত পৰিছে ‘আড্ডা’ নামৰ চুটি চলচ্চিত্র নির্মাণকাৰী দলটোৰ প্রাৰম্ভিক অৱস্থাৰ বিষয়ে এজন সদস্য সূৰয দুৱৰাই কোৱা কথা। তেওঁলোকে কাৰিকৰী কাম-কাজৰ বাবে technician-অক মাননি দিব নোৱাৰিছিল বাবে পৰস্পৰে পৰস্পৰৰ চিনেমাত নিজৰ নিজৰ শ্রমদানেৰে সহযোগ কৰি কাম আগ বঢ়াই নিছিল। এই কথাটো, এই মানসিকতাটো অতি আশাব্যঞ্জক। এই কাৰণে নহয় যে আৰামত খাই-বৈ শুই থকা অসমীয়া জাতিৰ দৰিদ্ৰ চিনেমা উদ্যোগটো ঠন ধৰি উঠাত এই কার্যই কোনো ডাঙৰ ভূমিকা ল’ব। কিন্তু শুভাশা আৰু সহযোগৰ এইযে দৃষ্টান্ত, সেই দৃষ্টান্তৰ positivity-য়ে বহুজনক পুঁজিৰ বাবে ৰৈ নাযাবলৈ উদগনি যোগাব। অসমৰ দৰে ঠাইত ‘বকুল’ নামৰ ধুনীয়া চিনেমাখন ‘crowd funding’অৰ সফলতাৰ উদাহৰণ হোৱাটো সেই শুভাশাৰেই প্রতিফলন নহয় জানো?\n(ক’বলে থাকি গৈছিল - সেই তেতিয়া ইজনে সিজনক শ্রমদান কৰি চুটি চিনেমা বনোৱা সূৰয দুৱৰা আজি ৰজত কমল বিজয়ী পৰিচালক।)\nচুটি চিনেমা : পূর্ণ দৈর্ঘ্যৰ চিনেমাৰ এটি সমান্তৰাল ধাৰা\nআচলতে এই সময়ত আমি Short film বা চুটি চিনেমাক (৪০মিনিটৰ কম চিনেমা) এটা ছিৰিয়াছ বা পূর্ণ দৈর্ঘ্যৰ চিনেমাৰ এটি সমান্তৰাল ধাৰা হিচাপে ল’ব পৰা হৈ গৈছোঁ। সাহিত্যত যিদৰে উপন্যাস আৰু গল্প - দুইটা ধাৰাই সমান ছিৰিয়াছভাৱে সহাৱস্থান কৰে তেনেকৈ অসমত পূর্ণ দৈর্ঘ্যৰ ছবি আৰু চুটি চিনেমাই নিশ্চয় সহাৱস্থান কৰিব পাৰে। চুটি চিনেমা পূর্ণ দৈৰ্য্ ৰ চিনেমাৰ বিকল্প অৱশ্যেই নহয়, বৰঞ্চ ই নিজস্ব ষ্টাইল আৰু বৈশিষ্ট্যৰে গৰিমামণ্ডিত। কলাবিধৰ প্রতি আমি - দর্শকৰ আদৰণি বা সঁহাৰিয়ে নিৰ্মাতাসকলকো উৎসাহিত কৰিব। চুটি চিনেমাৰ প্রত্যাহ্বান আছে, কিন্তু তাৰ সম্ভাৱনা যথেষ্ট।\nচিনেমাৰ এটা মুখ্য আৰু প্রাথমিক চৰ্ত হৈছে বাজেট। আঁঠুৱা চাই ঠেং মেলাৰ দৰে কথা। অসমত বর্তমান চলচ্চিত্র নিৰ্মাণ কৰিব খোজাসকলে ভালকৈ জানে - বিনিয়োগ কৰিবলে’ অহা প্রযোজকৰ scenario কি। প্রযোজকৰ অভাব বা প্রযোজকৰ মন-মৰ্জিত চিনেমাৰ নামত শেষ ফলাফলত আপোচ- এই ধৰণৰ মূৰ বিষৰ পৰা চুটি চিনেমা বনাবলে মন মেলা সকলৰ সৃষ্টিশীলতাই নিশ্চয় কিছু ৰেহাই পাব পাৰে। মাজতে অসমত ডাঙৰ পর্দাৰ বিকল্পৰ দৰে আবির্ভাব হৈ বাৰমহীয়া বিহুৰে তাণ্ডৱ দেখুৱাই ক’তো কোনো সাঁচ নোথোৱাকৈ (জানমণি আৰু জোনবাইলৈ ক্ষমা-প্রার্থনা) আকৌ লুকাই যোৱা ভিচিডিকো হয়তো আমি চুটি চলচ্চিত্রৰ মাধ্যম হিচাপে ল’ব পাৰোঁ। এই ভিচিডিসমূহে অসমৰ গাঁৱে-ভূঞে কিছু বছৰ ধৰি যি বা-মাৰলিৰ সৃষ্টি কৰিছিল, চিনেমা হল নোহোৱা, চিনেমা নোহোৱা সময়ত সেয়া আচলতেই আমাৰ চিনেমাজগতৰ মানুহখিনিৰ বাবে উৎসাহজনক হ’ব পাৰিলহেঁতেন যদিহে গৰিষ্ঠসংখ্যক নির্মাতা-নির্দেশকে সময় বুজি মাধ্যমটোক মাথোঁ বিহুনাচৰ ধেমেলীয়া অজুহাত হিচাপে ন’লৈ ছিৰিয়াছ কাম কৰাৰ মাধ্যম হিচাপে আঁকোৱালি ল’লেহেঁতেন। ইয়াৰ accessibility বা সহজলভ্যতাই চিনেমা হললৈ গৈ চিনেমা চাবলে’ নোপোৱা বুজনসংখ্যক দর্শককো বিহুনাচৰ পথাৰ সিপাৰৰ অসমীয়া চিনেমাৰ জগত এখন দেখুৱালেহেঁতেন। চুটি চিনেমা নির্মাতাই এই কথাটো হয়তো ভাবি চাব পাৰে। অৱশ্যে, চিনেমাৰ ‘লাৰ্জাৰ দেন লাইফ’ অনুভৱটো প্রকৃততেই ডাঙৰ পৰ্দাতহে পোৱা যায়। সেই ক্ষেত্রত চুটি ছবি এখন একোখন proper চিনেমাৰ দৰে হলত - ডাঙৰ পৰ্দাত কেনেকৈ প্রদর্শন কৰিব পৰা যাব? এই ক্ষেত্রত আমি ‘বম্বে টকিজ’ৰ উদাহৰণ ল’ব পাৰোঁ। ভাৰতীয় চিনেমাৰ শতবর্ষ উপলক্ষে চিনেমাৰ (আচলতে বলিউডৰ) প্রভাৱক বিষয় হিচাপে লৈ নির্মাণ কৰা চাৰিজন পৰিচালকৰ চাৰিখন চুটি ছবি একত্রিত কৰি এখন পূর্ণ দৈৰ্য্ৰৰ চিনেমাৰ (১২৭মিনিট) দৰেই ৰিলিজ দিয়া হ’ল। প্রায় ৬.৫ কোটি বাজেটৰ চিনেমাখনৰ উপাৰ্জনো বেয়া নাছিল - প্রায় ১৭ কোটি। সেইদৰেই আমাৰ চাৰি-পাঁচজন পৰিচালকে নিজাববীয়াকৈ ১৫/২০ মিনিটৰ চাৰি/পাঁচখন চুটি চিনেমা নিৰ্মাণ কৰি তেনেকৈ ৰিলিজ দিয়াৰ কথাটো চিন্তা কৰিব পাৰি নিশ্চয়।\nচুটি ছবিক পূর্ণ দৈৰ্য্ণৰ ছবি নির্মাণৰ অনুশীলন হিচাপেই লয় বহুজনে। কিন্তু ই নিজেই এটা স্বয়ংসম্পূর্ণ কলাৰূপ। চার্লি চ্যাপলিনৰপৰা আব্বাচ কিয়ৰ’ষ্টমি, ৰোমান প’লানস্কি, বুনুৱেল, টাৰক’ৱস্কি, গডাৰ, কিছলৱস্কি, David Lynch, Jean-Pierre Jeunet, খ্ৰীষ্ট’ফাৰ ন’লান, টিম বাৰটন, সত্যজিত ৰায়ৰ চুটি চিনেমাবোৰ চালে [সংখ্যাত কম হ’লেও] কোনোধৰণৰ অতৃপ্তি বাকী নৰয়। চুটি চিনেমাৰ এটা ধনাত্মক দিশ এইটো যে low budget বা no budget-এৰেও ই চমৎকাৰী ফলাফল দিব পাৰে। ই চিন্তা উদ্রেককাৰী হ’ব পাৰে বা মনোৰঞ্জনধৰ্মী হ’ব পাৰে। সময় কম বাবে আৰু বেছি কথা কোৱাৰ সুবিধা নথকা বাবে ই এটা মিতব্যয়ী, নিটোল শিল্পবস্তুত পৰিণত হোৱাৰ সুবিধা বেছি। এই কথাটো গুৰুত্বসহকাৰে ল’লে আমি লাভান্বিত হ’ম নিশ্চয়। মুঠতে চিনেমা হ’ব লাগে। চুটি, দীঘল, বেয়া, ভাল সকলোধৰণৰ চিনেমা হ’ব লাগে। পৰাধীন দেশ এখনত তেত্রিশ বছৰীয়া ল’ৰা এজনে সকলোৰে বাবে কাটি যোৱা বাটটোত দূবৰি গজিব নালাগে; পাৰিলে তাক ‘পকী’ কৰিব লাগে।\nশেষত, এই সংখ্যাটিৰ অতিথি চ’ৰাটো চাবলে’ দিয়া বাবে আৰু সকলোধৰণৰ সহযোগিতা আগ বঢ়োৱা বাবে ‘মুক্ত চিন্তা’ পৰিয়াললৈ কৃতজ্ঞতা জনালোঁ। ‘অসমীয়া চিনেমাৰ একাশী বছৰীয়া যাত্রাৰ গতি-প্রকৃতি ধৰি ৰখাৰ মানসেৰে আমি চিনেমাৰ সকলো দিশৰ প্রবন্ধ আৰু চলচ্চিত্রজগতৰ সকলো দিশৰ লগত জড়িত শিল্পী-কলা কুশলীৰ সাক্ষাৎকাৰৰ আঁচনি কৰিছিলোঁ। লিখনি আৰু সাক্ষাৎ গ্রহণেৰে যিসকলে আমাক সহযোগ কৰিলে তেওঁলোকলৈ আন্তৰিক ধন্যবাদ যাচিলোঁ।\nজ্যোতিপ্রসাদলৈ এয়ে আমাৰ মৃত্যু বাৰ্ষিকীৰ অর্ঘ্য।\nবিষয় অসমীয়া চলচ্চিত্ৰ সম্পাদকীয়\nNo Comments : "অতিথি চ’ৰাৰ সম্পাদকৰ সম্পাদকীয় - (সৃষ্টি শ্রেয়ম )"


গৱেষণাৰ ক্ষেত্ৰখনত অসম বহু পিছ পৰি আছে, বিশেষকৈ কাৰিকৰী বিষয়ৰ গৱেষণাৰ বাবে অসমত বিশেষ সুবিধা নাই।ইয়াৰ লগতে বিদেশত গৱেষণা কৰিবলৈ সুবিধা নাপায় অসমৰ মেধাবী ছাত্ৰ-ছাত্ৰীয়ে। আই.আই.টি, এন.আই.টি আদি উচ্চ স্তৰৰ প্ৰতিষ্ঠানৰ স্নাতক, স্নাতকোত্তৰ ডিগ্ৰীধাৰী বহু ছাত্ৰ-ছাত্ৰী সুবিধাৰ অভাৱৰ বাবেই যোগ্য কৰ্মসংস্থাপনৰ পৰা বঞ্চিত হৈছে। অসমত কৰ্মসংস্থাপনৰ ছবিখন আৰু দুখ লগা।নিজৰ বিভাগৰ চাকৰি নাপাই উপাৰ্জনৰ খাতিৰতে যিকোনো ক্ষেত্ৰত কৰ্মসংস্থাপন লৈ হতাশাত ভুগে এইসকল মেধাৱী ছাত্ৰ-ছাত্ৰী।কিন্তু এই সমস্যাৰ সমাধানৰ কথা চিন্তা কৰিছিল শিলচৰ এন.আই.টি.ত পঢ়ি থকা ইঞ্জিনিয়াৰিঙৰ এজন ছাত্ৰই।অসমৰ ছাত্ৰ-ছাত্ৰী সকলে যাতে বিশ্বৰ আগশাৰীৰ বিশ্ববিদ্যালয়ত গৱেষণাৰ সুবিধা লাভ কৰে,সেই উদ্দেশ্য আগত ৰাখি তেইশ বছৰীয়া উদ্যমী ল'ৰা জনে নিজা প্ৰচেষ্টাত অসমত আৰম্ভ কৰিলে Edupacked নামৰ শৈক্ষিক প্ৰতিষ্ঠান। এই বছৰৰ মে মাহত এডুপেকডৰ ফালৰ পৰা প্ৰথম বাৰৰ বাবে অসমকে ধৰি উত্তৰ-পূৰ্বাঞ্চলৰ ওঠৰ জনীয়া ছাত্ৰ-ছাত্ৰীৰ দল বিশ্বৰ বিভিন্ন ঠাইৰ আগশাৰীৰ বিশ্ববিদ্যালয়ত গৱেষণাৰ বাবে পঠিওৱা হ'ব।\nএডুপেকডৰ জন্ম আৰু উদ্দেশ্য\nএডুপেকডৰ জন্মদাতা যোৰহাটৰ প্ৰকাশ কুমাৰ সিঙ। প্ৰকাশ সিঙে শিলচৰ এন.আই.টি.ত মেকানিকেল ইঞ্জিনিয়াৰিঙৰ ডিগ্ৰী লৈ ইউ.কে.ৰ নৰ্থাম্বিয়া বিশ্ববিদ্যালয়ত গৱেষণা কৰিছিল। পৰৱৰ্তী সময়ত গোৱাৰ Vedanta Limited নামৰ কম্পেনিত তিনি মাহ চাকৰি কৰি তেওঁ অসমলৈ আহি যোৰহাটত এডুপেকড স্থাপন কৰে। এন.আই.টি.ত তৃতীয় বৰ্ষ পঢ়ি থাকোতে তেওঁ বিদেশত ইন্টাৰ্নশ্বিপৰ বাবে যথেষ্ট কষ্ট কৰিবলগীয়া হৈছিল। তেওঁ কয়-'ইন্টাৰ্নশ্বিপৰ বাবে ২০০০ টা মেইল পঠিওৱাৰ পিচত সুবিধা পাইছিলো। তেতিয়া অনুভৱ কৰিছিলো যে অসমৰ ছাত্ৰ-ছাত্ৰী সকলে বিদেশত গৱেষণাৰ বাবে সুবিধা নাপায়। অসমত ৰিচাৰ্চৰ স্কপ নাই। ৰিচাৰ্চ ফিল্ডত একো এক্সপ'জাৰ নাপায়। বহুতে ডিগ্ৰী লৈ বহি আছে। সেয়ে মই অসমত গ্ল'বেল ৰিচাৰ্চ কম্পেনি আৰম্ভ কৰাৰ কথা চিন্তা কৰি ২০১৫ চনৰ আগষ্টত www.edupacked.com নামৰ ৱেবছাইট আৰম্ভ কৰিলো।'\n'অসমৰ দৰে ঠাইত ৰিচাৰ্চ কম্পেনী এটা আৰম্ভ কৰাটো একপ্ৰকাৰৰ প্ৰত্যাহ্বান। প্ৰথমে বহু কষ্ট হৈছিল। আই.আই.টি, এন.আই.টি আদি প্ৰতিষ্ঠান সমূহলৈ গৈ এডভাৰটাইজ, ভিডিঅ' কনফাৰেন্স আদি কৰি ছাত্ৰ-ছাত্ৰী সকলক বুজাবলগীয়া হৈছিল। আনহাতে ফেলশ্বিপ ফাণ্ডিঙৰ বাবে আগশাৰীৰ কোম্পানিৰ লগত যোগাযোগ কৰিছিলো। জানুৱাৰী মাহত পাঁচজন ৰিচৰ্চ পাৰ্চন লৈ যোৰহাটত এটা কাৰ্যালয় আৰম্ভ কৰিলো। এন.আই.টি শিলচৰ, এন.আই.টি আগৰতলা, এন.আই.টি মেঘালয়, আই,আই,টি.গুৱাহাটী আদি প্ৰতিষ্ঠানত কেম্পাচ ইন্টাৰভিউ আৰু আমাৰ বিশেষ নিৰ্বাচন প্ৰক্ৰিয়াৰে ১৮ জন ছাত্ৰ-ছাত্ৰী নিৰ্বাচন কৰি অহা মে মাহত প্ৰথমটো দল গৱেষণাৰ বাবে বিদেশলৈ পঠিয়াম।'\nউল্লেখযোগ্য যে, প্ৰথম পৰ্যায়ত এডুপেকডে Curtin University Malaysia, Curtin University Perth, University of Leeds, The University of Edinburgh School of Engineering, University of New Hampshire, Northumbia University ৰ লগত যোগাযোগ কৰি গৱেষণাৰ বাবে ছাত্ৰ-ছাত্ৰী পঠিওৱাৰ ব্যৱস্থা কৰিছে।পৰৱৰ্তী সময়ত আমেৰিকা যুক্তৰাষ্ট্ৰ, যুক্তৰাজ্য, অষ্ট্ৰেলিয়া, মালায়েছিয়া, ছিঙ্গাপুৰ, ইটালি, নিউজিলেণ্ড, এথেন্স আদিৰ আগশাৰীৰ বিশ্ববিদ্যালয়লৈ গৱেষণাৰ দল পঠিয়াওৱাৰ লক্ষ্য আগত ৰাখিছে। লিখিত পৰীক্ষা, ভাইভা আদি প্ৰক্ৰিয়াৰে নিৰ্বাচিত মেধাবী ছাত্ৰ-ছাত্ৰী সকলক ৪৫ দিনীয়া গৱেষণাৰ বাবে ৩.২ লাখ টকা আৰু অহা যোৱাৰ খৰচ বহন কৰিব এডুপেকডে। গৱেষণাত ভাল ফল দেখুওৱা ছাত্ৰ-ছাত্ৰী সকলে বিদেশৰ বিশ্ববিদ্যালয়ৰ লগতে বিভিন্ন প্ৰান্তৰ অট'ম'বাইল কম্পেনিত কৰ্মসংস্থাপনৰ সুবিধা লাভ কৰিব।\nএডুপেকডৰ প্ৰতিষ্ঠাপক আৰু মুখ্য নিয়োগ বিষয়া হিচাপে আছে প্ৰকাশ কুমাৰ সিঙ, সভাপতি আৰু সঞ্চালক প্ৰধানৰ দায়িত্বত আছে ৰাজীৱ সিঙ, গৱেষণা, কাউন্সিলিঙ আদিৰ বাবে এডিনবাৰ্গ বিশ্ববিদ্যালয়ৰ অধ্যাপক গেৰেথ হাৰিছন, হাৰ্ভাড বিশ্ববিদ্যালয়ৰ অধ্যাপক ৰবাৰ্ট জে উড, হেৰিয়ট ৱাট বিশ্ববিদ্যালয়ৰ অধ্যাপক য়াও চু লী,অষ্ট্ৰেলিয়াৰ স্কুল অৱ মেকানিকেল এণ্ড মেনুফেকচাৰিঙ ইঞ্জিনিয়াৰিঙ বিভাগৰ অধ্যাপক ড. ৰবাৰ্ট টেইলৰ, ৰবাৰ্ট গৰ্ডন বিশ্ববিদ্যালয়ৰ ড. জেমচ, অষ্ট্ৰেলিয়াৰ কাৰ্টিন বিশ্ববিদ্যালয়ৰ ইয়ান হাওৱাৰ্ডকে ধৰি ভিজিটিঙ ৰিচাৰ্চ এছচিয়েট এণ্ড পাৰ্টনাৰ হিচাপে বিশ্বৰ আগশাৰীৰ বিশ্ববিদ্যালয়ৰ অধ্যাপক সকল জড়িত আছে।\nএডুপেকডে ইঞ্জিনিয়াৰিঙ বিভাগৰ ছাত্ৰ-ছাত্ৰী সকলৰ উচ্চ শিক্ষা আৰু আগশাৰীৰ প্ৰতিষ্ঠানত কৰ্মসংস্থাপনৰ উদ্দেশ্য আগত ৰাখিছে। প্ৰথমে এন.আই.টি., আই.আই.টি. আদি প্ৰতিষ্ঠানৰ ছাত্ৰ-ছাত্ৰীসকলক গৱেষণাৰ সুবিধা প্ৰদান কৰাৰ লগতে পৰৱৰ্তী সময়ত অসম ইঞ্জিনিয়াৰিঙ কলেজ, গুৱাহাটী ইঞ্জিনিয়াৰিঙ কলেজ আৰু আগশাৰীৰ ব্যক্তিগত প্ৰতিষ্ঠানৰ ছাত্ৰ-ছাত্ৰীক গৱেষণাৰ সুবিধা প্ৰদান কৰিব।\nবৰ্তমান যোৰহাটত কাৰ্যালয় স্থাপনৰ লগতে ডিব্ৰুগড়, গোলাঘাট, গুৱাহাটীৰ পিছত সমগ্ৰ ভাৰতবৰ্ষতে কাৰ্যালয় স্থাপন কৰিব।এনেদৰেও অসমৰ বহু লৰা-ছোৱালীয়ে কৰ্মসংস্থাপন লাভ কৰিব বুলি প্ৰকাশ সিঙে জানিবলৈ দিয়ে।'আমি ইঞ্জিনিয়াৰিঙ আৰু মেনেজমেন্ট বেকগ্ৰাউণ্ডৰ ল'ৰা-ছোৱালীক কৰ্মসংস্থাপন দিম। মাৰ্চ মাহৰ পৰা আমাৰ নিয়োগ প্ৰক্ৰিয়া আৰম্ভ হব। ইয়াৰ বাবে অসমৰ প্ৰায়বোৰ কাকততে আমি বিজ্ঞাপন দিম।'\nৰিনিৱেবল এনাৰ্জী লেব\nগৱেষণা আৰু কৰ্মসংস্থাপনৰ লগতে এডুপেকডে এই দুই ক্ষেত্ৰতে প্ৰচুৰ সম্ভাৱনাৰ প্ৰতি লক্ষ্য ৰাখি 'নৰ্থ ইষ্টাৰ্ন ৰিনিৱেবল এনাৰ্জী লেব' স্থাপনৰ উদ্যোগ হাতত লৈছে। বিশ্বৰ বিভিন্ন ৰিনিৱেবল এনাৰ্জী লেবৰ সৈতে সহযোগী হিচাপে এই লেবত ৰিনিৱেবল এনাৰ্জীৰ ক্ষেত্ৰত বিভিন্ন গৱেষণা কাৰ্য হ'ব যি গৱেষণাই শক্তি ক্ষেত্ৰত বিভিন্ন অৱদান আগবঢ়াব পাৰিব। ইয়াৰ লগতে এই ক্ষেত্ৰৰ প্ৰতি আগ্ৰহী ছাত্ৰ-ছাত্ৰী সকলে অসমতে থাকি গৱেষণা কাৰ্য কৰিব পাৰিব।\n'যোৰহাটৰ টোকোলাই চাহ গৱেষণা কেন্দ্ৰ আৰু উত্তৰ-পূব বিজ্ঞান আৰু প্ৰযুক্তি কেন্দ্ৰ (NEIST, Jorhat)ৰ সৈতে লগলাগি কিছুমান গৱেষণাৰ বাবে ছাত্ৰ-ছাত্ৰী নিয়োগ কৰিম।আনহাতে মে' মাহৰ পিছত আমি এটা এক্সচেঞ্জ প্ৰগ্ৰেম কৰিব বিচাৰোঁ।অসমৰ ছাত্ৰ-ছাত্ৰী বিদেশত গৱেষণাৰ বাবে যোৱাৰ লগতে অষ্ট্ৰেলিয়া আৰু নিউজিলেণ্ডৰ পৰা ছাত্ৰ-ছাত্ৰী অসমত গৱেষণাৰ বাবে আনিম। ইয়াৰ লগতে এপ্ৰিলৰ পৰা আৰম্ভ হবলগীয়া ষ্টাৰ্ট আপ ইণ্ডিয়া আঁচনিৰ সৈতে আমাৰ কম্পেনি পঞ্জীয়ন কৰিম।' প্ৰকাশ কুমাৰ সিঙে ভৱিষ্যত পৰিকল্পনা সম্পৰ্কে এনেদৰে মন্তব্য কৰে।\nঅসমৰ ছাত্ৰ-ছাত্ৰী সকলক গৱেষণা ক্ষেত্ৰখনৰ প্ৰতি আগ্ৰহী কৰি উৎকৃষ্ট মানৱ সম্পদ গঢ়াৰ লগতে কৰ্মসংস্থাপনৰ বিভিন্ন বাট মুকলি কৰাৰ লক্ষ্য আগত লৈ আগবঢ়া এডুপেকডৰ এই ব্যতিক্ৰমী অভিযানে অসমৰ কাৰিকৰী ক্ষেত্ৰত জাগৰণ অনাই নহয়,অসম তথা উত্তৰ-পূৰ্বাঞ্চলৰ সমৃদ্ধিৰ ক্ষেত্ৰত নিশ্চিতভাৱে এক গুৰুত্বপূৰ্ণ ভূমিকা গ্ৰহণ কৰিব।


Class 11 Environment Chapter 1 পৰিৱেশৰ বিষয়ে মৌলিক ধাৰণা » Dev Library\nClass 11 Environment Chapter 1 পৰিৱেশৰ বিষয়ে মৌলিক ধাৰণা The answer to each chapter is provided in the list so that you can easily browse through different chapters Assam Board HS 1st Year Environmental Studies 1 পৰিৱেশৰ বিষয়ে মৌলিক ধাৰণা Question Answer.\nAlso, you can read the SCERT book online in these sections Solutions by Expert Teachers as per SCERT (CBSE) Book guidelines. These solutions are part of SCERT All Subject Solutions. Here we have given Assam Board Class 11 Environment Chapter 1 পৰিৱেশৰ বিষয়ে মৌলিক ধাৰণা Notes for All Subjects, You can practice these here.\nপৰিৱেশৰ বিষয়ে মৌলিক ধাৰণা\nঅধ্যায় – ১\n১। পৰিৱেশ কি ?\nউত্তৰঃ আমি থকা পৃথিৱীখনত মুঠতে জৈৱ আৰু অজৈৱ পদার্থ থাকে । উদ্ভিদ আৰু প্ৰাণীক একেলগে জৈৱজগত বোলে । আনহাতে পানী , বায়ু আৰু মাটিৰ দ্বাৰা অজৈৱ জগত সৃষ্টি হয় । পানী , বায়ু আৰু মাটিৰ মাজৰ লগতে প্ৰাণীজক বিশেষকৈ মানুহৰ লগত থকা আন্তঃসম্বন্ধই হ’ল পৰিৱেশ । ভৌতিক আৰু জৈৱিক ( surrounding ) কেই পৰিৱেশৰ ভিতৰত ধৰা হয়৷\n২। পৰিৱেশৰ বিভিন্ন উপাদানবোৰ কি কি ?\nউত্তৰঃ পৰিৱেশৰ বিভিন্ন উপাদানসমূহ হ’ল –\n( ক ) অজৈৱিক উপাদান ।\n( খ ) জৈৱিক উপাদান । আৰু\n( গ ) শক্তি উপাদান ।\nঅজৈৱিক অথবা ভৌতিক পৰিৱেশক তিনিটা বৰ্গত ভাগ কৰিব পাৰি –\n( ক ) ভূমণ্ডল ( কঠিন ) ।\n( খ ) জলমণ্ডল ( তৰল ) । আৰু\n( গ ) বায়ুমণ্ডল ( গেছ ) ।\nজৈৱিক উপাদানসমূহ মানৱ জাতিকে ধৰি উদ্ভিদ আৰু প্ৰাণীকূলক লৈ গঠিত । শক্তি উপাদানসমূহ হৈছে , সৌৰশক্তি , ভূতাপ শক্তি , জল বৈদ্যুতিক শক্তি , পাৰমাণৱিক শক্তি ইত্যাদি ।\n৩। পৰিৱেশৰ বিভিন্ন অংশবোৰ কি কি ?\nউত্তৰঃ পৰিৱেশৰ বিভিন্ন অংশসমূহ হল –\n( ক ) এটম’স্ফিয়্যাৰ বা বায়ুমণ্ডল ।\n( খ ) হাইড্ৰ’স্ফিয়্যাৰ বা জলমণ্ডল ।\n( গ ) লিথ স্ফিয়্যাৰ বা ভূমণ্ডল । আৰু\n( ঘ ) বায়’স্ফিয়্যাৰ বা জীৱমণ্ডল ।\n৪। বায়ুমণ্ডলৰ ঘাই ঘাই উপাদানসমূহ উল্লেখ কৰা।\nউত্তৰঃ বায়ুমণ্ডলৰ ঘাই ঘাই উপাদানসমূহ হ’ল –\nপ্রধান উপাদন :- নাইট্ৰ’জেন , N₂ ( ৭৮.০৮% )\nঅক্সিজেন , O₂ ( ২০.৯৪% )\nলঘু উপাদান :- আর্গন , Ar ( ৯.৩৪ × ১০⁻¹⁰% )\nকার্বন – ডাই – অক্সাইড O₂ ( ৩.২৫ × ১০⁻²% )\nঅতি নগণ্য পৰিমাণৰ গেছ :- নিয়ন , হিলিয়াম , মিথেন , জলীয় বাষ্প , ক্রিপটন , নাইট্ৰাছ অক্সাইড , জেনন , হাইড্ৰ’জেন , ছালফা ডাই অক্সাইড , অজ’ন , এম’নিয়া , কার্বন মন’ক্সাইড , নাইট্ৰজেন ডাই অক্সাইড আদি ।\n৫। ষ্টেট’স্ফিয়েৰত থকা অজ’ন গেছৰ স্তৰৰ ভূমিকা কি ?\nউত্তৰঃ অজ’ন গেছ বিয়পি আছে বায়ুমণ্ডলৰ ষ্ট্রেট স্ফিয়ৰ অঞ্চলত । এই অজ’ন গেছে আমাৰ বাবে এক গুৰুত্বপূৰ্ণ ভূমিকা পালন কৰে । সূৰ্য্যৰ অতি বেঙুনীয়া ৰশ্মিৰ বিকিৰণৰ ক্ষতিকৰ প্ৰভাৱৰ পৰা পৃথিৱীত জীৱনৰ বাবে এক ৰক্ষা কবচ হিচাপে এই অজ’ন গেছে কাম কৰে ।\n৬। পৰিৱেশ শিক্ষা সম্পর্কে তুমি কি বুজিছা ?\nউত্তৰঃ পৰিৱেশ শিক্ষা হৈছে পৰিৱেশৰ জৰিয়তে , পৰিৱেশৰ বিষয়ে আৰু পৰিবেশৰ বাবে গ্ৰহণ কৰা শিক্ষা । পৰিৱেশ শিক্ষা হৈছে এনে এক শিক্ষাগত প্ৰক্ৰিয়া যাৰ জৰিয়তে মানুহৰ সৈতে তেওঁলোকৰ প্ৰাকৃতিক আৰু মানুহে সৃষ্টি কৰা পৰিৱেশ সম্পর্কে অধ্যয়ন কৰা হয় ৷ ইয়াত সামৰি লোৱা হৈছে জনসংখ্যাৰ সম্পৰ্ক , প্ৰদূষণ , সম্পদৰ আৱণ্টন আৰু নিঃশেষ ( ক্ষয় ) , সংৰক্ষণ পৰিবহন প্রযুক্তি আৰু সমগ্ৰ মানৱ পৰিৱেশৰ বাবে নগৰাঞ্চল আৰু গ্ৰামীণ পৰিকল্পনাক । পৰিবেশ শিক্ষা হৈছে এনে এক প্রক্রিয়া , যি প্ৰক্ৰিয়াই মানুহৰ মাজৰ আন্তঃ সম্পৰ্ক , তেওঁলোকৰ সংস্কৃতি , তেওঁলোকৰ জৈৱ ভৌতিক পাৰিপাৰ্শ্বিকতাক উপলব্ধি কৰা আৰু মৰ্মবস্তুক বুজাৰ বাবে দক্ষতা অর্জন , মনোভাৱ গঠনৰ লক্ষ্যৰে মূল্যবোধক স্বীকৃতি প্রদান আৰু ধাৰণাসমূহক ব্যাখ্যা কৰাত সহায় কৰে।\n৭। পৰিৱেশগত শিক্ষাৰ বহল নীতি – নির্দেশিকাসমূহ কি কি ?\nউত্তৰঃ পৰিৱেশগত শিক্ষাৰ বহল নীতি – নির্দেশিকাসমূহ হ’ল—\n(ক) পৰিৱেশ আৰু পৰিৱেশৰ প্ৰত্যাহ্বানসমূহৰ প্ৰতি অনুভূতিশীলতা আৰু সজাগতা ।\n(খ) পৰিৱেশ আৰু পৰিৱেশৰ প্ৰত্যাহ্বানসমূহৰ বিষয়ে উপলব্ধি আৰু জ্ঞান অৰ্জন কৰা ।\n(গ) পৰিৱেশৰ বাবে উদ্বেগৰ মনোভাব আৰু পৰিবেশগত গুণমান ৰক্ষা আৰু উন্নত কৰাৰ মানসিকতা ।\n(ঘ) পৰিৱেশগত প্রত্যাহবানসমূহ সমাধান কৰাৰ লক্ষ্যৰে আৰম্ভ কৰা কাম – কাজত অংশ গ্রহণ ।\n৮। পৰিৱেশ শিক্ষাৰ মৌলিক নীতিসমূহ উল্লেখ কৰা ।\nউত্তৰঃ পৰিৱেশ শিক্ষাৰ মৌলিক নীতিসমূহ হ’ল–\n( ক ) শিক্ষা প্ৰদানৰ ক্ষেত্ৰত বিভিন্ন বিষয়ৰ আন্তঃসম্পৰ্কত গুৰুত্ব ।\n(খ) সামগ্রিকভাবে পৰিৱেশক বিবেচনা কৰা ।\n(গ) নিৰন্তৰ শিক্ষা , প্রাক স্কুল পৰ্যায়ৰ পৰা আৰম্ভণি আৰু সকলো আনুষ্ঠানিক আৰু অনানুষ্ঠানিক পৰ্য্যায় জুৰি অব্যাহত ৰখা ।\n(ঘ) স্থানীয় , আঞ্চলিক , ৰাষ্ট্ৰীয় আৰু আন্তর্জাতিক দৃষ্টিভঙ্গীৰ পৰা ঘাই ঘাই পৰিৱেশ সংক্রান্ত বিষয়বোৰ সমালোচনামূলক দৃষ্টিৰে পৰীক্ষা কৰা৷\n(ঙ) বর্তমান আৰু ভৱিষ্যৎ পৰিবেশৰ প্ৰৱণতা আৰু অৱস্থাৰ বিষয়ে অধ্যয়ন চলোৱা ।\n(চ) পৰিৱেশৰ সমস্যা সৃষ্টিৰ প্ৰকৃত কাৰণবোৰ আৰু উপসৰ্গবোৰ আৱিষ্কাৰ কৰাত ছাত্ৰ ছাত্ৰীসকলক সহায় কৰা আৰু সেই মতে পৰিকল্পনা কৰা ।\n(ছ) চূড়ান্ত পর্যায়ত পৰিৱেশ সমস্যাবোৰৰ সমাধানৰ কাৰণে স্থানীয় , ৰাষ্ট্ৰীয় আৰু আন্তঃৰাষ্ট্ৰীয় সহযোগিতাৰ প্ৰয়োজনীয়তা আৰু মূল্যবোধক জগাই তোলাৰ বাবে গুৰুত্ব প্ৰদান কৰা ।\n৯। পৰিৱেশ শিক্ষাৰ বহুমুখী বিষয়ৰ চৰিত্র সম্পর্কে আলোচনা কৰা ।\nউত্তৰঃ পৰিৱেশ শিক্ষা হৈছে বহুমুখী বিষয় । পৰিবেশ আৰু ইয়াৰ বিভিন্ন জটিল পৰিঘটনা বিষয়ক দিশবোৰৰ সম্পর্কে জানিবলৈ হ’লে বিভিন্ন বিষয়ত জ্ঞান অৰ্জন কৰা প্ৰয়োজন । উদ্ভিদ বিজ্ঞান , প্রাণী বিজ্ঞান , জৈব প্রযুক্তি , জৈব অভিযান্ত্রিক ( বায়’ইঞ্জিনিয়াৰিং ) , অনুজীৱতত্ত্ব , জিন তত্ত্ব , জৈব ৰসায়ন বিদ্যা আদিয়ে জৈৱিক ( বায়’টিক ) উপাদানসমূহ আৰু ইহঁতৰ আন্তঃক্রিয়া সম্পর্কে বুজাত সহায় কৰে । পদার্থবিজ্ঞান , ৰসায়ন বিজ্ঞান , গণিত , পৰিসংখ্যা বিজ্ঞান আদিয়ে পৰিবেশৰ বিভিন্ন পৰিঘটনাবোৰক বুজাত সহায় কৰে ৷ কম্পিউটাৰ বিজ্ঞান , তথ্য প্রযুক্তি আদি হৈছে পৰিবেশ শিক্ষাৰ অপৰিহাৰ্য অংগ ৷\nএকেদৰে প্ৰদূষণ নিয়ন্ত্ৰণৰ বাবে পৰিবেশ অভিযান্ত্রিক বিদ্যা ( ইঞ্জিনিয়াৰিং ) অত্যাৱশ্যক । অভিযান্ত্রিক বিদ্যাৰ অন্যান্য শাখাসমূহ , যেনে , ৰসায়ন , অসামৰিক , কাৰিকৰী আৰু নতুন উদ্ভাৱনমূলক প্রযুক্তিবোৰো পৰিবেশ সুৰক্ষা কাৰ্য্যত যুক্ত । ধ্বংস হৈ গৈ থকা পৰিবেশক সুৰক্ষিত কৰাৰ ক্ষেত্ৰত সেউজ ৰসায়ন বিজ্ঞানে এটা সুনিৰ্দিষ্ট আৰু অত্যন্ত স্পষ্ট ভূমিকা পালন কৰে । সমাজতত্ত্ব , অর্থনীতি বিজ্ঞান , শিক্ষা , দর্শন আদি বিষয়ো বিভিন্নভাবে যুক্ত । পৰিবেশ সুৰক্ষাৰ বাবে সদায় পৰিবেশ আইন বলবৎ কৰা হয় । গতিকে পৰিবেশ শিক্ষাই বহুবিধ বিষয়ৰ চৰিত্ৰ বহন কৰে য’ত এক বিশ্বমুখী দৃষ্টিভঙ্গী লৈ বিভিন্ন দিশবিলাকৰ মোকাবিলা কৰা হয় ৷\n১০। আমাৰ পৰিৱেশ সুৰক্ষিত ৰখাত পৰিবেশগত সজাগতাই কেনেকৈ সহায় কৰে ?\nউত্তৰঃ বিশ্বই আজি পৰিবেশ অৱক্ষয় আৰু প্ৰদূষণৰ দৰে বৃহৎ সমস্যাৰ মোকাবিলা কৰিবলগীয়া হৈছে । বিভিন্ন ধৰণৰ প্ৰদূষণ , বনজ সম্পদৰ দ্ৰুত ক্ষয় , দ্রুত হাৰত জনসংখ্যা বিস্ফোৰণ , ঔদ্যোগীকৰণৰ প্ৰসাৰ , অপৰিকল্পিতভাবে নগৰীকৰণ , খনিৰ কাম , ভূমিক্ষয় আদিয়ে সাম্প্ৰতিক বছৰবোৰত পৰিবেশতন্ত্ৰৰ ভাৰসাম্যহীনতাৰ সৃষ্টি কৰিছে ৷ অৰ্থনৈতিক উন্নয়নৰ বাবে মানুহৰ অনুসন্ধানেই ঘাইকৈ প্ৰাকৃতিক সম্পদক নির্দয়ভাবে ব্যৱহাৰৰ বাবে দায়ী ।\nতদুপৰি মানৱ জাতিয়ে অত্যন্ত কঠোৰ বস্তুবাদী , লোভী আৰু বিলাসী জীৱন – ধাৰাৰ মনোভাবেৰে প্ৰাকৃতিক সম্পদক বাচ বিচাৰহীনভাবে শোষণ কৰিছেবা নির্দয়ভাবে ধ্বংস কৰিছে । এইসকলো কাৰ্য্যকলাপেই বহু সংখ্যক জীৱিত প্ৰাণীকূলৰ অস্তিত্বৰ প্ৰতিয়েই ভাবুকিৰ সৃষ্টি কৰিছে৷ গতিকে পুনৰ অৱনতি ৰোধ কৰি পৰিবেশ ৰক্ষাৰ বাবে গণ সজাগতা সৃষ্টি কৰাটো জৰুৰী । পৰিবেশৰ সমস্যাক আটাইতকৈ ভাল উপায়েৰে সমাধান কৰিব পাৰি যদিহে জনসাধাৰণ পৰিবেশগতভাবে সজাগ হয় । কোনো চৰকাৰেই কেৱল কিছুমান পৰিবেশ সুৰক্ষা বিষয়ক বিধি ৰূপায়ণ কৰি এই সমস্যাৰ সমাধান কৰিব নোৱাৰে , যদিহে জনসাধাৰণে এই ক্ষেত্ৰত সহযোগিতা নকৰে । জনসাধাৰণক পৰিবেশগতভাৱে শিক্ষিত কৰিব লাগিব । তেওঁলোকে জানিব পাৰিব লাগিব যে যদি আমি আজি আমাৰ পৰিবেশক ধ্বংস কৰো , তেনেহলে কাইলৈ ইয়াৰ ফল ভুগিব লাগিব আৰু আমাৰ ভৱিষ্যৎ প্রজন্ম বৃহৎ বিপদৰ সন্মুখীন হ’ব। আমি পৰিবেশৰ এক অংশ আৰু পৰিবেশ ৰক্ষা কৰাটো আমাৰ কৰ্তব্য ।


Sandeep Maheshwari Biography in Assamese। সন্দীপ মহেশ্বৰীৰ ইতিহাস - assamintro.com\nSandeep Maheshwari Biography in Assamese। সন্দীপ মহেশ্বৰীৰ ইতিহাস\nসন্দীপ মহেশ্বৰী Sandeep Maheshwari Biography in Assamese\nSandeep Maheshwari যুৱসকলৰ বাবে অনুপ্ৰেৰণাদায়ক । Sandeep Maheshwari ভাৰতৰ শীৰ্ষ উদ্যোগীসকলৰ মাজত দ্ৰুতগতিত বিকশিত হোৱা নামবোৰৰ ভিতৰত এটা। Sandeep Maheshwari য়ে অতি কম সময়ৰ ভিতৰতে এই সফলতা অৰ্জন কৰিছে। Sandeep Imagebazar.com প্ৰতিষ্ঠাপক আৰু মুখ্য কাৰ্যবাহী বিষয়া। ভাৰতীয় সামগ্ৰী আৰু ব্যক্তিৰ ছবি সংৰক্ষণ কৰাৰ বাবে ছবি বজাৰ হৈছে সৰ্ববৃহৎ অনলাইন ছাইট। ইয়াৰ পৰ্টেলটোৱে এক মিলিয়নতকৈও অধিক নতুন মডেলৰ ফটো সংৰক্ষণ কৰে। কেৱল সেই বহু হাজাৰ কেমেৰামেনেই এই ৱেবপৃষ্ঠাৰ সৈতে কাম নকৰে। তীক্ষ্ণ বুদ্ধিৰ গৰাকী সন্দীপে কেৱল এই কামটোৰ বাবে কঠোৰ পৰিশ্ৰম কৰিব লগা হোৱা নাছিল, কিন্তু তেওঁ সঠিকভাৱে মন ব্যৱহাৰ কৰি এইটো প্ৰাপ্ত কৰিছিল।\nYoutube link …. website link\nসন্দীপ মহেশ্বৰীৰ বিষয়ে প্ৰয়োজনীয় তথ্য\nSandeep Maheshwari ৰ জীৱনৰ পৰিচয়\nVideo on Sandeep Maheshwari\nসন্দীপ মহেশ্বৰীৰ প্ৰাৰম্ভিক জীৱন\nসন্দীপ মহেশ্বৰীৰ শিক্ষা\nসন্দীপ মহেশ্বৰীৰ জীৱন সলনি হয়\nসন্দীপ মহেশ্বৰীৰ ফটোগ্ৰাফী\nSandeep Maheshwari imagesbazaar\nসন্দীপৰ জীৱনৰ গুৰুত্বপূৰ্ণ বছৰ\nসন্দীপ মহেশ্বৰীৰ সফলতা আৰু বঁটা\nসন্দীপ মহেশ্বৰীৰ মূল্যৱান শব্দ\nRecommended Books – Inspirational\nRecommended Books – Spiritual\nRecommended Videos – Inspirational\nRecommended Videos – Spiritual\nDate of Birth 28 September, 1980\nNet Worth Over $4 Million\nProfession Motivational Speaker, Entrepreneur, and Photographer\nCollege Kirori Mal College, University of Delhi\nParents Father – Roop Kishore Maheshwari\nChildren Son – Hriday Maheshwari\nসন্দীপে কেৱল ভাৰততে নহয় দেশ-বিদেশতো সুনাম গঢ়িতুলিছে। সন্দীপে যুৱসকলক আগুৱাই অনাৰ বাবে, তেওঁলোকৰ ভৱিষ্যতৰ বিষয়ে হতাশাৰ পৰা বাহিৰ কৰিবলৈ বহু ঠাইত আলোচনাচক্ৰৰ আয়োজন কৰে। তেওঁৰ ‘বিনামূলীয়া অনুপ্ৰেৰণামূলক জীৱন চেজিং (Life changing seminar) চেমিনাৰ’ যথেষ্ট বিখ্যাত। ৩৪ বছৰীয়া সন্দীপে তেওঁৰ জীৱনৰ বহুতো সংকটৰ সন্মুখীন হৈ এই মুহূৰ্তত উপনীত হৈছে।\nসন্দীপ মহেশ্বৰীৰ জন্ম ১৯৮০ চনৰ ২৮ ছেপ্টেম্বৰত দিল্লীত হৈছিল। সন্দীপে সৰুৰে পৰা বহুত কাম কৰাৰ কথা ভাবিছিল। তেওঁলোকে কেতিয়াও তেওঁলোকৰ শৈশৱৰ বিষয়ে বেছি মুকলিকৈ কথা নকয়। তেওঁৰ দেউতাক এজন ব্যৱসায়ী আছিল। সন্দীপৰ দেউতাকৰ এলুমিনিয়ামৰ ব্যৱসায় আছিল। প্ৰায় দহ বছৰৰ পিছত, ব্যৱসায়টো স্থবিৰ হৈ পৰিল। পৰিয়ালটোক সহায় কৰিবলৈ, তেওঁ ঘৰত বস্তু বনোৱা আৰু বিক্ৰী কৰিবলৈ তেওঁৰ মাকৰ সৈতে এক বহু-স্তৰীয় বিপণন কোম্পানীত যোগদান কৰিছিল।\nএমএলএমৰ কামও বেছি দিন স্থায়ী নহ’ল। দেউতাকৰ ব্যৱসায় স্থবিৰ হৈ পৰাৰ লগে লগে সন্দীপৰ গোটেই পৰিয়ালটো আৰ্থিক সংকটৰ সন্মুখীন হ’বলৈ ধৰিলে। সন্দীপৰ দেউতাক যথেষ্ট বিচলিত আছিল। এই সংকটৰ সময়ত, সন্দীপৰ পৰিয়ালে বিচ্ছেদতকৈ নিজকে অধিক সংগঠিত কৰিছিল। সেই সময়ৰ পৰা, সন্দীপে তেওঁৰ পৰিয়ালৰ বাবে কিবা কৰিব বিচাৰিছিল। এই সৰু ব্যৱসায়ৰ পিছত, তেওঁ আৰু বহুতো কাম আৰম্ভ কৰিছিল যিবোৰ বেছি দিন স্থায়ী নহ’ল। অৱশেষত, তেওঁ এটা পৰিয়াল চলাবলৈ পিচিঅ’ হিচাপে কাম কৰিবলৈ আৰম্ভ কৰিলে। যিহেতু সেই সময়ত ম’বাইলটো সিমান নাছিল, ই কেইদিনমান ভালদৰে কাম কৰিছিল। তেওঁৰ মায়ে কামটো চম্ভালিছিল।\nপৰিয়াল আৰু অৰ্থনৈতিক সংকটৰ বাবে সন্দীপে বাদ পৰিব লগা হৈছিল। তেওঁ দিল্লীৰ কোৰিমল মহাবিদ্যালয়ৰ পৰা বাণিজ্যত স্নাতক ডিগ্ৰী লাভ কৰিছিল, আৰু 2000 চনত ফটোগ্ৰাফী আৰম্ভ কৰিছিল, আৰু প্ৰথমতে তেওঁক বিভিন্ন ধৰণে পেছা হিচাপে গ্ৰহণ কৰিবলৈ চেষ্টা কৰিছিল। এই সন্দৰ্ভত, তেওঁ কিছুমান বন্ধুৰ সৈতে এটা সৰু ব্যৱসায়ো আৰম্ভ কৰিছিল, কিন্তু তেওঁলোক সকলো বিফল হৈছিল। ভাগ্যই তেওঁলোকৰ বাবে আন কিবা বাছনি কৰিছিল।\nসন্দীপ মহেশ্বৰীয়ে হতাশাৰে জীয়াই থাকিবলৈ আৰম্ভ কৰিছিল, কিন্তু একে সময়তে তেওঁ এবাৰ বন্ধুবৰ্গৰ সৈতে এটা বহু-স্তৰৰ বিপণন কোম্পানীৰ আলোচনাচক্ৰত অংশগ্ৰহণ কৰিছিল। ১৮ বছৰীয়া সন্দীপে চেমিনাৰখনত একো বুজি পোৱা নাছিল, তেওঁ শুনা সকলোবোৰ তেওঁৰ বাবে অজ্ঞাত আছিল। ২১ বছৰীয়া যুৱকজনে সন্দীপক আকৌ এবাৰ তেওঁৰ হতাশাৰ বিৰুদ্ধে যুঁজিবলৈ উৎসাহিত কৰিছিল। এই সাহসেৰে সন্দীপে এক নতুন ধৰণৰ উদ্যোগ আৰম্ভ কৰিবলৈ অনুপ্ৰাণিত হৈছিল, আৰু তেওঁ জীৱন সংগ্ৰামত তেওঁৰ দৰে বহুতো যুৱক-যুৱতীক অনুপ্ৰাণিত কৰিব পাৰে।\nএতিয়া সন্দীপে এজন 21 বছৰীয়া লৰা দৰেএটা নতুন উদ্যোগ আৰম্ভ কৰিবলৈ সংকল্পবদ্ধ হৈছিল, তেওঁৰ হৃদয়ৰ পৰা অহা এটা কণ্ঠস্বৰ। এই চিন্তাবোৰ অহাৰ লগে লগে তেওঁ তেওঁৰ কিছুমান বন্ধুক লৰা কোম্পানীলৈ লৈ গৈছিল, কিন্তু তাত কোনো হাত নাছিল। কোম্পানীটোৱে কাকো নিযুক্তি দিয়া নাছিল, আনকি বন্ধুসকলেও তেওঁক উপহাস কৰিবলৈ আৰম্ভ কৰিছিল। এই বিফলতাই তেওঁলোকক অলপ পিছুৱাই দিছিল কিন্তু তেওঁলোকক পৰাজিত কৰিব নোৱাৰিলে। সন্দীপে বিফলতাৰ মূল্যাঙ্কন কৰিবলৈ আৰম্ভ কৰিলে। তেওঁ নিজৰ ভুলবোৰ সংশোধন কৰাৰ এটা উপায়ৰ কথা ভাবিছিল আৰু অনুভৱ কৰিছিল যে তেওঁ অংশীদাৰীত্বত বিশ্বাস নকৰি ভুল কৰিব পাৰে। সন্দীপে অনুভৱ কৰিছিল যে আপুনি সংগ্ৰামৰ তিক্ত অভিজ্ঞতাৰ মাজেৰে নাগ’লে, আপুনি সফলতা নাপাব। তাৰ পিছত তেওঁ আৰু বহুতো অসফল প্ৰয়াস কৰিছিল।\nমডেলিংৰ সময়ত, এজন বন্ধু ৱে কিছুমান ছবি লৈ তেওঁৰ ওচৰলৈ আহিছিল। সেই ছবিবোৰলৈ চাই তেওঁলোকে অনুভৱ কৰিছিল যে তেওঁলোকৰ মধ্যস্থতাৰ শব্দ এই ব্যৱসায়লৈ আহি আছে। তেওঁ কিছু তথ্য প্ৰাপ্ত কৰিছিল আৰু 2- সপ্তাহৰ ফটোগ্ৰাফী প্ৰশিক্ষণ পাঠ্যক্ৰমত নামভৰ্তি কৰিছিল। পাঠ্যক্ৰমত যোগদান কৰাৰ পিছত, তেওঁ এটা ব্যয়বহুল কেমেৰাও কিনিছিল আৰু ফটো তুলিবলৈ আৰম্ভ কৰিছিল। আনকি ফটোগ্ৰাফী পাঠ্যক্ৰম সম্পূৰ্ণ কৰাৰ পাছতো, তেওঁলোকৰ বাবে পথটো কঠিন আছিল। তেওঁ দেশৰ লাখ লাখ লোকক ফটোগ্ৰাফাৰৰ বৃত্তিৰ বাবে জোৰ দিয়া দেখিছিল। তেওঁলোকে ভাবিবলৈ আৰম্ভ কৰিছিল যে কি কৰিব লাগে যি ফটোগ্ৰাফীক আন এটা স্তৰলৈ লৈ যাব আৰু ইয়াক এটা নতুন ব্যৱসায়লৈ পৰিৱৰ্তন কৰিব। তেওঁ এখন বাতৰি কাকতত বিনামূলীয়া পোৰ্ট ফলিঅ’ৰ বিজ্ঞাপন দিবলৈ সাহস সংগ্ৰহ কৰিছিল আৰু বহুলোকে সেই বিজ্ঞাপনটো পঢ়িবলৈ আহিছিল। তেওঁলোকৰ পৰাই জীৱনৰ প্ৰথম উপাৰ্জন আৰম্ভ হৈছিল। ফটোগ্ৰাফীৰ ব্যৱসায় আৰম্ভ হৈছিল। আৰু লাহে লাহে ইয়াক সম্প্ৰসাৰিত কৰি, তেওঁ বিশ্ব ৰেকৰ্ড 12 ঘণ্টাত 100 টা মডেলৰ 10,000 ফটো তুলিছিল আৰু লিমকা বুকছত নিজকে নামভৰ্তি কৰিছিল। এই ৰেকৰ্ডৰ পিছত, তেওঁলোকে কৰা কামৰ সংখ্যা আৰু বৃদ্ধি পাইছিল।\nলিমকা কিতাপত নাম ভৰ্তি কৰাৰ পিছত, তেওঁ যথেষ্ট ব্যৱসায় লাভ কৰিবলৈ আৰম্ভ কৰে। এই ৰেকৰ্ডৰ বাবেই তেওঁ বহুতো মডেল আৰু বিজ্ঞাপন কোম্পানী লাভ কৰিবলৈ আৰম্ভ কৰে, আৰু অলপ সময়ৰ ভিতৰতে তেওঁৰ কোম্পানী ভাৰতৰ সৰ্ববৃহৎ ফটোগ্ৰাফী সংস্থা হৈ পৰে। ধনৰ কোনো অভাৱ নাছিল। 2006 চনত, সন্দীপে এটা নতুন ধাৰণা পাইছিল আৰু অনলাইন ছবি বজাৰ ভাগ বতৰা কৰা ছাইটটো একে চিন্তাৰ পৰা উদ্ভৱ হৈছিল। এইটো দেশৰ সৰ্ববৃহৎ অনলাইন ফটোগ্ৰাফী কোম্পানী। তেওঁলোকৰ বৰ্তমান 45 খন দেশৰ 7,000 ৰো অধিক গ্ৰাহক আছে। এতিয়া সন্দীপে লাখ লাখ যুৱক-যুৱতীক ভাগ বতৰা আৰু অনুপ্ৰাণিত কৰাৰ ওপৰত আলোচনাচক্ৰও দিয়ে।\n২০০০ ষ্টুডিঅ’ অবিহনে ফটোগ্ৰাফী আৰম্ভ কৰে।\n২০০১ চনত তেওঁৰ কেমেৰা বিক্ৰী হৈছিল আৰু এটা জাপানী কোম্পানীত কাম কৰা আৰম্ভ কৰিছিল।\n2002 চনত কিছুমান বন্ধুৰ সৈতে এটা নতুন কোম্পানী সৃষ্টি কৰে, কিন্তু কেইদিনমানৰ ভিতৰতে কোম্পানীটো বন্ধ হৈ যায়।\n2003 বিপণনৰ ওপৰত এখন কিতাপ লিখিছিল, পৰামৰ্শ প্ৰপত্ৰ স্থাপন কৰিছিল, তাৰ পিছত বিফল হৈছিল। ফটোগ্ৰাফীত লিমকা কিতাপত ৰেকৰ্ডটো ৰেকৰ্ড কৰিছিল।\n২০০৪ স্মল ষ্টুডিঅ’ই প্ৰতিষ্ঠা কৰিবলৈ এটা ফাৰ্ম লৈছিল।\n২০০৫ চনৰ ফটোগ্ৰাফী ৱেবছাইটটোৱে এটা নতুন ধাৰণা লৈ আহিছিল আৰু ইয়াৰ ওপৰত কাম কৰা আৰম্ভ কৰিছিল।\n২০০৬ চনৰ imagesbazaar.com আৰম্ভ কৰা, মাত্ৰ ৮,০০০ ফটো আছিল আৰু ইয়াত কিছুমান ফটোগ্ৰাফাৰ অন্তৰ্ভুক্ত আছিল। সন্দীপে তাৰ পিছত পিছলৈ ঘূৰি চোৱা নাছিল।\nতেওঁক ২০১৪ চনত “উদ্যোগী ভাৰত সন্মিলন”ৰ দ্বাৰা ক্ৰিয়েটিভ এম্বেচেডৰ অফ দা ইয়েৰ ২০১৩ বঁটা প্ৰদান কৰা হৈছিল।\nতেওঁক “ব্যৱসায় জগত” আলোচনীখনে শীৰ্ষ উদ্যোগী হিচাপে নিৰ্বাচিত কৰিছিল।\nগ্লোবেল মাৰ্কেটিং ফ’ৰামৰ দ্বাৰা ষ্টাৰ য়ুথ এচিভমেণ্ট হিচাপে নিৰ্বাচিত।\nতেওঁ ব্ৰিটিছ হাই কমিছনৰ পৰা যুৱ উদ্যোগী বঁটা লাভ কৰিছিল\nইটি নাওয়ে চেনেলটোৰ দ্বাৰা শীৰ্ষ উদ্যোগী বঁটা লাভ কৰিছিল।\nএকে সময়তে, বহুতো চেনেলে তেওঁক বছৰটোৰ এজন উদ্যোগী বুলি ঘোষণা কৰে।\nমানুহে তেওঁলোকে কোৱা শব্দবোৰ মনোযোগেৰে শুনিব আৰু সেইবোৰ তেওঁলোকৰ জীৱনলৈ অনাৰ চেষ্টা ও কৰিব। সন্দীপৰ জীৱনৰ আটাইতকৈ ডাঙৰ শব্দটো হৈছে ‘সহজ’। তেওঁ বিশ্বাস কৰে যে জীৱনত একো কঠিন নহয়, সকলো সহজ। কেৱল আপোনাৰ সকলো সংকল্পৰ সৈতে আপোনাৰ লক্ষ্যত লাগি থাকক।\n‘যদি তোমার কাছে অত্যাধিক জিনিস থাকে, তাহলে শুধু নিজের জন্য ওগুলো কে রক্ষা করবেন না, দরিদ্রলোকর সঙ্গে ভাগ করে নিও।\nসকলোৰে পৰা শিকিবলৈ সকলোকে অনুসৰণ নকৰিব।\nমানুহৰ আটাইতকৈ গাঁথনিগত আৰু ধ্বংসাত্মক বস্তুটো হ’ল তেওঁৰ আকাংক্ষা।\nদৌৰিব নালাগে, ৰ’ব নালাগে, কেৱল আগবাঢ়ি যাওক। গাড়ীএখনত পেট্ৰ’লৰ সমান টকা প্ৰয়োজন\nযেতিয়াই আপুনি অসুবিধাৰ ভয় কৰে, আপোনাৰ তলৰ লোকসকলক চাওক।\n(One of my all-time favourites. I am sure you will love it too!)\n(Whether you think you can, or you think you can’t, you’re right!)\n(Undoubtedly, the best book ever written on becoming successful in the materialistic world!)\n(Inanutshell, our life depends upon our way of thinking.)\n(It’s worth reading at least once.)\n(Nice to get motivated and excited to do something.)\n(Short stories to make you smile and cry.)\n(For those who want to make it big in business.)\n(Full of real-life examples, inspirational stories and motivational quotes)\n(One of the best books that I have ever read!!!)\n(Once you start reading it, you won’t stop until you finish it!)\n(A timeless inspirational story!)\nSrimad Bhagavad Gita (the “as it is” version by Gita Press)\n(A must-read for Success in the Spiritual as well as Materialistic world!)\n(Open your mind to infinite possibilities.)\n(A must-read for all.)\n(Only for those who are atavery advanced state of consciousness.)\nSomething I collect from deepawali.co.in


৭৬ বছৰতো যৌৱন ধৰি ৰখা কোন এই সদানন্দ গগৈ ? - Olympia Sports\nHomeNews৭৬ বছৰতো যৌৱন ধৰি ৰখা কোন এই সদানন্দ গগৈ ?\n৭৬ বছৰতো যৌৱন ধৰি ৰখা কোন এই সদানন্দ গগৈ ?\nঅলিম্পিয়া প্ৰতিবেদন : আধুনিক জীৱনযাত্ৰাত অভ্যস্ত অনেক লোক অধিক পৰিমাণে স্বাস্থ্য সচেতন হৈছে । বহুতে যৌৱনক ধৰি ৰখাৰ বাবে নানান প্ৰচেষ্টা গ্ৰহণ কৰিছে । বৰ্তমান ভাৰতবৰ্ষত সক্ৰিয় ভাবে শৰীৰ চৰ্চা কৰি থকা আটাইতকৈ বৰ্ষীয়ান শৰীৰ চৰ্চাবিদজন যে এজন অসমীয়া সেইকথা আমি বহুতেই গমেই নাপাওঁ ।\nযাৰ জীৱন শৈলীক লৈ লেখা প্ৰবন্ধ আমেৰিকাৰ আলোচনীত প্ৰকাশিত হৈছে সেইজন মানুহক চিনি পোৱা অসমীয়া মানুহৰ সংখ্যা হয়তো নিচেই তাকৰ হ’ব । তেওঁ এজন প্ৰচাৰ বিমুখ মানুহ । যিজন মানুহে পাঁচ বাৰকৈ মিঃ ইণ্ডিয়া ( মাষ্টাৰ্ছ ) খিতাপ আৰ্জন কৰিছে আৰু সেইজন তৰুণ তেজাল যুৱকৰ নাম হৈছে সদানন্দ গগৈ । তেওঁৰ বৰ্তমান বয়স হৈছে মাত্ৰ ৭৬ বছৰ ।\nযিজনক এতিয়াও বয়সেও হাৰ মনাব পৰা নাই । চলিত সহস্ৰাব্দৰ আৰম্ভণিতে মুম্বাই অসম এছোচিয়েচনে বিহু পাতিছিল আৰু তাত এজন ব্যক্তিয়ে শৰীৰ প্ৰদৰ্শন কৰিছিল, সেই ব্যক্তিজনৰ নামেই হৈছে সদানন্দ গগৈ । তেওঁৰ সৈতে ঘনিষ্ঠ সকলৰ মতে যোৱা ২০ বছৰ ধৰি এই মানুহজনৰ দেখাত কোনো পৰিৱৰ্তন হোৱা নাই । এতিয়াও সেই আগৰ দৰেই তেজাল যুৱক । এই ৭৬ বছৰ বয়সতো তেওঁ কেনেকৈ যৌৱনটো ধৰি ৰাখিছে ? তেওঁ এজন সু কবি আৰু সাংঘাতিক ৰোমান্টিক কবিতা লিখে ।\nতেওঁ লিখা এটি কবিতা ” আমাৰ দিনৰ প্ৰেম’ । যিজন মানুহে সদায় আনন্দত থাকে তেওঁৱেই হৈছে “সদানন্দ”। যিটো সময়ত আমাৰ নতুন প্ৰজন্মৰ শৰীৰ চৰ্চাবিদসকলে বিদেশৰ বডী বিল্ডাৰসকলৰ কথা অধ্যয়ন কৰে সেই সময়ত তেওঁলোকে আমাৰ নিজৰেই আদৰ্শ স্বৰূপ সদানন্দ গগৈৰ কথা এবাৰলৈও মনত নেপেলায় ।\nতেওঁ হ’ল বৰ্তমান ভাৰতবৰ্ষৰ আটাইতকৈ বৰ্ষীয়ান শৰীৰ চৰ্চাবিদ\nতেওঁ হ’ল বৰ্তমান ভাৰতবৰ্ষৰ আটাইতকৈ বৰ্ষীয়ান শৰীৰ চৰ্চাবিদ আৰু যাক লৈ এতিয়া অন্য দেশৰ লোকে অধ্যয়ন কৰে । যিটো সময়ত নৱ প্ৰজন্মৰ শৰীৰ চৰ্চাবিদসকলে ষ্টেৰয়ড আদি গ্ৰহণ কৰে সেই সময়ত গগৈয়ে কিন্তু ভীম কল, আঠিয়া কল, লুথুৰী পিঠা আদি খোৱাৰ কথাহে কয় । তেওঁৰ মতে নিয়মিত ওজন নিয়ন্ত্ৰণ আৰু সঠিক পৰিমাণৰ পুষ্টিকৰ খাদ্যই হৈছে যৌৱনক ধৰি ৰখাৰ কিটিপ । এতিয়াও তেওঁ যথেষ্ঠ ওজন দাঙিব পাৰে আৰু গাৰ ছালখন সাইলাখ এজন ৪০-৪৫ বছৰীয়া লোকৰ দৰে মসৃণ ।\n১৯৪৬ চনত নাজিৰা টাউনৰ পৰা ছয় মাইল দূৰৈৰ বামুণ পুখুৰী চাহ বাগিচাত জন্ম হৈছিল সদানন্দ গগৈৰ । নাজিৰা হায়াৰ চেকেণ্ডাৰী স্কুলত শিক্ষা আৰু ডিব্ৰুগড় কানৈ কমাৰ্চ কলেজৰ পৰা কলেজীয়া শিক্ষা শেষ কৰি ১৯৬৯ চনত কহিমা আৰু ১৯৭২ চনত তেওঁ অ’ এন জি চিৰ গাননিক বিভাগত চাকৰি লাভ কৰে । ১৯৭৭ চনত গাননিক বিষয়া হিচাপে পদোন্নতি পাই মুম্বাইলৈ বদলি হৈ আহে আৰু তেতিয়াৰ পৰাই মুম্বাইৰ নিগাজী বাসিন্দা হৈ আছে । বৰ্তমান তেওঁৰ তিনিজন পুত্ৰ আৰু এগৰাকী কন্যা সন্তান আছে । তেওঁৰ তিনিওজন পুত্ৰই কানাডাৰ বাসিন্দা আৰু কন্যা মুম্বাইৰ বাসিন্দা ।\nতেওঁৰ শৰীৰ চৰ্চাৰ কৃতিত্ব সমূহ এনেধৰণৰ —-\nমি: শিৱসাগৰ, ১৯৭২-৭৩ ,\nমি: গুৱাহাটী বিশ্ববিদ্যালয়,\nমি: আছাম ১৯৭৭,\nমি: দেশবন্ধু, কলকাতা ১৯৭৭,\nমি: মুম্বাই ( মাষ্টাৰ্ছ ), ১৯৯১/ ১৯৯৬–২০০৩,\nমি: মহাৰাষ্ট্ৰ, (মাষ্টাৰ্ছ ) ১৯৯১/ ১৯৯৬-২০০৩, মুঠ ৯ বাৰ\nমি: ৱেষ্টাৰ্ণ ইণ্ডিয়া (মাষ্টাৰ্ছ ), ১৯৯৭-২০০১\nমি: ইণ্ডিয়া ( মাষ্টাৰ্ছ ) ১৯৯৮-২০০২ পাঁচবাৰ ;\nমি: এছিয়া ( মাষ্টাৰ্ছ ) ত ভাৰতক ৪ বাৰ ( ভিয়েটনাম, প্ৰতিনিধিত্ব,\nটাইৱান, হংকং, কোৰিয়া ) ;\nRepresented India in মি: ৱৰ্ল্ড ত ভাৰতক প্ৰতিনিধিত্ব, ১৯৯৮, বাৰ্চিলোনা\nবৰ্তমান তেওঁ প্ৰতিযোগিতামূলক শৰীৰ চৰ্চাৰ পৰা অৱসৰ লোৱা ২০ বছৰৰ ওপৰ হ’ল যদিও নিজকে সুস্থ আৰু সৱল কৰি ৰাখিবলৈ নিতৌ ব্যায়াম কৰে । তেওঁ সদায় তিনিটা কথাৰ ওপৰত গুৰুত্ব আৰোপ কৰে আৰু সেই কেইটা হৈছে — আকাংক্ষা, শৃংখলাবদ্ধতা আৰু উৎসৰ্গিকৃত মনোভাৱ । তেওঁ বৰ ৰসিক মানুহ ।\nলেখাটো প্ৰস্তুত কৰোতে\nঅসম ভৱন, মুম্বাইৰ ত্ৰিনয়ন সন্দিকৈৰ সহায় লোৱা হৈছে ।\nPrevious articleসামৰণি পৰিল অসম ৰাজ্যিক আন্তঃক্লাব টাইকোৱানডো চেম্পিয়নশ্বিপ\nNext articleগোলাঘাটত ফুটছালৰ বতাহ\nভাৰতৰ ক্ৰীড়াংগনত মৃত্যুৰ ভিভীষিকা\nফেডাৰেচন কাপ এথলেটিকছত অসমৰ অম্লান-হিমাৰ স্বৰ্ণ জয়:ৰাষ্ট্ৰীয় অভিলেখেৰে বিশ্ব ছিনিয়ৰ চেম্পিয়নশ্বিপলৈ যোগ্যতা অৰ্জন অম্লানৰ\nগুৱাহাটীত সফল সামৰণি পৰিল টেবুল টেনিছ ইউনাইটেড প্ৰিমিয়াৰ লীগৰ